text:
2016-04-08
རྩོམ་པ་པོ། དགེ་བཤེས་བསྟན་འཛིན་འབྲུག་གྲགས།
ཞྭ་དཀར་བསྟན་པའི་གཙུག་རྒྱན། འགྲོ་བའི་དེད་དཔོན་སྐྱབས་རྗེ་སྨན་རི་ཁྲི་འཛིན་ལུང་རྟོགས་བསྟན་པའི་ཉི་མ་དཔལ་བཟང་པོའི་ཞབས་དྲུང་དུ། ཉིད་ཀྱི་སྐུའི་བསིལ་གྲིབ་ཏུ་ཐོས་བསམ་གྱི་འཚོ་བ་ཡུན་རིང་སྤྱད་ཅིང་། ལོང་བ་མིག་སྟེར་དང་ལྐུགས་པ་སྨྲ་ལྕེ་གསར་བསྩལ་གྱི་བཀའ་དྲིན་གཞལ་མཐའ་བྲལ་བའི་དཔལ་ལྡན་རྩ་བའི་བླ་མ་རིན་པོ་ཆེའི་སྙན་དབང་དུ་སྒོ་གསུམ་རྩེ་གཅིག་དད་པའི་སྒོ་ནས་སྐྱབས་འོག་པ་འགོ་པ་དགེ་བཤེས་བསྟན་འཛིན་འབྲུག་གྲགས་ཀྱིས་སོར་བཅུ་སྙིང་ཁར་ཟུམ་སྟེ་ཞུ་གསོལ་འདེབས་སྙིང་།
མཆོག་སྐུ་ཧ་རི་ཙན་དན་ལྗོན་པར་བསླབ་གསུམ་གྱི་རྩ་བ་བརྟན་ཞིང་སྐུ་གསུང་ཐུགས་ཀྱི་ཡལ་གའི་ལྕུག་ཕྲན་ལྡེམ་པའི་རྩེ་མོར་གསང་གསུམ་གྱི་འདབ་སྟོང་ལྷུག་པར་གྲོལ་ཏེ་བསྟན་འགྲོར་སྨན་པའི་འབྲས་བུ་གཡུར་དུ་སྨིན་པའི་བསྐལ་བཟང་གི་དུས་འདིར། གང་སྐུར་ཉེར་འཚེའི་སྐྱོན་གྱི་རྣམ་པར་དབེན་ཞིང་བདེར་གཤེགས་སྟོང་གི་ཕོ་ཉ་གཤེན་ལྷ་མི་ཡུལ་དུ་འཕོས་པའི་ཅོ་འདྲི་བྱེད་ཅིང་། རང་ཅག་བོན་འབངས་ཡོངས་ཀྱི་བསོད་ནམས་ཀྱི་བགོ་སྐལ་དུ་ལྔ་བདོའི་སྐྱབས་གཅིག བསྟན་འགྲོའི་དེད་དཔོན་རྒྱལ་བ་མཉམ་མེད་ཆེན་པོ་དང་གཉིས་སུ་རྣམ་པར་དབེན་པའི་རྩ་བླ་རིན་པོ་ཆེ་ཁྱེད། གཅིག་ན་དུས་ཀྱི་གཉན་འཕྲང་ཆེན་མོའི་སྐབས་སུ་གྱེར་བསྟན་ནུབ་རིར་བརྒལ་ལ་ཉེ་བའི་མཚམས་དེར་དུས་ཀྱི་སྟོན་པ་གཉིས་པའི་ངོ་བོར་བྱོན་ཏེ་གཤེན་བསྟན་སྐྱ་རེངས་གསར་པའི་ཕོ་ཉ་མཛད་དེ་འཕགས་ཡུལ་སྨན་གྱི་རི་ལ་བསྟན་པའི་ལྗོན་རྩ་གསར་དུ་བསྐྲུན་ཏེ་བཤད་སྒྲུབ་ཀྱི་འོད་སྣང་སྤྲོས་པར་མཛད་ལ།
གཉིས་ན། གཡར་པོའི་ཕ་ཡུལ་བོན་གཞིས་རྡོ་ལན་ཇི་ལ་ཉིད་ཀྱི་ཐུགས་རྗེའི་སྐྱབས་འོག་ཏུ་གནས་པའི་བོན་འབངས་ཁྲི་སྟོང་མང་པོའི་དབུགས་རྒྱུན་བསྲིང་ཞིང་། གསུམ་ན། ཡབ་མེས་བོན་ཕུགས་སྐུ་གསུང་ཐུགས་ཀྱི་དཔེའུ་རྩེ་རྣམ་གསུམ་འཛམ་བུའི་ཞིང་དུ་བསྒྲགས་པར་མཛད་ལ། བཞི་ན། གསེར་ལྡན་དགའ་མའི་གཤེན་བསྟན་ཞིང་ས་གཤིན་པོའི་ཁྲོད་དུ་བཤད་སྒྲུབ་བསྟན་པའི་སོན་རྩ་ལེགས་པར་བཏབ་ཅིང་འཛམ་གླིང་ཡུལ་གྲུ་གང་སར་བསྟན་པ་འཛིན་སྐྱོང་སྤེལ་བའི་ནེ་ར་གྲངས་མེད་དུ་བཞད་ཅིང་འབྲས་བུ་འབུམ་ལྡན་གྱི་བསྟན་འཛིན་བུ་སློབ་ཁྲི་སྟོང་ལས་བརྒལ་ཞིང་། ལྔ་ནི། བོན་ལུང་སྨུག་མོའི་ལོ་རབས་སྟོང་གི་དབང་ལུང་མན་ངག་གི་གདམས་བཟང་ཏི་སེའི་བཞུར་རྒྱུན་དེ་འཛམ་གླིང་ཡུལ་གྲུ་སོ་སོའི་ཡུར་བར་དྲངས་ཤིང་དད་ལྡན་བུ་སློབ་བྱེ་བའི་ཤེས་རྒྱུད་བརླན་ཏེ་བོན་གྱི་ལྷ་སྡེ་འབུམ་ཕྲག་ལ་འཆད་ཉན་བཤད་ཁྲིད་ཀྱི་བོན་སྦྱིན་དང་། ཐར་སྨིན་གྲོལ་གསུམ་གྱི་ལམ་ཆེན་འདོམས་པར་མཛད་པའི་ཚངས་སྤྱོད་འགྲོ་བའི་དེད་དཔོན་དང་། དྲུག་ནི། དམུ་རྒྱལ་ཐོད་སྲས་གཤེན་ཞལ་གཙང་མའི་བཀའ་དང་། དེའི་སྲས་ཞང་བོད་མཁས་གྲུབ་བྱེ་བའི་ལེགས་བཤད་སྟོང་གི་སྙིང་བཅུད་ཁྱོད་ཀྱི་དགོངས་གཏེར་ཟབ་མོ་ལས་གྲུབ་པའི་བསྟན་པ་རྗེས་བཞག་གི་གླེགས་བམ་བཅུ་ཕྲག་དུ་མར་བསྟན་འགྲོའི་གསོས་སུ་གྲུབ་ལ། བདུན་ནི། བསྟན་པའི་རྩ་བ་ཕྱི་སོ་ཐར་གྱི་སྡོམ་པའི་སྐུ་བཙུན། ནང་བྱང་སེམས་ཀྱི་གདམས་པའི་རྒྱུད་བརླན། གསང་བར་ལྟ་བའི་རྒྱལ་པོ་རྫོགས་པ་ཆེན་པོའི་དགོངས་དཔྱོད་ཉམས་སུ་བཞེས་པའི་དཔལ་ལྡན་རྩ་བའི་བླ་མ་རིན་པོ་ཆེ་ཁྱེད་ཀྱི་སྐུ་མཛད་པའི་འཕྲིན་ལས། གསུང་གདམས་པའི་ལེགས་བཤད། ཐུགས་ཀུན་བརྩེའི་དགོངས་དཔྱོད་སོགས་སྐུ་གསུང་ཐུགས་ཀྱི་མི་ཟད་རྒྱན་གྱི་འཁོར་ལོའི་ཡོན་ཏན་ཆ་ཚང་ཞིག་བརྗོད་པར་ངེད་ཅག་གི་བློ་ཡུལ་ལས་འདས་ཤིང་། དམ་པའི་ཡོན་ཏན་ཆ་ཤས་ཙམ་ཞིག་བཀའ་དྲིན་ངོ་ཤེས་ཀྱི་ཚུལ་དུ་ད་ལན་ཞུ་དོན་རིན་ཆེན་ནོར་བདུན་གྱི་གྲངས་ལྡན་འདི་ཉིད་ཁྱེད་ཀྱི་གསང་གསུམ་གྱི་མཛད་འཕྲིན་མཚན་གཞི་ཙམ་ཞིག་ཧ་གོ་དོན་རྟོགས་ཀྱི་ཚུལ་དུ་ཞུ་དོན་གཙོ་བོ་ནི། ད་ལན་འཛམ་གླིང་ཤར་ནུབ་གང་སར་བཞུགས་པའི་བོན་འབངས་ཡོངས་ཀྱི་རེ་སྨོན་ལ། ཞྭ་དཀར་བསྟན་པའི་གཙུག་རྒྱན་སྐྱབས་རྗེ་སྨན་རིའི་མཁན་སློབ་ཉི་ཟླ་ཟུང་འབྲེལ་སྐུ་ཚེ་ཧྲིལ་པོར་བསྟན་འགྲོའི་ཆེད་དུ་ལེགས་སྐྱེས་ཕུལ་བའི་བཀའ་དྲིན་རྗེས་དྲན་དང་། རྣམ་གཉིས་ཀྱང་ཞབས་པད་གཡུང་དྲུང་ཁྲི་ལ་རྟག་ཏུ་བརྟན་པའི་འཛམ་གླིང་ཤར་ནུབ་ཀུན་ལ་ཡོད་པའི་བོན་འབངས་ཡོད་དོ་ཅོག་གི་བསམ་འདུན་བརྟན་བཞུགས་རྒྱས་འབུལ་ཞུ་རྒྱུའི་སྐལ་བཟང་ཚེས་བཟང་གི་ཉིན་མོ་དང་ཁྱེད་རྣམ་གཉིས་ཀྱི་བཀའ་དྲིན་རྗེས་དྲན་ཞུ་བའི་ཉིན་མོ་དེ་ཡིན།
ཁྱད་པར་དུ་གཡར་པོའི་ཕ་ཡུལ་གཅེས་སུ་འོས་པའི་འཕགས་ཡུལ་ཧི་མ་ཅར་གྱི་མངའ་ཁོངས་སུ་གནས་པའི་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་མོ་འདིར་འཛམ་གླིང་ས་ཕྱོགས་གང་སའི་ཤ་རུས་གཅིག་ལས་མཆེད་པའི་གཡུང་དྲུང་བོན་གྱི་སྤུན་གྲོགས་རྣམ་པ་ཚང་མ་ལྷན་འཛོམས་ཉིན་མོ་ལ། ཞྭ་དཀར་བསྟན་པའི་གཙུག་རྒྱན་སྐྱབས་རྗེ་མཁན་སློབ་རྣམ་གཉིས་ཀྱི་སྐུ་ཚེ་བརྟན་བཞུགས་ཞབས་རིམ་རྒྱས་འབུལ་གྱི་མཛད་སྒོ་དང་པོ་སྐྱབས་རྗེ་ཁྲི་འཛིན་རིན་པོ་ཆེའི་ཞབས་རིམ་བསྒྲུབ་རྒྱུ་ཐུགས་གཏན་འཁེལ་བ་ལྟར། དེ་རིང་བཀྲ་ཤིས་པའི་དུས་བཟང་གི་ཉིན་འདིར་དུས་རབས་ཉེར་གཅིག་པའི་བརྡ་འཕྲིན་བརྒྱུད་ནས། རྒྱ་ཆེའི་ཀློག་པ་པོ་རྣམས་ལ་སྐྱབས་རྗེ་སྨན་རིའི་ཁྲི་འཛིན་རིན་པོ་ཆེའི་རྣམ་ཐར་སྙིང་བསྡུས་ཤིག་ངོ་སྤྲོད་ཞུས་ན་སྙམ་པའི་ཚོར་སྣང་ཞིག་བྱུང་བར་བརྟེན་གཤམ་དུ་རིན་པོ་ཆེའི་སྐོར་ངོ་སྤྲོད་ཅིག་ཞུས་ན།
ཁྲི་འཛིན་རིན་པོ་མཆོག་ནི་རྒྱལ་བ་མཉམ་མེད་ཆེན་པོ་ནས་བརྩིས་པའི་སྨན་རིའི་མཁན་རབས་སོ་གསུམ་པ་དེ་ཡིན། ཁོང་གི་འཁྲུངས་ཡུལ་ནི་ཨ་མདོ་ཤར་ཁོག་ཅེས་དེང་སི་ཁྲོན་རྔ་བ་ཁུལ། ཟིང་ཆུ་རྫོང་། སྐྱང་ཚང་ཤང་། སྐྱང་ཚང་སྡེ་བའི་ལྗོངས་ལྡོང་ཚང་ཞེས་པའི་དུད་ཁྱིམ་ཆེན་པོ་དེར་ཡབ་ལྗོངས་ལྡོང་རྒྱལ་ལོ་དང་ཡུམ་བར་རོང་བཟའ་མཚོ་མོ་གཉིས་ལ་ལྕམ་དྲལ་ལྔ་ཡོད་པའི་ལྔ་པ། སྤྱི་ལོ་ ༡༩༢༩ ཧོར་ཟླ་ལྔ་པའི་ཚེས་བཅོ་ལྔ་ཉིན་སྐུ་བལྟམས། ཆུང་དུས་མཚན་ལ་བླ༷་མ༷་ཐ༷ར་ཞེས་འབོད། དགུང་ལོ་བདུན་ནས་བྲི་ཀློག་སོགས་སློབ་གཉེར་གྱི་འགོ་བཙུགས། དེ་ནས་དགུང་གྲངས་བཅུ་བདུན་ཐོག་སྐྱང་ཚང་དགོན་པར་རབ་ཏུ་བྱུང་སྟེ་རིམ་བཞིན་རིག་གནས་ཆེ་ཆུང་ཁག་དང་། གྱེར་དབྱངས་འདོན་གསུམ་ལ་སོགས་སྦྱངས་བརྩོན་མཛད། དགུང་གྲངས་བཅུ་བཞིའི་ཐོག་རྔ་ཡུལ་སྣང་ཞིག་དགོན་གྱི་ནང་ཆེན་ཤེས་རབ་བསྟན་འཛིན་མཆོག་གི་སྐུ་མདུན་ནས་སྔོན་འགྲོ་ཞུས་ནས་ལོ་གསུམ་ལ་སྔོན་འགྲོ་ཚར་གསུམ་བསགས་སྦྱངས་མཛད། དགུང་གྲངས་བཅུ་བདུན་ཐོག་རྒྱལ་བ་མཉམ་མེད་ཆེན་པོའི་འཁྲུངས་སྐར་དང་བསྟུན་ཏེ་སྐྱང་ཚང་བླ་མ་ཤེས་རབ་བསྟན་པའི་རྒྱལ་མཚན་གྱི་སྐུ་མདུན་ནས་གཙང་གཙུག་གི་སྡོམ་པ་མནོས་ཤིང་མཚན་ལ་ཤེས་རབ་རྣམ་དག་ཏུ་གསོལ། ཧོར་པ་དྲུང་རམས་པ་བསྟན་འཛིན་བློ་གྲོས་རྒྱ་མཚོ་མཆོག་གི་ཞབས་ལ་གཏུགས་ཏེ་སུམ་རྟགས་དག་གསུམ་དང༌། མངོན་བརྗོད་སྙན་ངག རྩིས་དཀར་ནག མཚན་ཉིད་རིག་པའི་བསྡུས་ཚད་ཐེག་རིམ་ས་ལམ་ཕར་ཕྱིན་སོགས་ལ་གསན་བསམ་ལེགས་པར་མཛད་ཅིང༌། དུས་དེ་ཙམ་ནས་ལོ་དྲུག་གི་རིང་ལ་དགོན་པའི་འཆམ་དཔོན་གྱི་ཐུགས་འགན་བཞེས། དགུང་གྲངས་ཉེར་ལྔའི་ཐོག་བཀའ་རབ་འབྱམས་པ་དགེ་བའི་བཤེས་གཉེན་ཆེན་པོའི་མཚན་བཏགས་བཞེས།
དགུང་གྲངས་ཉེར་བདུན་ཐོག་རྒྱལ་རོང་རྒྱལ་ཁག་བཅོ་བརྒྱད་ཀྱི་མངའ་བདག་ཁྲོ་སྐྱབས་ཀྱི་རྒྱལ་ས་དྲུག་ཟུར་དུ་ཕེབས་ནས་ཤིང་དཔར་དུ་འཁོད་པའི་རྒྱལ་བའི་བཀའ་འགྱུར་རིན་པོ་ཆེ་ཚར་གཉིས་བླུས་ཏེ་སྐྱང་ཚང་དགོན་པར་ནང་རྟེན་དུ་ཕུལ་ཞིང༌། མཛད་བཅུ་དང་ཆོ་ག་བཅུ་གཉིས་ཁམས་ཆེན་བཅས་བླུས་ཏེ་ཡབ་ཡུམ་གྱི་བཀའ་དྲིན་གཞལ་ཕྱིར་ཡབ་གཞིས་ལྗོངས་ལྡོང་ཚང་གི་མཆོད་ཁང་གི་ནང་རྟེན་དུ་བཞག དགུང་གྲངས་ཉེར་བརྒྱད་ཐོག་རྫ་ཨ་གྲགས་སུ་ཨ་ལགས་སྣང་གསལ་ནམ་མཁའ་རྒྱལ་མཚན་ཞེས་སྙན་པར་གྲགས་པའི་བླ་མ་དམ་པ་དེའི་དྲུང་ནས་དབང་ལུང་མང་དུ་ཞུས་ཤིང༌། དེ་མཚམས་གྲྭ་ས་འོག་མ་རབ་ལེགས་གཡུང་དྲུང་གླིང་དུ་ཕེབས་ཏེ་ལམ་ལྷ་དཔོན་སློབ་ཀྱི་མདུན་ནས་གྲྭ་སའི་སྒྲིག་སྲོལ་ལྟར་གཙང་གཙུག་གི་སྡོམ་པ་ཞུས་ཤིང་མཚན་ལ་སང༷ས་རྒྱ༷ས་བསྟ༷ན་འཛིན་དུ་གསོལ། སྒང་རུ་དཔོན་སློབ་བླ་མར་བསྟེན་ནས་དང་ར་ཕྱུག་མཚོ་རིན་པོ་ཆེ་དང་ལྷན་དུ་བོན་ཕྱི་ནང་གསང་གསུམ་གྱི་དབང་ལུང་མང་དུ་གསན་ཞིང༌། དེ་ནས་གྲྭ་ས་གོང་མ་བཀྲ་ཤིས་སྨན་རིར་ཕེབས་ཏེ་སྨན་རིའི་ཁྲི་འཛིན་སུམ་ཅུ་པ་བསྟན་པ་བློ་གྲོས་མཆོག་གི་སྐུ་མདུན་ནས་སྙན་རྒྱུད་བཀའ་རྒྱུད་སྐོར་བཞིའི་དབང་ལུང་ལེགས་པར་མནོས། དེ་རྗེས་ལྷ་སར་ཕེབས་ཏེ་འབྲས་སྤུངས་སྒོ་མང་གྲྭ་ཚང་གི་ཟིང་ཆུ་ཁམས་ཚན་དུ་སྒྲིག་ཞུགས་ཀྱིས་སྒོ་མང་གྲྭ་ཚང་གི་མདོ་བ་མཁན་པོ་དང་རྒན་སྦྱིན་པ་རྒྱ་མཚོ་སོགས་ཀྱི་སྐུ་མདུན་ནས་གྲུབ་མཐའ་དང༌། དོན་བདུན་ཅུ་པ། ས་ལམ། ཕར་ཕྱིན་བཅས་ལ་གསན་བསམ་གནང༌། དགུང་གྲངས་སོ་གཅིག་ཐོག སྤྱི་ལོ་ ༡༩༥༩ ལོར་བོད་སྤྱི་ཡོངས་ལ་དུས་འགྱུར་བྱུང་སྐབས་རྐྱེན་དབང་གིས་ལྷ་སར་བཞུགས་ཐབས་བྲལ་ཏེ་སྟོད་ཀྱི་གྲྭ་ས་རྣམ་བཞིའི་ཡ་གྱལ་ཟངས་རི་རྨེའུ་ཚང་གི་གདན་ས་སོགས་ལ་མཇལ་སྐོར་དུ་ཕེབས།
དེའི་ཕྱི་ལོར་རྒྱ་གར་ཕྱོགས་སུ་ཕེབས་སྐབས་ལམ་བར་དུ་བལ་བོད་ས་མཚམས་ཀྱི་གློ་ཆུ་མིག་བརྒྱ་རྩ་དང༌། ཀླུ་བྲག་དགོན། རྫོང་གསར་པ། དོལ་པོ་ཚྭ་དགའ། རྟ་རབ་སྲིབ་ཕྱོགས། བསམ་གླིང་དགོན་པ། མཚོ་སྤུངས་མོ། བར་གླེ་སོགས་སུ་ཕེབས་ནས་དེར་བཞུགས་རིང་བླ་མ་རྣམས་ཀྱི་དྲུང་ནས་རྩ་ཆེའི་དབང་ལུང་མང་པོ་ཞུས་ཤིང༌། རིན་བྲལ་གྱི་གསུང་རབ་དུ་མའང་གཡར་ཞུས་མཛད་དེ་རྒྱ་གར་གྱི་རྒྱལ་ས་ལྡི་ལི་རུ་འཕྲུལ་དཔར་དུ་བཏབ་པ་མ་ཟད། གསུང་རབ་རྣམས་ནུབ་ཕྱོགས་ཀྱི་རྒྱལ་ཁབ་དུ་མའི་དཔེ་མཛོད་ཁང་དང་རིག་གཞུང་གི་བསྟི་གནས་གལ་ཆེན་ཁག་ཏུ་འགྲེམས་སྤེལ་ཡང་མཛད། སྤྱི་ལོ་ ༡༩༦༡ ལོར་དབྱིན་ཇིའི་མཁས་དབང་བདེ་གསལ་དགེ་རབ་(Prof. David Snellgrove)ཀྱིས་དབྱིན་ཡུལ་གྱི་རྒྱལ་ས་ལོན་ཌོན་(London)གྱི་གཙུག་ལག་སློབ་གཉེར་ཁང་ཆེན་མོར་དགེ་རྒན་གནང་རྒྱུའི་རེ་བསྐུལ་ཞུས་པ་བཞིན་དབྱིན་ཡུལ་དུ་ཕེབས་ཏེ།
སློབ་གཉེར་ཁང་དེར་བོད་དང་བོན་གྱི་རིག་གཞུང་འཆད་ཁྲིད་ཀྱི་ཞོར་དུ་དབྱིན་ཇིའི་སྐད་ཡིག་ལ་སྦྱངས་བརྩོན་གནང་སྟེ་ལོ་གསུམ་ཙམ་བཞུགས། དབྱིན་ཡུལ་དུ་བཞུགས་སྐབས་རྒྱལ་ཁབ་དང་མི་རིགས་འདྲ་མིན་གྱི་རིག་གཞུང་ཚོགས་འདུ་དུ་མར་ཞུགས་ཤིང༌། ཁྱད་པར་དུ་ཡེ་ཤུའི་བླ་ཆེན་(Pope Paul VI)མཆོག་ལ་མཇལ་བཅར་གྱིས་ཆོས་ལུགས་ཕན་ཚུན་གྱི་དོན་སྙིང་སྐོར་ལ་གསུང་མོལ་མང་དུ་གནང༌། ༡༩༦༣ ལོར་རྒྱ་གར་དུ་ཕྱིར་ཕེབས་ནས་རྒྱ་གར་མ་སུ་རི་(Mussoorie)རུ་ཡོད་པའི་བྱེས་འབྱོར་བོད་མིའི་སློབ་གྲྭ་ཐོག་མའི་དགེ་རྒན་ཆེན་མོ་གནང་ཡང་གཞན་གྱི་ཕྲག་དོག་གི་རྐྱེན་ངན་མང་པོ་ཞིག་ལ་བརྟེན་ནས་ལས་རིམ་དེ་དག་འགྲུབ་མ་ཐུབ་པ་མ་ཟད། ཁོང་གི་སྐུ་སྲོག་ལའང་ཉེན་ཁ་བྱུང་སྟེ་གནས་སྐབས་སུ་ཉེན་ཡོལ་ཆེད་ནོར་ཝེ་(Norway)རུ་བསྐྱོད་དེ་ཨོ་སུ་ལོ་མཐོ་སློབ་(Oslo University)ཏུ་ལོ་གཉིས་རིང་དགེ་རྒན་གྱི་ཕྱག་ལས་གནང་ནས་བཞུགས། ༡༩༦༨ ལོར་བོན་གཞིས་ཐོབ་རྒྱལ་གསར་པ་རུ་གཡུང་དྲུང་གླིང་གི་མཁན་ཆེན་མཆོག་དང༌། སྨན་རིའི་ཡོངས་འཛིན་རྣམ་གཉིས་ཀྱིས་གཙོས་པའི་ཕྱོགས་མཐའ་ཁག་ནས་འཛོམས་པའི་བོན་གྱི་བླ་སྤྲུལ་རྣམས་ཀྱིས་སྔར་སྲོལ་ལྟར་བོན་སྐྱོང་གནད་སྒྲུབ་ཀྱིས་ཟན་རྟགས་བསྒྲིལ་ཏེ་ཁོང་ཉིད་སྨན་རིའི་ཁྲི་འཛིན་སོ་གསུམ་པར་བོན་སྐྱོང་བཀའ་སྲུང་གི་ལུང་རྟགས་སུ་བབས་པས། རྒྱལ་བ་མཉམ་མེད་ཆེན་པོའི་གསེར་ཁྲིར་མངའ་གསོལ་གྱིས་མཚན་ལ་ལུ༷ང་རྟོགས་བསྟ༷ན་པ༷འི་ཉི་མ༷་དཔ༷ལ་བཟ༷ང་པོ་ཞེས་སུ་གསོལ།
༡༩༧༠ ལོར་བོན་གཞིས་ཐོབ་རྒྱལ་གསར་པའི་གནས་སུ་དཔལ་གཤེན་བསྟན་སྨན་རིའི་གླིང་གི་དགོན་སྡེ་ཕྱག་འདེབས་ཀྱིས་གཙུག་ལག་ཁང་སོགས་ཕྱི་ནང་གི་རྟེན་དང་བརྟེན་པ་བཞེངས་བསྐྲུན་མཛད་དེ། གྲྭ་ས་གོང་མའི་ཕྱག་སྲོལ་བཟང་པོ་རྣམས་མི་ཉམས་རྒྱུད་འཛིན་དང་ཉམས་པ་སླར་གསོའི་མཛད་པ་ངལ་མེད་དུ་བསྐྱངས། ༡༩༧༥ ལོར་བོན་གཞིས་ཐོབ་རྒྱལ་གསར་པའི་ཉིན་མོའི་སློབ་གྲྭ་ཞེས་རྒྱ་གར་དབུས་གཞུང་ནས་གཟིགས་རྟོགས་ཡོད་པའི་སློབ་གྲྭ་ཞིག་ཏུ་བསྐྲུན་ཞིང༌། བོད་དང་ཧི་མ་ལ་ཡའི་རི་རྒྱུད་ཁག་ནས་སླེབས་པའི་བོན་ཕྲུག་ཉམ་ཐག་དང་དྭ་ཕྲུག་རྣམས་བསྡུས་ནས་བོན་ཕྲུག་བདེ་དོན་ཞེས་པའི་ཚོགས་སྡེ་བཙུགས་ཏེ་བོན་གྱི་རིག་གཞུང་དང་དེང་རབས་ཤེས་ཡོན་སྦྱོང་བའི་སྐལ་པ་བསྩལ།
༡༩༧༨ ལོར་ ༧ དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེ་གསར་དུ་བཙུགས་ནས་ཐུན་མིན་མདོ་སྔགས་སེམས་གསུམ་དང་ཐུན་མོང་རིག་གནས་ཀུན་ལ་འཆད་ཉན་བྱས་ཏེ་མཐར་རབ་འབྱམས་དགེ་བའི་བཤེས་གཉེན་ཆེན་པོའི་མཚན་བཏགས་འབུལ་བའི་བཅའ་སྒྲིག་གཏན་འབེབས་མཛད་པ་ནས་བཟུང་ལོ་ངོ་བཅུའི་རིང་ལ་ཕྱོགས་མཐའ་ཁག་ནས་ཕེབས་པའི་བཤད་སྒྲུབ་སློབ་གཉེར་བརྒྱ་ཕྲག་དུ་མར་གསོ་སྐྱོང་དང་སློབ་གཉེར་གནང་སྟེ། ༡༩༨༦ ལོར་བཀའ་རབ་འབྱམས་པ་དགེ་བའི་བཤེས་གཉེན་རྣམ་པ་དྲུག་དགེ་བཤེས་མཛད་སྒོའི་རྟེན་འབྲེལ་མཛད་པ་དེ་རྒྱ་གར་སྨན་རི་དགོན་གྱི་དགེ་བཤེས་ཐེངས་དང་པོ་དེ་ཡིན།
༡༩༨༧ ལོར་ཝཱ་ར་ཎ་སིའི་ཆེས་མཐོའི་གཙུག་ལག་སློབ་གཉེར་ཁང་གི་འགན་འཛིན་ལྷན་ཚོགས་དང་བཀའ་བགྲོས་གནང་སྟེ་སློབ་གཉེར་ཁང་དུ་གཡུང་དྲུང་བོན་གྱི་དགེ་སློབ་ཁང་གསར་འཛུགས་མཛད། ༡༩༨༨ ལོར་སྨན་རིའི་ཁྲི་འཛིན་རིམ་བྱོན་རྣམས་ཀྱིས་རང་གི་སྐུ་ཐོག་ལ་སྒྲུབ་ཆེན་རེ་ཚོགས་སྲོལ་ཡོད་པ་བཞིན་ལོ་དེར་ཁྲོ་བོ་འོད་ཟེར་འཁྱིལ་པའི་སྒྲུབ་ཆེན་བཙུགས། ༡༩༩༢ ལོར་རྒྱལ་བ་མཉམ་མེད་ཆེན་པོའི་འཁྲུངས་མཆོད་ཉིན་ཡང་སྟོན་དགེ་བཤེས་འཕྲིན་ལས་ཉི་མ་མཆོག་ ༧ དཔལ་གཤེན་བསྟན་སྨན་རིའི་གླིང་གི་དཔོན་སློབ་རིན་པོ་ཆེའི་བཞུགས་ཁྲིར་མངའ་གསོལ་མཛད། ༡༩༩༤ ལོར་ ༧ སྐྱབས་རྗེ་མཆོག་བོད་གངས་ཅན་ལྗོངས་སུ་ཐོག་མར་ཆིབས་བསྒྱུར་བསྐྱངས་ཏེ་གྲྭ་ས་གོང་མ་ ༧ བཀྲ་ཤིས་སྨན་རིའི་གླིང་དུ་རྒྱལ་བ་མཉམ་མེད་ཆེན་པོའི་གསེར་ཁྲིར་མངའ་གསོལ་གྱི་རྟེན་འབྲེལ་མཛད་ཅིང༌།
གཞན་ཡང་བོད་ཡུལ་སྟོད་སྨད་བར་གསུམ་ཀུན་ཏུ་ཕེབས་ནས་གཡུང་དྲུང་བོན་གྱི་དགོན་སྡེ་ཁག་ལ་དབང་ལུང་མན་ངག་གི་གདམས་ཟབ་མང་དུ་གནང་སྟེ་སྐྱེ་འགྲོའི་ཡིད་ཀྱི་ཞིང་སར་ཐར་པའི་ས་བོན་ཡོངས་སུ་བསྐྲུན། ༡༩༩༧ ལོར་༧ དཔལ་གཤེན་བསྟན་སྨན་རིའི་གླིང་དུ་གཡས་རུའི་འཆད་རྩོད་ཆེན་མོ་དབུ་འཛུགས་གནང་སྟེ། དགུན་ཟླ་གཅིག་གི་རིང་དམིགས་བསལ་གཡས་རུའི་སྟོན་པ་རྣམས་ཀྱིས་མཛད་པའི་གཞུང་ལུགས་ཁག་ལ་འཆད་ཉན་གནང་རྒྱུའི་སྲོལ་རྒྱུན་བཙུགས། ༢༠༠༡ ལོར་རྗེ་རུ་དགེ་བཤེས་བསྟན་པ་གཡུང་དྲུང་མཆོག་བལ་ཡུལ་ཁྲི་བརྟན་ནོར་བུ་རྩེའི་མཁན་པོར་མངའ་གསོལ་མཛད་ལ་ལོ་དེར་བོན་གཞིས་ཐོབ་རྒྱལ་གསར་པའི་ལྷོ་ངོས་སུ་བཙུན་དགོན་རདྣ་སྨན་གླིང་ཕྱག་བཏབ། ༢༠༠༧ ལོར་ ༧ དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་དཔེ་མཛོད་ཆེན་མོ་ཡོངས་སུ་བཞེངས་བསྐྲུན་གྲུབ་སྟེ་ཕྱི་རབས་བསྟན་འགྲོའི་དཔལ་དུ་རྗེས་བཞག་མཛད།
དེ་ནས་ ༢༠༠༨ ལོ་ནས་བཟུང་ ༢༠༡༥ ལོ་བར་ལ་ནུབ་ཕྱོགས་ཡུལ་གྲུ་ཁག་ཏུ་བོན་འབྲེལ་རྒྱ་ཆེར་བསྐྱངས་པ་དང༌། གངས་ཅན་གྱི་ལྗོངས་སུའང་སྔ་ཕྱིར་ཐེངས་གསུམ་དུ་ཞབས་ཀྱིས་བཅགས་ཏེ་བོན་དགོན་ཁག་ལ་གདམས་འབྲེལ་མཛད་པར་མ་ཟད། གསུང་རྩོམ་ལའང་བོན་གྱི་བསྟན་རྩིས་ཀུན་བཏུས་དང༌། བསྟོད་ཚོགས་ཐོར་བུ། ཆོ་ག་ཁག་གི་ཟིན་བྲིས་སོགས་དུ་མ་མཆིས་ཤིང༌། གཞན་ཡང་གཞོན་སྐྱེས་བོན་འབངས་སྟོང་ཕྲག་བརྒལ་བར་གནའ་དེང་ཟུང་འབྲེལ་གྱི་ཤེས་ཡོན་བསྩལ་ཞིང༌། དེ་བཞིན་དགེ་བའི་བཤེས་གཉེན་ཆེན་པོ་བརྒྱ་ཕྲག་ལོན་པ་ལ་རབ་འབྱམས་པའི་མཚན་བཏགས་བསྩལ་ཏེ་རྒྱ་བལ་བོད་སོགས་འཛམ་གླིང་ཡུལ་གྲུ་ཀུན་ཏུ་དགོན་པའི་མཁན་པོ་དང༌། སློབ་དཔོན་སོགས་མངགས་གཏོང་མཛད་ཅིང༌།
ནུབ་ཕྱོགས་རྒྱལ་ཁབ་རྣམས་སུ་བོན་ཚོགས་འདྲ་མིན་གྱི་དབུ་ཁྲིད་དང༌། གཙུག་ལག་སློབ་གཉེར་ཁང་གི་སློབ་དཔོན། ཞིབ་འཇུག་པའི་མཁས་དབང་སོགས་མི་སྣ་གསོ་སྐྱོང་གནང་ཞིང་ད་ལྟ་ཡང་ ༧ དཔལ་གཤེན་བསྟན་སྨན་རིའི་གླིང་དུ་གཤེན་བསྟན་འཛིན་སྐྱོང་སྤེལ་གསུམ་ལ་མཛད་འཕྲིན་རླབས་ཆེ་ཞིང་བསྟན་དང་འགྲོ་བའི་དཔལ་དུ་བཀའ་དྲིན་བླ་མེད་དུ་ཆེ་བ་བཅས་སོ།།
རྩོམ་གྱི་ཡོང་ཁུངས། ཞང་ཞུང་རྒད་པོའི་འཕྲིན་སྟེགས།


c: text/html

text:
ངལ་རྩོལ་པའི་ཟླ་ཕོགས་འགན་སྲུང་བྱེད་པར་བཅའ་ཁྲིམས་ཀྱི་གཏན་ཁེལ་ཡོད་པ།
སྤེལ་དུས 2017-08-30
ཡོང་ཁུངས། མཚོ་སྔོན་བོད་སྐད་རླུང་འཕྲིན་དྲ་བ།
རྩོམ་པ་པོ། གཟུངས་སྐྱིད་ཀྱིས་བསྒྱུར།
འཚོ་བའི་ཁྲོད་དུ་རྒྱུན་པར་ཁེ་ལས་ཀྱིས་ངལ་རྩོལ་པའི་ཟླ་ཕོགས་དུས་འགྱངས་དང་འཕྲི་འཐེན། ཡང་ན་དོན་མེད་དུ་དངུལ་ཆད་གཅོད་པ་བཅས་བྱེད་པའི་གནས་ཚུལ་འབྱུང་གིན་ཡོད། ངལ་རྩོལ་པར་བཅའ་ཁྲིམས་ཀྱི་ཤེས་བྱ་ཞན་པའི་རྐྱེན་གྱིས་ཁེ་ལས་ལ་ལས་རང་ཉིད་ཀྱི་གནས་ཚུལ་ཁྱད་པར་ཅན་འོག་གི་ཟླ་ཕོགས་ཀྱི་ཁེ་དབང་ལ་གནོད་འཚེ་བཏང་བར་བཅའ་ཁྲིམས་བཀོལ་ནས་སྲུང་སྐྱོང་བྱེད་མི་ཤེས། དོན་དངོས་སུ་རང་རྒྱལ་གྱི་བཅའ་ཁྲིམས་ནང་དུ་ངལ་རྩོལ་པའི་ཟླ་ཕོགས་སྲུང་སྐྱོང་བྱེད་པར་དམིགས་བསལ་གྱི་གཏན་ཁེལ་ཡོད་པ་གཤམ་གསལ་ལྟར་ཡིན།
དང་པོ། རྒྱལ་ཁབ་དང་སྤྱི་ཚོགས་ཀྱི་འོས་འགན་སྒྲུབ་པའི་སྐབས་ཀྱི་ཟླ་ཕོགས་ཀྱི་འགན་སྲུང་། ངལ་རྩོལ་པས་ཐོན་སྐྱེད་དང་ལས་ཀའི་དུས་ཡུན་སྤྱད་ནས་གཤམ་གསལ་གྱི་འོས་འགན་སྒྲུབ་སྐབས་འཆམ་མཐུན་ཡི་གེའི་གཏན་ཁེལ་བྱུང་བའི་ཚད་གཞི་ལྟར་ངལ་རྩོལ་པར་ཟླ་ཕོགས་སྟེར་དགོས། གཅིག། ཁྲིམས་ལྟར་འདེམས་བསྐོའི་དབང་ཆ་དང་གཞན་གྱིས་རང་ཉིད་འདེམས་ཆོག་པའི་དབང་ཆ་སྤྱོད་པ། གཉིས། འཐུས་ཚབ་ཏུ་འདེམས་ཐོན་བྱུང་ནས་ཞང་དང་ཆུས་ཡན་གྱི་སྲིད་གཞུང་དང་ཏང་ཁག བཟོ་ཚོགས། གུང་གཞོན་ཚོགས་པ། བུད་མེད་མཉམ་འབྲེལ་ལྷན་ཚོགས་སོགས་རྩ་འཛུགས་ཀྱིས་བསྡུས་པའི་ཚོགས་འདུར་ཞུགས་པ། གསུམ། མི་དམངས་ཁྲིམས་ཁང་གི་དཔང་མི་དང་ཡང་ན་ར་སྤྲོད་མཁན་བྱེད་པ། བཞི། ཐོན་སྐྱེད་དང་མ་བྲལ་བའི་བཟོ་ཚོགས་ཀྱི་གཞི་རིམ་བསྐོས་མིས་བཟོ་ཚོགས་ཀྱི་བྱ་འགུལ་སྤེལ་ཕྱིར་ཐོན་སྐྱེད་དང་ལས་ཀའི་དུས་ཡུན་སྤྱོད་པ། ལྔ། ཁྲིམས་ལྟར་སྤྱི་ཚོགས་ཀྱི་བྱ་འགུལ་གཞན་དག་ཏུ་ཞུགས་པ།
གཉིས་པ། ལས་ཡུན་བསྣན་པའི་ཟླ་ཕོགས་ཀྱི་འགན་སྲུང་། 《ངལ་རྩོལ་བཅའ་ཁྲིམས》ནང་གཏན་འཁེལ་བྱས་དོན། གཤམ་གསལ་གྱི་གནས་ཚུལ་ནང་གི་གཅིག་ཡོད་ན། མི་སྣ་བཀོལ་བའི་ལས་ཁུངས་ཀྱིས་གཤམ་གྱི་ཚད་གཞི་ལྟར་ངལ་རྩོལ་པར་རྒྱུན་ལྡན་ལས་ཀའི་དུས་ཡུན་གྱི་ཟླ་ཕོགས་སམ་གླ་ཆ་སྟེར་དགོས། གཅིག། ངལ་རྩོལ་པའི་ལས་ཀའི་དུས་ཚོད་ཇེ་རིང་ལ་བཏང་ན་ཟླ་ཕོགས་ཀྱི་བརྒྱ་ཆའི་བརྒྱ་དང་ལྔ་བཅུ་ལས་དམའ་མི་རུང་བའི་གླ་ཆ་སྟེར་དགོས། གཉིས། ངལ་གསོའི་ཉིན་མོར་ངལ་རྩོལ་པར་ལས་ཀ་ལས་སུ་བཅུག་ཅིང་ངལ་གསོའི་དུས་ཡུན་སྐོང་སྣོན་ཡོང་བར་བཀོད་སྒྲིག་བྱེད་མི་ཐུབ་པ་ལ་ཟླ་ཕོགས་ཀྱི་བརྒྱ་ཆའི་ཉིས་བརྒྱ་ལས་དམའ་མི་རུང་བའི་གླ་ཆ་སྟེར་དགོས། གསུམ། བཅའ་ཁྲིམས་ཀྱིས་གཏན་འཁེལ་བྱས་པའི་གུང་སེང་ཉིན་མོར་ངལ་རྩོལ་པར་ལས་ཀ་ལས་སུ་བཅུག་པར་ཟླ་ཕོགས་ཀྱི་བརྒྱ་ཆའི་སུམ་བརྒྱ་ལས་མི་དམའ་བའི་གླ་ཆ་སྟེར་དགོས། བཞི་བ། ལོ་རེའི་གུང་སེང་སྐབས་ཀྱི་གླ་ཕོགས་ཀྱི་འགན་སྲུང་། ངལ་རྩོལ་པས་བསྟུད་མར་ལོ་གཅིག་ཡན་ལ་ལས་ཀ་ལས་ན་གླ་ཕོགས་ལེན་པའི་ལོ་རེའི་གུང་སེང་རོལ་ཆོག ལོ་རེའི་གུང་སེང་སྐབས་སུ་མི་བཀོལ་བའི་ལས་ཁུངས་ཀྱིས་ཁྲིམས་ལྟར་དངུལ་ཕོགས་སྟེར་དགོས། དྲུག་པ། ཁེ་ལས་གང་ཡིན་ན་དེ་ཁྲིམས་ལྟར་མ་རྩ་རྡིབ་ཚེ་ངལ་རྩོལ་པའི་གླ་ཕོགས་ཀྱི་འགན་སྲུང་དང་། ཁེ་ལས་ཀྱི་མ་རྩ་རྡིབ་པའི་བུ་ལོན་གཙང་སེལ་བྱེད་སྐབས་མི་བཀོལ་བའི་ལས་ཁུངས་ཀྱིས་མ་རྩ་རྡིབ་པའི་བཅའ་ཁྲིམས་ཀྱི་ནང་དུ་གཏན་ཁེལ་བྱས་པའི་བུ་ལོན་གཙང་སེལ་བྱེད་པའི་གོ་རིམ་ལྟར། ཐོག་མར་རང་རང་ལས་ཁུངས་ཀྱི་ངལ་རྩོལ་པར་ཆད་པའི་གླ་ཕོགས་སྟེར་དགོས་པ་བཅས་རེད།
གསུམ་པ། གཉེན་སྒྲིག་དང་མྱ་ངན་གྱི་གནང་བའི་སྐབས་སུ་ཟླ་ཕོགས་ཀྱི་འགན་སྲུང་སྟེ། མི་བཀོལ་བའི་ལས་ཁུངས་ཀྱིས་ངལ་རྩོལ་པའི་གཉེན་སྒྲིག་དང་མྱ་ངན་གྱི་གནང་བའི་སྐབས་སུ་ཁྲིམས་ལྟར་ཟླ་ཕོགས་སྟེར་དགོས།
ལྔ་བ། གཉེན་ཉེ་ལ་ཐུག་པའི་གནང་བའི་སྐབས་ཀྱི་གླ་ཕོགས་ཀྱི་འགན་སྲུང་། དེ་ནི་ཁྲིམས་ལྟར་བཟའ་ཟླར་ཐུག་ཏུ་འགྲོ་བའམ་ཕ་མ་ལ་ལྟ་རུ་སོང་སྐབས་ཀྱི་གླ་ཕོགས་དེར་བཤད་པ་ཡིན། ལས་བཟོ་བ་བཟའ་ཟླར་འཕྲད་དུ་སོང་བ་དང་གཉེན་སྒྲིག་བྱས་མེད་ན་ཕ་མར་ལྟ་རུ་སོང་བའི་འགྲོ་འོངས་ཀྱི་ལམ་ཁའི་འགྲོ་གྲོན་རང་ཉིད་ཀྱི་ཟླ་ཕོགས་ཀྱི་བརྒྱ་ཆའི་སུམ་ཅུ་ནང་ཡིན་ན་རང་གིས་ཁུར་བ་དང་། དེ་ལས་བརྒལ་བའི་ཆ་ཤས་རང་གནས་པའི་ལས་ཁུངས་ཀྱིས་འཁུར་དགོས། ལས་བཟོ་བས་གཉེན་ཉེར་འཕྲད་ཡུན་གྱི་གླ་ཕོགས་ཁོ་རང་གི་ཚད་ལྡན་གླ་ཕོགས་ལྟར་སྟེར་དགོས།

robotstxt: allowed

filter: keep


text:
གཡུ་ཐོག་གསར་མ་ཡོན་ཏནགོན་པོ་ནི། རབ་བྱུང་གཉིས་པའི་མེ་རྟ(སྤྱི་ལོ1126)ལོར་གཙང་མྱང་སྟོད་སྒོ་བཞི་རེ་ཐང་སྟེ། དེང་གི་གཞིས་རྩེ་ས་ཁུལ་རྒྱལ་རྩེ་རྫོང་མྱང་སྟོད་ཤང་སྒོ་བཞི་རེ་ཐང་ཞེས་པའི་གྲོང་དུ་འཁྲུངས། ཁོང་ནི་བོད་ཀྱི་གསོ་རིག་ལོ་རྒྱུས་ཐོག་སྙན་པའི་གྲགས་པ་ས་སྟེང་ཡོངས་སུ་ཁྱབ་པའི་སྨན་བླ་གཉིས་པ་དེ་ཡིན།
སྐྱེས་མཆོག་དེ་ཆུང་ངུའི་སྐབས་ནས་བྱིས་པ་ཚོགས་པའི་དབུས་སུ་རྩ་ཆུའི་བརྟག་པ་དང་། ས་རྡོ་སྔོ་སོགས་ལ་སྨན་གྱི་ངོས་འཛིན་གྱི་ཚུལ་མཛད་པ་སོགས་སྨན་དཔྱད་ཐད་ལ་བག་ཆགས་ལྷན་སྐྱེས་སུ་ཡོད་ཅི་ང། དགུང་ལོ་བརྒྱད་ནས་རིག་གནས་སྤྱི་དང་། ཁྱད་པར་གསོ་རིག་གཞུང་ལུགས་ལ་གསན་བསམ་གནང་སྟེ་སྨན་དཔྱད་ཀྱི་འགྲོ་དོན་བསྐྱངས། དེ་ནས་དགུང་ལོ་བཅུ་བཞི་ཙམ་ལ་རོག་སྟོན་དཀོན་མཆོག་སྐྱབས་ཞུ་བ་དེ་དབུས་སུ་གྲྭ་བསྐོར་ལ་བྱིན་པའི་ལམ་བར་དུ་ཞབས་འབམ་གྱི་སྙུང་ལས་གྲོལ་ཞིང་དགའ་བཞིན་དུ་དབུས་སུ་བྱོན། ལོ་གཉིས་ཙམ་བཞུགས་པས་རོག་སྟོན་ལ་ཡང་བསྐྱར་ནད་ཤིན་ཏུ་ཐུ་བ་ཞིག་ཐེབས་ནས་སྨན་པ་འགའ་ལ་གཏུགས་ཀྱང་དྲག་སྐྱེད་ཅི་ཡང་མ་བྱུང་བར། དབུས་པ་དར་གྲགས་ཀྱི་དྲུང་དུ་བཅར་ཏེ་སྨན་བཅོས་བགྱིས་པས་ནད་ལས་གྲོལ། དེ་ལ་བརྟེན་ནས་དབུས་པ་དར་གྲགས་ལ་རོག་སྟོན་གྱིས་གཡུ་དྲུག་དམར་ནམ་མཁའ་གསལ་བ་ནས་ཁལ་སྟོང་རི་བ་ཞིག་ཡོད་པ་དེ་ཕུལ་ཏེ་གསོ་དཔྱད་ཀྱི་སློབ་དཔོན་ཞུས་ནས་རྒྱུད་བཞི་ཆ་ལག་ཁ་སྐོང་དང་བཅས་པ་ཆིག་བརྒྱུད་དུ་ཞུས་ནས་འགྲོ་བ་ནད་པའི་དོན་མཛད་པར་གྲགས། དེ་ནས་རོག་སྟོན་ཕྱིར་བྱོན་དུས་ལམ་བར་དུ་གཡུ་ཐོག་པའི་དྲིན་གསོ་བ་དང་། རྒྱུད་འདི་ཕུལ་ན་མ་འོངས་པར་འགྲོ་ཕན་རྒྱ་ཆེར་ཡོང་བར་དགོངས་ནས་རྒྱུད་ཀྱི་མན་ངག་གཞུང་འགྲེལ་དང་བཅས་པ་ཡོངས་སུ་རྫོགས་པ་རྗེ་གཡུ་ཐོག་པར་བསྩལ་བས་གཡུ་ཐོག་པ་ཤིན་ཏུ་མཉེས་པའི་ངང་རོག་སྟོན་ལ་འབུལ་བ་གྱ་ནོམ་པ་ཕུལ་ཞིང་། རེ་ཞིག་ཆིག་བརྒྱུད་ཀྱི་བཀའ་རྒྱ་མ་བཀྲོལ་བར་རྗེ་ཉིད་ཀྱིས་ཟབ་བཞེས་སུ་མཛད།
གཡུ་ཐོག་པ་དགུང་ལོ་བཅོ་བརྒྱད་ལ་རྒྱ་གར་དུ་ཕེབས་པས་མཁའ་འགྲོའི་གཙོ་མོ་དཔལ་ལྡན་ཕྲེང་བ་དང་མཇལ་ནས་སྨན་དཔྱད་མང་པོ་གནང་། ལྷ་མོ་བདུད་རྩི་མ་དང་མཇལ་ནས་སྨན་དཔྱད་ཞུས་ལན་སྐོར་གུསམ་སོགས་དང་། བེ་དྷའི་གླིང་དུ་མཆོག་མཐུན་གྱི་དངོས་གྲུབ་དུ་མ་བསྩལ་ནས་འཇིགས་པ་བརྒྱད་སོགས་ལམ་གྱི་བར་ཆད་བསལ། དགུང་ལོ་ཉེར་གཅིག་ལ་བོད་དུ་ཕེབས། དགུང་ལོ་གསུམ་ལ་སླར་ཡང་མཁའ་འགྲོའི་ལུང་བསྟན་ལྟར་རྒྱ་གར་དུ་བྱོན་པས་དྲང་སྲོང་ཙ་ར་ཀ་སོགས་པཎ་གྲུབ་དུ་མ་དང་མཇལ། ཡེ་ཤེས་ཀྱི་མཁའ་འགྲོ་མ་དཔལ་ལྡན་ཕྲེང་བས་རྗེས་སུ་བཟུང་ནས་ཡན་ལག་བརྒྱད་པ་སོགས་སྨན་དཔྱད་དང། ཁྱད་པར་གསང་ཆེན་རྡོ་རྗེ་ཐེག་པའི་གསང་ལམ་གྱི་གདམས་པ་མཁའ་འགྲོའི་སྙིང་ཁྲག་ལྟ་བུ་ལུང་བསྟན་དང་བཅས་གནང་ནས་སླར་བོད་དུ་ཕེབས། སྔ་ཕྱིར་རྒྱ་གར་དུ་ལན་དྲུག་བྱོན་ནས་མ་ཧཱ་ར་ཛའི་མཆོད་གནས་ཀྱང་མཛད། ཉིད་ཀྱི་གསུང་ལས་ཀྱང“རྒྱལ་བའི་བཀའ་མཆོག་ཡན་ལག་བརྒྱད་པ་དང་། ཀླུ་སྒྲུབ་གཞུང་དང་ཟླ་ཟེར་དཀར་ནག་དང་། དྲང་སྲོང་ལུགས་དང་ཕ་ཁོལ་གཞུང་རྣམས་དང་། རྒྱ་གར་རྒྱ་ནག་མཁས་པའི་གཞུང་རྣམས་དང་། བོད་དང་ལི་ཡུལ་སྨན་པའི་ཉམས་མྱོང་དང་། མཁའ་འགྲོའི་ལུང་དང་བུ་སློབ་བསོད་ནམས་ཀྱིས། རྒྱ་ཆེའི་གཞུང་དང་བླ་མ་མང་བསྟེན་ནས། སྐྱེ་བ་སྔོན་དུ་རང་རྒྱུད་སྦྱངས་པ་ལས། ད་ལྟ་གཡུ་ཐོག་རིག་པ་ཁོང་ན་ཤར”ཞེས་གསུངས། མཁས་མཆོག་དེ་ཉིད་ཀྱིས་ཕྱི་རབས་ནད་པ་རྣམས་དང་བུ་སློབ་ཀྱི་དོན་དུ། “ཐུགས་ཀ་ཆོས་ཀྱི་འཁོར་ལོ་ལས། གསོ་དཔྱད་རིན་ཆེན་གཏེར་ཕྱུངས་ཏེ། ཕྱི་རབས་རྗེས་འཇུག་གསོ་བའི་ཕྱིར།”ཞེས་གསུངས་ཏེ་སྨན་གཞུང་མང་པོ་ལྗགས་རྩོམ་གནང་བ་སྟེ《བརྒྱད་པ་ཆེ་ཆུང་གི་སྙིང་པོ་བསྡུས་པ》དང་། 《དཔའ་བོའི་སྙིང་པོ་བསྡུས་པའི་མདོ་གནས་ཀྱི་འགྲེལ་པ་མཐོང་བའི་མེ་ལོང》། 《རྩ་དཔྱད་རིག་པ་རང་གསལ་སྡེ་ཚན་ལྔ་པ》། 《ལག་ལེན་པོད་ཆུང》། 《མན་ངག་ཤོག་དྲིལ་སྐོར་གསུམ》། 《ཉམས་ཡིག་བུ་དོན་མ》ལ་སོགས་མན་ངག་ཁྱད་པར་ཅན་མང་པོ་དང་། ཁྱད་པར་གཏེར་ནས་བཏོན་པའི《དཔལ་ལྡན་རྒྱུད་བཞི》འདི་ཉིད་གསོ་དཔྱད་ཀུན་གྱི་ཡང་རྩེར་གཟིགས་ནས་ཕྱི་རབས་ཀྱི་དོན་དུ་བཀའ་རྒྱ་བཀྲོལ་ཏེ་


text:
མན་ངག་གནད་ཀྱི་རྫོང་འཕྲང་ལ་བརྟེན་ནས་སྟོན་པ་གཤེན་རབ་མི་བོའི་འཁྲུངས་ཟླ་རྒྱལ་ཟླ་བའམ་ཧོར་ཟླ་བཅུ་གཉིས་པ་ཡིན་པར་ངེས་པ་རྙེད་པའི་ཚུལ་བཤད་པ་ཉུང་ངུ་རྣམ་གསལ།
མཁས་དབང་གངས་སེང་རིན་པོ་ཆེ།
སྤྱིར་དཔེ་ཆ་ཚིག་ཀློག་མང་དུ་བྱས་ཀྱང་གནད་འགག་ཅན་མཐོང་བ་ཉུང་ཙམ་ཡིན་པར་ཁོ་བོའི་ཉམས་མྱོང་ཐོག་ནས་ར་སྤྲོད་མང་དུ་བྱུང་། དེའི་སྐོར་འདིར་དཔེ་མཚོན་ཞིག་ཞུས་པ་ཡིན་ན། དེ་སྔོན་ཁོ་བོས་མན་ངག་གནད་ཀྱི་རྫོང་འཕྲང་ཐེངས་འགའ་ཤས་བཀླགས་ནའང་སྟོན་པའི་འཁྲུངས་ཟླའི་སྐོར་ཁ་གསལ་ལ་ཐེ་ཚོམ་གྱི་གནས་རྩ་བ་ནས་མེད་པའི་དུས་གཏན་ཁེལ་ཞིག་གསུངས་འདུག་ནའང་དོན་གཉེར་མ་བྱུང་། ཉེ་ཆར་དགེ་བཤེས་གླིང་ཞེས་པའི་དྲྭ་ཚོམས་ནང་དུ་སྟོན་པའི་འཁྲུངས་མཆོད་སྐོར་ལབ་གླེང་བྱུང་བར་བརྟེན་སྨན་རིའི་དགེ་བཤེས་སྦྱིན་པ་ཚེ་བརྟན་མཆོག་ནས་གསང་སྔགས་རྫོང་འཕྲང་ནང་ན་རྟ་པ་ཟླ་བ་དཔྱིད་ཟླ་ར་བར་བཞེད་ཚུལ་གསུངས་སོང་། དེར་བརྟེན་ཁོ་བོས་དེ་མ་ཐག་དཔེ་ཆ་དེ་རོབ་ཙམ་མིག་འགྲེམས་བྱས་པས་མན་ངག་གནད་ཀྱི་རྫོང་འཕྲང་ནང་དུ་སྟོན་པའི་འཁྲུངས་ཟླའི་སྐོར་གསལ་བར་བཤད་ནའང་དེའི་སྐོར་ལོ་མང་རིང་ལུང་དང་རིགས་པའི་བརྒལ་བརྟགས་མང་དུ་བྱས་པའི་བརྒྱུད་རིམ་ཁྲོད་ནས་རང་གཞན་སུས་ཀྱང་ལབ་གླེང་རྩ་བ་ནས་བྱས་མ་མྱོང་བའི་དཔེ་ཆ་དེ་རེད་འདུག གཡུང་དྲུང་བོན་གྱི་དཔེ་རྙིང་གི་ཁྲོད་དུ་དཔྱིད་ཟླ་ར་བར་འདོད་ཚུལ་མི་འདྲ་བ་འགའ་ཞིག་ཐོན་ཡོད་ནའང་སྟོན་པ་གཤེན་རབ་མི་བོའི་འཁྲུངས་མཆོད་དེ་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་བླ་ཆེན་ཁོད་སྤུངས་དྲན་པ་ནམ་མཁའ་སོགས་སྔར་བྱུང་བོན་གཤེན་རིག་འཛིན་རྣམས་ཀྱིས་མགྲིན་གཅིག་ཏུ་རྒྱལ་ཟླ་བའང་ཧོར་ཟླ་བཅུ་བཉིས་པ་ལ་ཞལ་བཞེས་གནང་གི་ཡོད་པ་མཁས་བླུན་སུས་བལྟས་ཀྱང་སོམ་ཉི་མི་དགོས་པའི་ཐོག་ནས་ཐག་གཅོད་བྱེད་ཐུབ་པའི་དཔང་རྟགས་རྡོ་རྗེའི་བྲག་རི་ཞིག་རྙེད་བྱུང་བས་དེ་ལ་བསམ་ནས་ཁོ་བོའི་སེམས་ཕུགས་ན་དགའ་བ་འབུམ་གྱིས་ཁེངས་སོང་།
དེའི་ཚུལ་ནི། ༼མན་ངག་གནད་ཀྱི་རྫོང་འཕྲང་ཀུན་གསལ་ཉི་འོད་རྒྱན། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015 ཤོག་ངོས། ༨༨༽ ལས། “སྔགས་པས་དཔྱིད་ར་བ། རྒྱ་རྩིས་བས་འབྲིང་པོ། ཝ་ཉ་ཆོ་འཕྲུལ་ཆེན་པོ་རྟ་ཟླ།” ཞེས་པས་ཆོ་འཕྲུལ་ཆེན་པོ་རྟ་པ་ཟླ་བ་དེ་དཔྱིད་ཟླ་ར་བ་ཡིན་པར་བསྟན་ནས་དེ་རྒྱ་རྩིས་པས་དཔྱིད་ཟླ་འབྲིང་པོ་བཞེད་ཚུལ་གསུངས་པའི་ཤུགས་ལས་རྒྱལ་ཟླ་བ་དེ་རྒྱ་རྩིས་པས་དཔྱིད་ཟླ་ར་བར་འདོད་ཚུལ་བསྟན། འདིའི་རྒྱ་རྩིས་ཞེས་པ་དེ་བཙན་པོ་ཁྲི་སྲོང་ལྡེའུ་བཙན་དང་ཁྲི་རལ་པ་ཅན་གྱི་སྐབས་སུ་སྔ་ཕྱིར་རྒྱ་ནག་ནས་བོད་དུ་བསྒྱུར་བའི་རྩིས་ལ་གོ་རྒྱུ་མིན་པར་སྟོན་པ་གཤེན་རབ་མི་བོས་རྒྱ་ཡི་རྒྱལ་པོ་ཀོང་ཙེ་འཕྲུལ་རྒྱལ་ལ་བསྟན་པའི་འབྱུང་རྩིས་ལ་གོ་དགོས་པར་དཔེ་ཆ་འདི་༼མན་ངག་གནད་ཀྱི་རྫོང་འཕྲང་།༽བརྩམས་པའི་དུས་ལ་དཔྱད་ན་ཤེས་སོ།། ཡང་“སྔགས་པས་”ཞེས་པ་དེ་སྔགས་ལུགས་ཞིག་ལ་ངོས་འཛིན་དགོས་པ་འདུག་སྙམ་ན་ཡང་ད་ལྟའི་བར་རྟ་པ་ཟླ་བར་དཔྱིད་རར་བཤད་པའི་སྔགས་ཀྱི་རྒྱུད་སྡེ་གང་ཡང་མ་མཐོང་བས་ཁོ་བོ་ལ་ལྟོས་ན་དེའི་སྐོར་ལ་གནས་སྐབས་སུ་དཔྱད་གཞི་ཙམ་ལས་ངེས་བརྟན་ཡོད་པའི་ལབ་གླེང་ཅི་ཡང་མ་ཤེས་སོ།།
སྤྱིར་རྟ་པ་ཟླ་བ་དཔྱིད་རར་ངོས་འཛིན་གནང་བའི་དཔེ་ཆ་བཀའ་འགྱུར་ཁྲོད་དུ་ཀླུ་འབུམ་དང་འདུལ་བ་རྒྱུད་དྲུག་འདི་གཉིས་ཐོན་ཡོད་ཀྱང་དཔེ་ཆ་འདི་གཉིས་མདོ་གཞུང་མ་གཏོགས་སྔགས་དཔེ་ཡིན་པའི་ཚུལ་མི་འདུག་སྙམ། ད་དུང་སྟོན་པ་སངས་རྒྱས་གཤེན་རབ་མི་བོའི་སྐུ་ཡི་འཁྲུངས་ཟླ་རྟ་པ་ཟླ་བ་མ་ཡིན་པར་རྒྱལ་ཟླ་བ་ཡིན་པར་སྔ་རབས་བོན་གྱི་མཁས་པ་དུ་མས་གསུང་པའི་དཔེ་རྙིང་དུ་མ་ཞིག་ཐོན་ཡོད་པས་དེའི་ཚུལ་གཤམ་ནས་མཚམས་སྦྱོར་ཞུ་རྒྱུ་ཡིན། དཔེ་རྙིང་དེ་དག་གཞིར་བཞག་ཐོག་སྐྱབས་རྗེ་སྨན་རིའི་ཡོངས་འཛིན་རིན་པོ་ཆེས་ལུང་དང་རིགས་པའི་སྒོ་ནས་བརྒལ་བརྟག་རྒྱ་ཆེར་གནང་ཡོད་པ་མ་ཟད། སྐར་རྩིས་ལུགས་ཀྱི་དྷྲུ་བ་ཡར་ལོག་ལ་བརྟེན་ནས་མངོན་སུམ་ཚད་མའི་ཡུལ་དུ་སྤྱན་བསྟར་མཛད་འདུག་པས་རང་རེ་བོན་ལུགས་འཛིན་པ་རྣམས་ཀྱིས་ངེས་པ་བརྟན་པོ་རྙེད་དགོས་པར་གལ་ཆེ། ད་ལན་འདིར་མན་ངག་གནད་ཀྱི་རྫོང་འཕྲང་ལས་བསྟན་པའི་སྟོན་པའི་འཁྲུངས་ཟླ་ངོས་འཛིན་ཚུལ་ཁ་གསལ་ལ་གོ་བདེ་བ་ལུང་རིགས་ཀྱི་བརྒལ་བརྟག་ནས་བཤར་མི་དགོས་པར་མཁས་བླུན་སུས་ཀྱང་མཐོང་བ་ཙམ་གྱིས་ངེས་ཤེས་གསལ་ཝ་ལེར་རྙེད་ཐུབ་པའི་སྔ་རབས་བོན་གཤེན་རྣམས་ཀྱི་གསུང་མོལ་གཅིག་ཏུ་སྒྲིལ་བའི་ཞལ་རླངས་དྲོད་མོ་ཞིག་དེ་སྔར་མཁས་པ་སུས་ཀྱང་མ་བཀྲལ་བར་ཟུར་དུ་སྦས་ནས་ཁོ་བོའི་བགོ་སྐལ་དུ་བཞག་པ་དེ་ད་ལན་དུས་ཐོག་གི་ཆར་པ་ལྟར་འཛམ་གླིང་མཁས་བླུན་ཀུན་གྱི་སྤྱན་བསྟར་དུ་འབུལ་རྒྱུ་ཡིན་པས་ཀུན་གྱི་ཐུགས་དགྱེས་པར་མཛོད་ཅིག །
དེ་ཡང་༼གོང་མཚུངས་མན་ངག་གནད་ཀྱི་རྫོང་འཕྲང། ཤོག་ངོས། ༨༩༽ ལས། “ཡང་ཁྱད་ནི། སྟོན་པ་གཤེན་རབ་སྐུ་འཁྲུངས་པའི་དུས་ཏེ། ལོ་ཤིང་ཕོ་བྱི་བ། ཟླ་བ་སྔགས་པས་རྒུན་ཐ་ཆུང་། རྒྱ་རྩིས་ཀྱིས་དཔྱིད་ར་བ། ཚེས་བཅོ་ལྔའོ། སྐར་མ་རྒྱལ། དུས་ཚོད་ནམ་ལངས་པའོ།” ཞེས་གསུང་པའི་དོན་ནི། གོང་ཞུས་ལྟར་རྟ་པ་ཟླ་བ་དེ་སྔགས་ལུགས་ལ་དཔྱིད་ཟླ་ར་བ་དང་རྒྱ་རྩིས་ལུགས་སུ་དཔྱིད་ཟླ་འབྲིང་པོར་དངོས་སུ་གསུངས་པར་བརྟེན་འདིར་སྔགས་པས་དགུན་ཐ་ཆུང་དང་རྒྱ་རྩིས་ཀྱིས་དཔྱིད་ར་བ་ཞེས་པ་དེ་རྒྱལ་ཟླ་བའམ་ཧོར་ཟླ་བཅུ་གཉིས་པ་ཡིན་པར་མངོན་སུམ་ཚད་གྲུབ་རེད་འདུག ཟླ་བ་འདིར་སྟོན་པ་སྐུ་འཁྲུངས་པར་དངོས་སུ་གསུང་པ་འདི་ནི་སོམ་ཉིའི་བྲག་རི་ཐ་དག་རྩད་ནས་གཏོར་བྱེད་ཀྱི་གནམ་ལྕགས་ཀྱི་ཐོག་རྒོད་དྲག་པོ་ཞིག་ཡིན་པར་མ་ཟད། རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་དངོས་སུ་མཇལ་མྱོང་ཡོད་པའི་སྟོན་པའི་མཛད་མདོ་འབྲིང་པོ་གཟེར་མིག་ལས་བཤད་པའི་སྟོན་པའི་འཁྲུངས་ཟླ་ངོས་བཟུང་ཚུལ་དང་གཉིས་སུ་མེད་པར་རེད་འདུག དེ་ཡང་༼མདོ་འདུས་པ་རིན་པོ་ཆེའི་རྒྱུད་གཟེར་མིག་གི་ལེའུ་བཅོ་བརྒྱད་པ། རྣམ་མཁྱེན་སྟོན་པ་གཤེན་རབ། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2013 ཤོག་ངོས། 42༽ ལས། “།གཤེགས་པའི་དུས་ཚོད་ཀྱང་འདི་ལགས་ཏེ། ལོའི་འགོ་བོ་བྱི་བ་ལ་དགོངས་ནས་གཤེགས་པ་ནི། འཇིག་རྟེན་གྱི་ཁམས་སུ་མཛད་པ་བཅུ་གཉིས་ཀྱི་དོན་མཐར་ཕྱིན་པས། ནན་ཏན་གྱིས་སེམས་ཅན་འདུལ་ཞིང༌། ཞིབ་ཏིག་གིས་བསྟན་པ་སྤེལ་བ་ལགས་སོ། །ཟླ་བའི་འགོ་བོ་དཔྱིད་ཟླ་ར་བ་ལ་དགོངས་ནས་གཤེགས་པ་ནི། ཟླ་བ་བཅུ་གཉིས་ཀྱི་འགོ་དཔྱིད་ཟླ་ར་བ་ལ་དགོངས་ནས་བྱོན་པ་ལགས་སོ། །ཞག་གི་སྙིང་པོ་ཚེས་བཅོ་ལྔ་ལ་གཤེགས་པ་ནི། སྔོན་གྱི་སྟོན་པ་རྣམས་གཤེགས་པའི་དུས་ཁྱད་པར་ཅན་གྱི་རྗེས་དང༌། ཟླ་གསང་ཐིག་ལེའི་དངོས་གྲུབ་ནོད་པས་གཤེགས་པའོ། །སྐར་མའི་དམ་པ་རྒྱལ་གྱི་རུ་གོང་དུ་གཤེགས་པ་ནི། བདུད་ལྔ་དབང་དུ་བསྡུས་ཏེ་རྒྱལ་བ་དང༌། འཇིག་རྟེན་ཟིལ་གྱིས་གནོན་ཏེ་རྒྱལ་བའི་ཕྱིར་རོ། །དུས་ཚོད་ཀྱི་དང་པོ་ནམ་ལངས་པ་ལ་དགོངས་ནས་གཤེགས་པ་ནི། ནམ་ལངས་པའི་རྟིང་ལ་ཉི་ཤར་འོང་བ་དང་འདྲ་སྟེ། བདག་གཤེགས་པའི་རྟིང་ལ། སྐུ་ལས་སྤྲུལ་སྐུ་འབུམ་ཕྲག་མང་པོ་ཕྱུངས་ནས། འགྲོ་བ་སེམས་ཅན་གྱི་དོན་བྱེད་པའི་ཕྱིར་རོ།།” ཞེས་དང་། མན་ངག་གནད་ཀྱི་རྫོང་འཕྲང་༼ཤོག་ངོས། ༧༽ལས། “དགོངས་ཚད་ལྔ་ནི། ལོ་ཡི་འགོ་བོ་ཤིང་ཕོ་བྱི་བ་ལ་དགོངས། ཟླ་བའི་དང་པོ་སྟག ཞག་གི་སྙིང་པོ་བཅོ་ལྔའོ། དུས་ཚོད་ཀྱི་དང་པོ་ནམ་ལངས། སྐར་མའི་དམ་པ་རྒྱལ་གྱི་རུ་གོང་ལ་དགོངས་ནས་བྱོན་ཏེ།” ཞེས་དཔེ་ཆ་དེ་གཉིས་ཀྱིས་ཚིག་མང་ཉུང་མ་གཏོགས་སྟོན་པ་འཁྲུངས་པའི་དུས་ཚིགས་ལོ་དང་ཟླ་བ་ཚེས་དུས་ཚོད་སྐྱེས་སྐར་བཅས་གཅིག་མཚུངས་སུ་གསལ་པོར་བཤད་པ་དང་། སྐབས་དེར་གསུངས་པའི་དཔྱིད་ཟླ་ར་བ་ནི། གོང་དུ་༼མན་ངག་གནད་ཀྱི་རྫོང་འཕྲང་ལྟར།༽བཤད་པའི་རྒྱ་རྩིས་ཀྱིས་བསྟན་པའི་དཔྱིད་ཟླ་ར་བ་དེ་ཡིན་པའི་ཚུལ་ནི། དེ་ཉིད་༼གོང་མཚུངས་མདོ་གཟེར་མིག ཤོག་ངོས། ༤༢༠༽ལས། “མུ་ཁྱུད་བདལ་པའི་མཚོ་འགྲམ་དུ། གཞི་བཙལ་གནས་ཀྱི་ཕོ་བྲང་ནི། དཔྱིད་ཟླ་ར་བའི་བཅུ་བཞི་ལ། སྐར་མ་དབང་བསྒྱུར་ལག་དུས་སུ། ས་བཟུང་ཀུན་ཀ་དེ་རུ་འཚོགས། དེ་ལ་ཀོང་ཙེས་ལན་གསོལ་པ། གཏོ་བུ་འབུམ་སངས་མཁས་པའི་མཆོག ཤིན་ཏུ་རྩུབ་པའི་བཤའ་ལག་ལ། ཞི་རྒྱས་མཆོད་པ་ཅང་རུང་ངམ། དྲག་པོས་སྲིན་པོ་བསྒྲལ་བའི་དུས་ལགས་ན། གཏོ་བུའི་ཐུགས་ལ་འཁྲུལ་བ་ཅང་སྲིད་དམ། དེ་སྐད་ཅེས་ཀོང་ཙེས་གསོལ་པས། དེ་ལ་ཡང་གཏོ་བུས་གསུངས་པ། རྒྱུ་སྐར་ཉི་ཤུ་རྩ་བརྒྱད་ལ། དབང་སྒྱུར་ལག་འདི་བསྔགས་པ་ཡིན། བཟང་ཡང་དབང་སྒྱུར་ལག་གིས་བཅོས་ཏེ། ཡང་ཡང་མང་པོ་བཤའ་བ་ཡིན་ཏེ་ཟློས། ངན་ཀྱང་དབང་བསྒྱུར་ལག་གིས་བཅོས་ཏེ། ཡང་ཡང་མང་པོར་བཤའ་བ་ཡིན་ཏེ་ཟློས། དེ་ཕྱིར་ལག་འདི་བཟང་ལ་ཡང་ཡང་ཟློས་ཏེ་འོང་བས་བསྔགས་པ་ཡིན། དེ་སྐད་ཅེས་གཏོ་བུས་གསུངས་པས་ཀུན་ཀྱང་རྟོག་པ་ཚིམ། དེ་རིང་བཅུ་བཞིའི་གདུགས་ལ་གཞི་བཟུང་ཡོ་བྱད་གསོག ནངས་པར་བཅོ་ལྔ་རྒྱལ་ལ་མཆོད་སྦྱིན་རྒྱས་པར་འབུལ་བར་གཅད།” ཅེས་པས་རྒྱལ་ཟླ་དཔྱིད་ཟླ་ར་བར་གསལ་པོར་བསྟན་དེ། སྟོན་པས་དངོས་སུ་རྒྱ་ཀོང་ཙེ་འཕྲུལ་གྱི་རྒྱལ་པོར་བསྟན་པའི་འབྱུང་རྩིས་ལུགས་ལ་ཉ་སྐར་བཅུ་གཉིས་གསུང་པའི་སྐར་མ་དེ་དག་འགྱུར་ཟློག་མེད་པར་ཟླ་བ་རང་རང་གི་ཉ་སྟེ་ཚེས་བཅོ་ལྔ་ལ་ཁེལ་གྱི་ཡོད་པས་དཔེར་ན་རྟ་པ་ཟླ་བའི་ཚེས་བཅོ་ལྔ་ལ་ག་དུས་ཡིན་ན་སྐར་མ་རྟ་པའམ་མཆུ་ཡིན་པ་ལྟ་བུ་རེད།
དེ་བཞིན་གོང་བཤད་༼མདོ་གཟེར་མིག༽ དཔྱིད་རའི་ཚེས་བཅོ་ལྔ་ལ་སྐར་མ་རྒྱལ་ལ་བབས་པར་བཤད་པས་སྐར་མ་རྒྱལ་ཉ་སྐར་དུ་སོང་བའི་ཚེས་བཅོ་ལྔ་དེ་ནི། ཧོར་ཟླ་བཅུ་གཉིས་པའི་ཚེས་བཅོ་ལྔ་མ་གཏོགས་ཟླ་བ་གཞན་གྱི་ཉ་དེ་འདྲར་མི་འབྱུང་བ་ནི། ལུགས་རྙིང་རྒྱ་ཀོང་ཙེ་འཕྲུལ་རྒྱལ་གྱི་བཞེད་ཡིན་པ་དང་། ནམ་རྒྱུན་རྒྱལ་ཟླའི་ཚེས་བཅོ་ལྔའི་གནམ་སྐར་ལ་བལྟས་ན་སྐར་མ་རྒྱལ་རང་མ་གཏོགས་གཞན་མི་འབྱུང་བ་ནི་ཞིང་པ་རྒད་པོ་རྣམས་ཀྱི་མངོན་སུམ་ཚད་གྲུབ་ཡིན་པས་སོམ་ཉི་མེད་པ་ཞིག་རེད། མཁས་མཆོག་སྒ་སྟོན་ཀྱིས་ཀྱང་༼བདེན་པའི་མཛོད་ཕུགས་རྣམ་པར་འབྱེད་པའི་ལྡེ་མིག མཛད་པ་པོ། སྒ་སྟོན་ཚུལ་ཁྲིམས་རྒྱལ་མཚན། འཁྲུངས་ལོ། སྤྱི་ལོ། ༡༢༣༧ སི་ཁྲོན་དཔེ་སྐྲུན་ཚོགས་པ། སི་ཁྲོན་མི་རིགས་དཔེ་སྐྲུན་ཁང་། ཤོག་ངོས། ༡༨༡༽“རྒྱལ་ཉ་ར་བར་འདོད་པ་མདོ་སོགས་ཀྱིས་བཞེད་དོ།།” ཞེས་པའི་མདོ་དེ་མདོ་གཟེར་མིག་ལ་དགོངས་པར་མངོན་ནོ། །གསང་སྔགས་གནད་ཀྱི་རྫོང་འཕྲང་ལས་གསུང་པའི་རྒྱ་རྩིས་དང་མདོ་གཟེར་མིག་གཉིས་ཧ་ཅང་གི་འབྲེལ་བ་དམ་པོ་ཞིག་ཡོད་དེ། སྟོན་པས་དེ་གཉིས་ཀ་བསྟན་སའི་སྣོད་རྒྱ་ཀོང་ཙེ་འཕྲུལ་རྒྱལ་ཡིན་པས་སོ། །སྟོན་པས་ཀོང་ཙེ་འཕྲུལ་རྒྱལ་དང་ཀོང་ཚ་འཕྲུལ་བུ་ཆུང་གཉིས་ལ་བསྟན་པའི་རྩིས་རིགས་དེ་ལ་འབྱུང་རྩིས་སམ་ནག་རྩིས་ཞེས་བརྗོད། རྒྱ་གར་དུས་འཁོར་ལུགས་ཀྱི་གྲུབ་རྩིས་དང་མུ་སྟེགས་བྱེད་པའི་རྩིས་གཉིས་ཀྱིས་འབྱུང་རྩིས་ལས་ཀྱང་ཞིབ་ཕྲ་ཡིན་ཚུལ་བཤད་སྟངས་ཡོད་ཀྱང་སྐབས་འགར་གནམ་སྐར་ལ་བལྟས་ན་ཏག་ཏག་མ་བྱུང་པའང་མཐོང་རྒྱུ་ཡོད་པས་ཧ་ཅང་གི་ངེས་བརྟན་ཡོད་པ་ཞིག་དང་ཡིད་ཆེས་བྱེད་ཆོག་ཆོག་ཅིག་མེད།
མདོར་ན་མན་ངག་གནད་ཀྱི་རྫོང་འཕྲང་ལས་བསྟན་པའི་རྒྱ་རྩིས་དང་མདོ་གཟེར་མིག་གཉིས་ཀྱིས་དཔྱིད་ར་ངོས་བཟུང་ཚུལ་དང་སྟོན་པའི་འཁྲུངས་ཟླ་ངོས་བཟུང་ཚུལ་གཉིས་ཆུ་ལ་ཆུ་བླུགས་ལྟར་གྱུར་འདུག་པས་གཡུང་དྲུང་བོན་ལུགས་འཛིན་པ་ཀུན་གྱིས་ཡ་ཡོ་ཀྱག་ཀྱོག་མེད་པར་སྟོན་པའི་འཁྲུངས་མཆོད་དེ་མན་ངག་གནད་ཀྱི་རྫོང་འཕྲང་ལས་དངོས་སུ་ཞལ་གསལ་གསུངས་པ་དེ་འཛིན་ཐུབ་ན་སྟོང་རྒྱུང་མཐུ་ཆེན་དང་དྲན་པ་ནམ་མཁའ་སོགས་བོན་གཤེན་རིག་འཛིན་རྣམས་ཀྱི་དགོངས་པ་གཅིག་མཚུངས་ཡིན་ཙང་རང་རེ་རྣམས་ཀྱིས་ཀྱང་ཁོང་རྣམ་པའི་རྗེས་སུ་འབྲེང་ཐུབ་ན་སྐལ་པ་ཤིན་ཏུ་བཟང་ངོ་། ཁོང་རྣམ་པས་ཀྱང་སྟོན་པའི་བཀའ་དང་མི་མཐུན་པའི་བཀལ་མོལ་ཞིག་གསུང་མི་སྲིད་པ་རེད་དོ། །
ད་དུང་རྒྱལ་ཟླ་བ་ལ་དཔྱིད་རར་ངོས་བཟུང་གནང་བའི་མཛོད་སྒྲ་འགྲེལ་༼བདེན་པ་བོན་གྱི་མཛོད་སྒྲ་འགྲེལ་འཕྲུལ་གྱི་ལྡེ་མིག ཞང་ཞུང་དྲན་པ་ནམ་མཁའ། གྲི་གུམ་བཙན་པོའི་སྐུ་དུས་སུ་འཚོ་བཞུགས་གནང་། Published by. Geshe M.T. Namdak Tsukphud ཤོས་ངོས། ༢༢༩༽ལས། “དེ་བཞིན་དུ་དཔྱིད་ཟླ་ར་བ་གང་ཞེ་ན། སྙིང་པོ་སྟག་གིས་འཛིན་ནོ། །སྐར་མ་རྒྱལ་ལ་ཚེས་སོ། །ནམ་ཟླ་དཔྱིད་ཟླ་ར་བའོ། །དེ་བཞིན་དུ་འབྲིང་པོ་ཡོས་བུ་སྟ་ཡིས་ཚེས། ཐ་ཆུང་འབྲུག་སྟེ་བྱ་ཡིས་ཚེས་སོ།” ཞེས་པ་དེ་ཡང་མདོ་གཟེར་མིག་གི་དགོངས་པ་བཤའ་མ་ཡིན་པར་ཆེས་གསལ། ཁ་ཅིག་གིས་དྲང་དོན་མུན་སེལ་སྒྲོན་མའི་ལུང་དུམ་འདི་༼སྟོན་པ་འཁྲུངས་དུས། ཟླ་བ་རྟ་པ་དང་སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ།༽ཤི་འཐམས་རོ་འཐམས་བྱས་ནས་མཐའ་གཅིག་ཏུ་རྟ་པ་ཟླ་བ་སྟོན་པའི་འཁྲུངས་ཟླ་ཡིན་དགོས་ཟེར་འདུག་ཀྱང་། ལུང་དུམ་འདི་ལ་ངེས་པར་དཔྱད་ན་ཚིག་ཟིན་ལྟར་ཚིག་སྔ་ཕྱི་ལ་ནང་འགལ་སོང་བ་ཞིག་རེད། ནང་འགལ་སོང་བའི་ཚུལ་ནི། རྟ་པ་ཟླ་བ་ཡིན་ན་དེའི་ཚེས་བཅོ་ལྔ་ལ་སྐར་མ་རྟ་པ་ཁེལ་བ་མ་གཏོགས་རྒྱལ་འབྱུང་མི་སྲིད་པ་གང་ཞིག ལུང་དེའི་ཚིག་ཟིན་ལ་སྐར་མ་རྒྱལ་བཤད་པའི་ཕྱིར། ཁོ་ན་རེ། འབྱུང་རྩིས་ལུགས་ལ་དེ་ལྟར་ཡིན་ནའང་སྐར་རྩིས་ལུགས་ལ་རག་པ་རྟ་པ་དང་ཞིབ་པ་རྒྱལ་ཡོང་སྲིད་ཟེར། སྐར་རྩིས་ལུགས་ལའང་སྐབས་དེའི་རྟ་པ་ཟླ་བ་ལ་སྐར་མ་མཆུའམ་རྟ་པ་ཁེལ་བ་མ་གཏོགས་རྒྱལ་མ་ཁེལ་བའི་ཚུལ་ནི། ཁྱུང་སྤྲུལ་རིན་པོ་ཆེས་ཧོར་ཟླ་དང་པོ་སྟོན་པའི་འཁྲུངས་ཟླ་གཞིར་བཞག་ཐོག་དྷྲུ་བ་ཡར་ལོག་གི་ལྔ་བསྡུས་བྱས་པ་ལས་གསལ་བའི་ཕྱིར་ཏེ། ༼དཔྱད་གསུམ་དག་རྩིས་བསྐལ་སྲིད་དུས་ཀྱི་འཁོར་ལོ་ལས་ཞག་གསུམ་རྩིས་གཞུང་ནམ་མཁའི་གཏེར་མཛོད༽ དཔེ་ཆ། འཕྲུལ་དཔར་ཅན། ཤོག་ངོས། ༡༡༣༽ལས། “ལོ་རྒྱལ་འབྱུང་ལྡན་དང་པོ་ཤིང་བྱི་ཡི། དཔྱིད་ར་མེ་སྟག་ཟླ་བའི་ཚེས་བཅོ་ལྔར། ཉིན་ཞག་རེས་བཟའ་ལྷ་ཡི་བླ་མ་སྟེ། ༥-༠-༠-༠-༠ ཟླ་སྐར་རྟ་པ་༩-༣༩-༥༦-༢-༡༦༠༥-༨༠༡༩ ཉི་སྐར་མོན་དྲེ་དང་། ༢༢-༤༦-༡-༤-༣༡༩-༦༨༢༩” ཞེས་གསུངས་པའི་ཕྱིར། དེས་ན་དྲང་དོན་གྱི་ལུང་དེ་ཡིག་ནོར་ཡིན་པར་ཧ་ཅང་གསལ་ཏེ། དག་པོ་དྲན་པ་ནམ་མཁས་སྔར་བྱུང་ཞང་ཞུང་སྟོང་རྒྱུང་མཐུ་ཆེན་དང་ཁོད་སྤུངས་དྲན་པ་སོགས་བོན་གཤེན་རིག་འཛིན་གང་ལའང་་མི་མཐུན་པའི་སྟོན་པའི་འཁྲུངས་ཟླ་ཞིག་གསུངས་མི་སྲིད་པའི་ཕྱིར་རོ།།
ཁ་ཅིག་ན་རེ། ཀླུ་འབུམ་དང་འདུལ་བ་རྒྱུད་དྲུག་གཉིས་ཀྱིས་དཔྱིད་ཟླ་ར་བ་རྟ་ཟླ་ལ་ངོས་བཟུང་གསལ་པོར་གནང་འདུག་པས་དེའི་ཕྱིར་སྟོན་པའི་འཁྲུངས་ཟླ་དེ་ཡིན་དགོས་ཏེ། དེ་གཉིས་སངས་རྒྱས་ཀྱི་བཀའ་ཡིན་པའི་ཕྱིར་ཟེར། འོ་ན་དབོ་ཟླ་བའམ་ཧོར་ཟླ་གཉིས་པ་དེ་ཡང་སྟོན་པའི་འཁྲུངས་ཟླ་ཡིན་པར་ཐལ། དེ་དཔྱིད་ཟླ་ར་བ་ངོས་བཟུང་གསལ་པོར་ཡོད་པའི་ཕྱིར་ཏེ། ༼གངས་ཏི་སེ་བོན་གཞུང་རིག་མཛོད། དེབ་ལྔ་བ། གསོ་རིག་འབུམ་བཞི། མི་རིགས་དཔེ་སྐྲུན་ཁང་།ཤོག་ངོས། ༡༩༽ལས། རྩི་ཤིང་ཁ་འབུས་དུས་ནི་དཔྱིད་ཟླ་གསུམ། བྱ་དང་ས་ག་ལག་སོར་ནམ་ཚོད་འཛིན། ཞེས་དང་། རྒུན་ཟླ་གསུམ་ནི་ས་འཁྱག་ཆུ་འཁྱག་དུས། མགོ་རྒྱལ་རྟ་དང་གསུམ་གྱིས་ནམ་སྐྱེལ་དུས། ཞེས་གསུང་པ་གང་ཞིག་དེ་ཡང་སངས་རྒྱས་ཀྱི་བཀའ་ཡིན་པའི་ཕྱིར། ཁྱབ་པ་འགྲིགས། དེས་ན་གཡུང་དྲུང་བོན་གྱི་ལུགས་ལ་རྒྱལ་བའི་བཀའ་ལས་ཟླ་བ་གང་ཞིག་དཔྱིད་ར་བ་ངོས་བཟུང་ཡོད་པ་ཙམ་གྱིས་སྟོན་པའི་འཁྲུངས་ཟླ་ཡིན་པའི་ངེས་པ་མེད་པ་དེས་རྟོགས་སོ།།
ཀླུ་འབུམ་དང་འདུལ་བ་རྒྱུད་དྲུག་གཉིས་ཀྱིས་རྟ་ཟླར་ཉ་སྐར་དང་སྦྱར་ནས་དཔྱིད་ཟླ་ར་བ་ངོས་བཟུང་གསལ་པོར་གནང་ཡོད་ཀྱང་དེ་སྟོན་པའི་འཁྲུངས་ཟླ་དང་འབྲེལ་བ་ཡོད་པའི་ཚུལ་ཚིག་ཟུར་ཙམ་ཡང་གསུང་མེད། དཔེར་ན་གསོ་རིག་འབུམ་བཞིས་དབོ་ཟླ་དཔྱིད་ཟླ་ར་བར་ངོས་བཟུང་གསལ་པོར་གནང་ཡོད་ཀྱང་དེ་སྟོན་པའི་འཁྲུངས་ཟླ་དང་འབྲེལ་བ་ཡོད་ཚུལ་ཚིག་ཟུར་ཙམ་ཡང་གསུང་མེད་པས་དེ་ལྟ་བུ་རེད། དེས་ན་གོང་དུ་༼མན་ངག་གནད་ཀྱི་རྫོང་འཕྲང་ལྟར།༽བཤད་པའི་སྟོན་པའི་འཁྲུངས་ཟླ་དེ་སྔར་གྲི་གུམ་བཙན་པོའི་དུས་ནས་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་གཤེན་རབ་ཐུགས་ཀྱི་གཉེར་དཔོན་བླ་ཆེན་དྲན་པ་ནམ་མཁའ་སོགས་བོན་གཤེན་རིག་འཛིན་རྣམས་ཀྱིས་མདོ་གཟེར་མིག་གི་དགོངས་པ་ཕྱིན་ཅི་མ་ལོག་པའི་དོན་གཏན་ལ་ཕབས་པ་ཞིག་ཡིན་པར་སོམ་ཉི་དང་བྲལ་བ་ཞིག་རེད། ཁ་ཅིག་གིས་ལོ་གཅིག་ལ་དཔྱིད་ཟླ་ར་བ་གཅིག་མ་གཏོགས་འབྱུང་མི་སྲིད་པར་བསམ་མཁན་འདུག་ཀྱང་། དཔྱིད་ཟླ་ར་བ་ཞེས་པ་དེ་ནམ་ཟླའི་དྲོད་མགོ་འཛུག་པའི་དུས་ལ་འཇོག་དགོས་པས་གནམ་གཤིས་དྲོ་གྲང་མི་འདྲ་བའི་དབང་གིས་ལུང་པ་དང་ཡུལ་ཕྱོགས་ཀྱང་དེ་བཞིན་དཔྱིད་ཀྱི་དྲོད་མགོ་ཡོང་ཚུལ་མི་འདྲ་བ་འབྱུང་བ་ཡིན་པས་དེ་ལ་ལྟོས་ན་དཔྱིད་ཟླ་ར་བ་ངོས་བཟུང་མི་འདྲ་བ་བྱུང་བར་འགལ་བ་གང་ཡང་མེད། དཔེར་ན་རྒྱལ་ཟླ་བ་འདི་ཞིང་པས་སོ་ནམ་ལོ་སར་དང་འབྲོག་པས་བེའུ་ལུག་ལོ་སར་ཞེས་བརྗོད་ཀྱིན་ཡོད། དེའི་རྒྱུ་མཚན་ནི། ཟླ་བ་འདིར་ཞིང་པ་རྣམས་ཀྱིས་ཞིང་རྨོ་མགོ་རྩོམ་པ་དང་། འབྲོག་པ་རྣམས་ཀྱིས་ཕྱུགས་བེའུ་ལུག་སྐྱེ་བསུའི་བྱ་བ་མགོ་འཛུགས་བྱེད་པས་སོ།། བྱས་ཙང་། ཟླ་འདིའི་ནང་བོད་ས་ཡོངས་རྫོགས་མིན་ནའང་ལུང་ཕྱོགས་མང་པོ་ཞིག་ལ་དྲོད་མགོ་ཚུགས་པ་ཙམ་མ་ཟད་དྲོད་གང་འཚམས་བསླེབསབསྡད་པ་ཧ་ཅང་གསལ་པོ་རེད། གོང་གི་མན་ངག་གནད་ཀྱི་རྫོང་འཕྲང་ཞེས་པ་འདི་ནི། མང་མཁར་གསང་བའི་བོན་ཕུགས་ན་ཞང་ཞུང་དང་བོད། རྒྱ་དཀར་ནག ཕྲོམ་དང་སྟག་གཟིག ཁ་ཆེ་དང་བྲུ་ཤ། ཨུ་རྒྱན་དང་ཐོ་གར་སོགས་ཀྱི་བོན་གཤེན་རིག་འཛིན་རྣམས་ལྷན་ཅིག་ཏུ་འཚོགས་ནས་ཐུགས་གྲོས་གནང་ནས་བརྩམས་པ་ཞིག་ཡིན་འདུག ༼གོང་མཚུངས་མན་ངག་གནད་ཀྱི་རྫོང་འཕྲང་། ཤོག་ངོས། ༡ ལས་གསལ།༽ སྐབས་དེར་བོན་གཤེན་གཙོ་བོའི་གྲལ་གང་ཡོད་ཞེ་ན། ཞང་ཞུང་སྟོང་རྒྱུང་མཐུ་ཆེན་དང་། ཁོད་སྤུངས་དྲན་པ་ནམ་མཁའ། སྟག་གཟིག་གི་གཤེན་པོ་ལི་མུར་གཙུག་ཕུད། ༼མན་ངག་གནད་ཀྱི་རྫོང་འཕྲང་ཀུན་གསལ་ཉི་འོད་རྒྱན། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015 ཤོག་ངོས། ༡༨༦-༡༨༧ ལས་གསལ།༽ ཞང་ཞུང་ཧྲིས་པ་གྱེར་ཆེན། ཨོ་རྒྱན་གཤེན་པོ་བདེ་བ་འོད་ལྡན། བྲུ་ཤའི་གཤེན་པོ་ས་ཏྲི་༼གསང་སྔགས་གནད་ཀྱི་རྫོང་འཕྲང་། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015ཤོག་ངོས། ༡༩༣ ལས་གསལ།༽ སོགས་ཡོད་པར་བཤད།
སྤྱིར་མན་ངག་གནད་ཀྱི་རྫོང་འཕྲང་དང་གསང་སྔགས་གནད་ཀྱི་རྫོང་འཕྲང་འདི་གཉིས་རྒྱས་བསྡུས་མ་གཏོགས་སྤྱི་ཁོག་གཅིག་ཡིན་པ་དང་། མཛད་པའི་གནས་དང་། མཛད་པ་པོ། མཛད་པའི་དུས་བཅས་གཅིག་ཡིན་པར་སེམས། སྔ་རབས་བོད་ཀྱི་ལོ་སར་ཡང་རྒྱལ་ཟླ་ལ་གནང་བའི་ཚུལ་ནི། རྩ་རྒྱུད་ཉི་ཟེར་སྒྲོན་༼སྲིད་པ་ལས་ཀྱི་གཏིང་ཟློག་གི་རྩ་རྒྱུད་ཀུན་གསལ་ཉི་ཟེར་སྒྲོན་མ། བྲ་བོ་སྒོམ་ཉག་གྱིས་གཏེར་ནས་བཏོན། དུས་རབས། ༡༢ གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2013 ཤོག་ངོས། ༡༩༣༽ལས། སྦྲུལ་ལོའི་ལོ་གསར་རྒྱལ་ཉའི་ནུབ་མོ་ལ། མཁའ་འགྲོ་མ་ལུས་རིད་པ། གཅེར་བུ་རུས་པའི་རྒྱན་ཅན་གཅིག་གིས། བསེ་ཡི་སྒྲོམ་བུ་གཅིག་ལ་ཉི་ཟླའི་རིས་བྱས་པ། གཡུ་དམར་གྱི་འབུར་བ་ཅིག་གཏད་པའི་ནང་ནས། གཏིང་ཟློག་མ་བུ་ཚང་པ་བྱུང། ཁྱོད་ཀྱིས་གཅིག་རྒྱུད་དུ་ཟུང་ཅིག་བུ་ལ་བྱིན། བུ་དེས་གཞན་ལ་དཀོན་དཀོན་སྤེལ། གསུམ་ལ་སྤེལ་པའི་བཀའ་རྒྱ་ཁྲོལ། དེ་སྐད་གསུངས་ནས་མི་སྣང་ངོ་།། ཞེས་གསུངས།
གླེང་གཞི་བསྟན་པའི་བྱུང་ཁུངས་༼རྩོམ་པ་པོ། ཁྱུང་པོ་བློ་གྲོས་རྒྱལ་མཚན། རྩོམ་ལོ། ༡༣༡༩ གངས་ཏི་སེ་བོན་གཞུང་རིག་མཛོད། མི་རིགས་དཔེ་སྐྲུན་ཁང་། ཤོག་ངོས། ༣༧༩༽ལས། དེ་ནས་བླ་ན་མེད་པའི་ས་ནོན་ནས་ཚེ་ལོ་བརྒྱ་པའི་སྟོན་པར་བྱོན་ཏེ། དགོངས་ཚད་རྣམ་པ་ལྔ་དང་ལྡན་ནས། ལོ་ཤིང་ཕོ་བྱི་བ། ཟླ་བ་དཔྱིད་ཟླ་ར་བའི་ཚེས་བཅོ་ལྔ། སྐར་མ་རྒྱལ། དུས་ཚོད་ནམ་ལངས་པ་ལ་འཁྲུངས་པས། ལོ་གསར་དཔྱིད་ཟླ་ར་བ་རྒྱལ་གྱི་ཉ་ལ་བྱེད་པའི་གཏན་ཚིགས་ཀྱང་དེའོ། །ཞེས་པ་དེས་ཀྱང་སྟོན་པ་རྒྱལ་ཟླ་ལ་འཁྲུངས་པར་བཤད་ནས་དེ་ལོ་སར་བྱེད་པའི་གཏན་ཚིགས་སུ་གསུངས། སྔར་ནས་ད་ལྟའི་བར་སྟོན་པའི་འཁྲུངས་མཆོད་ཀྱང་ཟླ་བ་འདི་ལ་སྲུང་བརྩི་བྱས་དང་བྱེད་བཞིན་པའི་ཚུལ་ནི། ༼ཕྱི་ལིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར། དོན་གྲུབ་ལྷ་རྒྱལ་གྱིས་བསྒྱུར། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས།༢༣༩༽ “བདུན་༼བདུད་༽སྲིན་བྲེས་སུ་བཀོར་༼བྲན་དུ་བཀོལ་༽བའི་མཆོག་སྤྲུལ་བཀྲ་ཤིས་རྒྱལ་ མཚན་ཞེས་བྱ་བའི་སྡེན་༼གདན་༽ས། ཡོངས་དགོན་བསམ་རྟེན་༼གཏན་༽གླིང་གི་དགུ་སྟོར་༼གཏོར་༽ཆེན་མོ་བཞུགས། ཧོར་ཟླ་བཅུ་གཉིས་པ་གཤེན་རབ་འཁྲུངས་མཆོད།” ཅེས་གསུངས། ཧི་མ་ལ་ཡི་རི་བརྒྱུད་དུ་གནས་པའི་བལ་ཡུལ་གྱི་བོན་གྱི་དགོན་སྡེ་ཡོད་དོ་ཅོག་གིས་གཤེན་རབ་གྱི་འཁྲུངས་མཆོད་ཧོར་ཟླ་བཅུ་གཉིས་པར་གནང་བ་དང་། དེ་ཡང་ཐོག་མར་མགོ་འཛུགས་ཀྱི་དུས་སྐབས་འདི་དུས་ཤེས་བཤད་དུ་མེད་ནའང་དུས་ཡུན་རིང་པོའི་གོང་ནས་གཤེན་རབ་ཀྱི་འཁྲུངས་མཆོད་སྲུང་བརྩི་བྱས་པའི་ཚུལ་ཁོང་ཚོའི་ལུང་པའི་རྒན་རབས་རྣམས་ཀྱིན་གསུང་བཞིན་འདུག
དེ་བཞིན་གཤེན་དར་སྡིངས་གསེར་སྒོའི་གཙུག་ལག་ཁང་༼སྤྱི་ལོ། ༡༡༧༣༽ཕྱག་བཏབ་མཛད་པོ་གཤེན་ཀུན་མཁྱེན་ཡེ་ཤེས་བློ་གྲོས་ཀྱི་དུས་སུ་ནས་གཤེན་རབ་ཀྱི་འཁྲུངས་མཆོད་ལོ་བསྟར་ཟླ་བ་འདི་ལ་སྲུང་བརྩི་ཞུ་བཞིན་པའི་ཚུལ་ནི། ༼དམུ་རིགས་གཤེན་གྱི་བསྟན་འབྱུང་། གཙོ་འགན་པ། གཤེན་སྲས་ནོར་བུ་དབང་རྒྱལ། རྩོམ་བསྒྲིགས་བགྱིས་པ་པོ། གཤེན་བཙུན་ཉི་མ་འོད་ཟེར། དཔེ་སྐྲུན། ཞང་ཞུང་རིག་གནས་ཚོགས་པ། ༢༠༡༠ལོའི་ཟླ་༡༠པར་དཔར་ཐེངས་དང་པོ་དཔར། ཤོག་ངོས། ༢༣༦ གཤེན་ཡེ་ཤེས་བློ་གྲོས་ཀྱི་རྣམ་ཐར།༽ལས། “དེ་བཞིན་གཤེན་རབ་འཁྲུངས་མཆོད་དང་། དགུ་གཏོར། གསོ་སྦྱོངས། ཨ་མ་ར་ཡའི་སྒྲུབ་ཆེན། དམ་ཅན་སྲུང་མའི་བསང་གསོལ་ཁ། རྒྱུན་གྱི་གཏོར་མ་བཅས་མ་ཆགས་པར་མཛད་པའི་དབུ་འཛུགས་གནང་ཞིང་།” ཞེས་དང་། ༼གོང་མཚུངས་དམུ་རིགས་གཤེན་གྱི་བསྟན་འབྱུང་། ཤོག་ངོས། ༤༣༦༽ལས། “དེ་བཞིན་བོད་ཟླ་བཅུ་གཉིས་པའི་ཚེས་བཅོ་ལྔ་ཉིན་གཤེན་རབ་འཁྲུངས་མཆོད་ལ་སེག་གཅོད་འཆམ་ཞིང་བླ་གྲྭ་ཚང་མ་གླིང་བསྐོར་དུ་སེར་ཕྲེང་ལ་ཕེབས་པ་དང་།” ཞེས་དང་། ༼གཤེན་གྱི་རྩིས་རྣམ་དག་ལས། སྔོན་འགྲོའི་ལེའུ་བློ་མུན་སེལ་བའི་འོད་སྣང་། མཛད་པ་པོ། གཤེན་གྱི་དྲང་སྲོང་ཚུལ་ཁྲིམས་རྒྱལ་མཚན། རྩོམ་ལོ། སྤྱི་ལོ། ༡༨༠༣ དཔེ་ཆ་ལག་བྲིས། ཤོག་ངོས། ༤༽ལས།
“ནག་རྩིས་པ་ནི་ཕལ་ཆེར་དང་། །འཁྲུལ་བྲལ་གཟེར་མིག་མདོ་སོགས་དང་། །ཧོར་ལུགས་ཁུངས་གཙང་སོགས་མཐུན་པར། །རྒྱལ་གྱི་ཟླ་བ་དཔྱིད་རར་འདོད། །ཟླ་བའི་འགོ་ནི་དཔྱིད་ར་སྟག །ཞག་གི་འགོ་ནི་ཚེས་པ་གཅིག །དུས་ཚོད་འགོ་ནི་ནམ་ལངས་ཡོས། །རྒྱལ་ཟླ་སྟག་ལ་རྟ་ཟླ་ཡོས། །དེ་བཞིན་འབྲུག་སྦྲུལ་རྟ་ལུག་སོགས། །ཟླ་བ་བཅུ་གཉིས་སྦྱར་ལ་བརྩི།” ཞེས་དང་། ༼གཤེན་གྱི་རྩིས་གསར་རྣམ་དག་ལས། གཏན་ལེའི་ཤོག་ཁྲ་སྣང་བྱེད་འོད་ཀྱི་དཀྱིལ་འཁོར། མཛད་པ་པོ། གཤེན་གྱི་དྲང་སྲོང་ཚུལ་ཁྲིམས་རྒྱལ་མཚན། རྩོམ་ལོ། སྤྱི་ལོ། ༡༨༠༣ དཔེ་ཆ་ལག་བྲིས། ཤོག་ངོས། ༣༩༥༽ལས། “ཞང་ཞུང་པ་དང་རྒྱ་ནག་པའི་ལུགས་དང་། ནག་རྩིས་ཕལ་ཆེར་དང་། མདོ་གཟེར་མིག་སོགས་ཀྱི་ཟླ་འགོ་དཔྱིད་ར་སྟག་གི་ཟླ་བ་འཁྲུལ་མེད། ཧོར་ཟླ་བཅུ་གཉིས་པ།” ཞེས་དང་། “བཅོ་ལྔའི་ནམ་ལངས་ལ་བསྟན་པའི་གཙོ་བོ་སྐུ་བལྟམས་པའི་དུས།” །ཞེས་རྒྱལ་བ་གཤེན་གྱི་རིགས་ལུགས་དྲི་མ་མེད་པ་འཛིན་པའི་མཚུངས་མེད་གཤེན་གྱི་བླ་བརྒྱུད་མུ་ཏིག་ཕྲེང་བ་བསྟར་ལ་བརྒྱུས་པ་ནས་བཟུང་ད་ལྟའི་གཤེན་རབ་མི་བོའི་སྐུ་ཤ་རློན་པ་གཤེན་སྲས་ནོར་བུ་དབང་རྒྱལ་ཡབ་སྲས་གསུམ་གྱི་བར་ཀུན་གྱི་ཕྱག་ལེན་འཁྲུལ་བ་མེད་པ་གཤེན་རབ་ཀྱི་འཁྲུངས་མཆོད་རྒྱལ་ཟླ་ལ་གནང་བ་ནི། རྒྱབ་ལྗོངས་ལོ་རྒྱུས་ཀྱི་ཁུངས་བཙན་ཞིང་རྒྱུན་རིང་བ་ངོ་མཚར་ཕུན་སུམ་འཚོགས་པའི་རིགས་ལུགས་བླ་ན་མ་མཆིས་པ་ཞིག་གོ།
སྤྱི་ལོ་༡༧༧༠ལོར་སྐུ་བལྟམས་པའི་མདོ་སྨད་ཀྱི་མཁས་གྲུབ་ཆེན་པོ་སྐྱང་སྤྲུལ་ནམ་མཁའ་རྒྱལ་མཚན་གྱིས་སྔར་བྱུང་བོན་གཤེན་རིག་འཛིན་རྣམས་ཀྱི་ཞལ་བཞེས་གནང་བ་ཇི་བཞིན་སྟོན་པའི་འཁྲུངས་ཟླ་ཡང་རྒྱལ་ཟླ་ལ་བཞེད་པའི་ཚུལ་ནི། ༼བསྟན་འགྱུར། པོད། ༤༡ ལྷ་ས། སོག་སྡེ་སྤྲུལ་སྐུ་བསྟན་པའི་ཉི་མ། ༡༩༩༨ བསླབ་གསུམ་བསྟན་པའི་རྐང་འཛིན་དམ་པ་སྐྱང་སྤྲུལ་ཆེན་པོ་ནམ་མཁའ་རྒྱལ་མཚན་གྱིས་ཡོངས་ལ་སྨན་པའི་ཞལ་གདམས་ཀྱི་སྐོར་ཕྱོགས་གཅིག་ཏུ་བསྒྲིགས་པ་ལས། ཐོག་མར་དགེ་སྡིག་འགྱུར་རྩིས་གསལ་བྱེད་འཁྲུལ་གྱི་ལྡེ་མིག ཤོག་ངོས། ༧༠༡༽ལས། “ཧོར་ཟླ་བཅུ་གཉིས་པ་ཡི་ཉ་འདི་ལ། རྒྱལ་བ་སྐུ་བལྟམས་ཨུ་དུམ་ཝར་བཞད་པ། ཆོས་ཀྱི་ལུགས་ལ་དེ་ལྟར་མི་འདོད་མོད། འོ་ཅག་བོན་གྱི་དེ་བཞིན་ཡིན་པར་ངེས།” ཞེས་དང་། “ཡང་ཁྱད་འགྱུར་གྱི་སངས་རྒྱས་འཁྲུངས་འདས་ནི། ཤིང་ཕོ་བྱི་བ་སྟག་ཟླའི་བཅོ་ལྔ་ཡི། སྐར་མ་རྒྱལ་གྱི་རུ་གོང་ནམ་ལངས་དུས། སྟོན་པ་གཤེན་རབ་མི་བོ་འཁྲུངས་པ་སྟེ། དེ་ལ་སྟག་ཟླའི་ངོས་འཛིན་མི་མཐུན་པ། ཡོད་ཀྱང་རྒྱ་རྩིས་པའམ་ནག་རྩིས་པས། རྒྱལ་ཉ་ཧོར་ཟླ་བཅུ་གཉིས་པར་འདོད་དོ། །མྱ་ངན་འདས་པ་ཆུ་ལུག་དགུན་ར་བའི། གནམ་གང་ཡིན་པ་བློ་གྲོས་༼ཁྱུང་པོ་༽རྒྱལ་མཚན་བཞེད། ཀུན་གྲོལ་གྲགས་པའི་ཆུ་གླང་དགུན་ར་སྟེ། ལོ་མི་མཐུན་ཀྱང་ཟླ་ཚེས་མཐུན་པར་སྣང་། འདི་ལུགས་དགུན་ཟླ་ར་བ་ཞེས་པ་དེ། ཧོར་ཟླ་དགུ་པའི་སྟོང་ལ་བདག་གིས་འདོད།” ཞེས་བཞེད་པ་དང་། མདོ་ཁམས་ཀྱི་མཁས་པ་ལྕང་ལུང་སྤྲུལ་སྐུ་གཡུང་དྲུང་བསྟན་རྒྱལ་གྱིས་ཀྱང་དེ་བཞིན་དུ་བཤད་དེ། ༼བསྟན་འགྱུར། པོད། ༩༡ ལྷ་ས། སོག་སྡེ་སྤྲུལ་སྐུ་བསྟན་པའི་ཉི་མ། སྒྱུ་འཕྲུལ་དྲྭ་བ་གསས་མཁར་རིན་པོ་ཆེ་སྤྱི་སྤུངས་གསང་བ་ཐུགས་ཀྱི་བརྣག་པ་གཡུང་དྲུང་གསང་རྒྱུད་དྲུག་གི་དོན་གྱི་འགྲེལ་བ་ཡིད་བཞིན་གཏེར་མཛོད། ལྕང་ལུང་སྤྲུལ་སྐུ་གཡུང་དྲུང་བསྟན་རྒྱལ། ཤོག་ངོས། ༩༢༽ལས། “དང་པོ་སྐྱེ་བ་བཞེས་པའི་མཛད་པ་ནི། དགའ་ལྡན་ནས་གཟིགས་དགོངས་རྣམ་པ་བཅུས་རྟག་གཟིགས་འོལ་མོ་གླིང་། བར་པོ་སོ་བརྒྱད་དུ་དམུ་རིགས་རྒྱལ་པོའི་སྲས་སུ། ཤིང་ཕོ་བྱི་བའི་རྒྱལ་ཟླའི་ཉ་ལ་སྐུ་བལྟམས་ནས། གཞན་ལས་ཁྱད་པར་ཆེ་བའི་རྫུ་འཕྲུལ་བསྟན་པ་དང་།” ཞེས་གསུངས་སོ།།
དེ་ལྟར་རྒྱལ་ཟླའི་ཉ་ལ་སྟོན་པ་གཤེན་རབ་སྐུ་བལྟམས་པའི་ཚུལ་ལོ་རྒྱུས་ཡུན་རིང་ཞིང་ཕུགས་བཙན་པ། བཀའ་ལུང་གི་རྒྱབ་ལྗོངས་རྡོ་རྗེའི་བྲག་ལྟ་བུ་ཞིག་ཡིན་པའི་ཚུལ་ཁོ་བོས་རིག་ཚོད་མཐོང་ཚོད་ཀྱི་ལུང་གཙོ་གནད་རྣམས་འདིར་དྲངས་ནས་བཤད་ཡོད། རྟ་པ་ཟླ་བ་སྟོན་པའི་འཁྲུངས་ཟླར་བཤད་པའི་ཚུལ་དུས་རབས་བཅུ་དགུ་ཚུན་ཆད་ནས་བྱུང་བ་ཞིག་ཡིན་པ་ལས་དེའི་སྔོན་དེ་འདྲའི་འདོད་ཚུལ་བཤད་པའི་ལོ་རྒྱུས་གང་ཡང་ད་བར་ཁོ་བོས་མཐོང་ཐོས་མ་བྱུང་། དུས་རབས་བཅུ་དགུའི་གོང་དུ་སྟོན་པའི་འཁྲུངས་ཟླ་རྒྱལ་ཟླ་བ་བཤད་པའི་ལོ་རྒྱུས་ལ་ཕྱིར་བལྟས་ཤིག་བྱས་པ་ཡིན་རྟ་ཟླར་སྟོན་པའི་འཁྲུངས་ཟླར་འདོད་ཚུལ་ཡོད་པའི་བཟོ་ཡང་རྩ་བ་ནས་བཤད་མེད་པས། དེ་ལ་བསམ་ནའང་སྐབས་དེ་ཤེད་དུ་རྟ་ཟླར་སྟོན་པ་སྐུ་འཁྲུངས་པར་བཤད་མཁན་མེད་པར་གསལ་པོ་རེད་སྙམ། གལ་སྲིད་སྐབས་དེར་ཡང་ད་ལྟ་ནང་བཞིན་སྟོན་པའི་འཁྲུངས་ཟླ་ལ་འདོད་ཚུལ་མི་འདྲ་བ་གཉིས་ཡོད་ན་ཁོང་རྣམ་པས་རང་ལུགས་བཤད་པའི་ཞོར་དུ་གཞན་དེ་ཡང་ལབ་གླེང་མི་ཡོང་བ་མི་སྲིད་པ་ལྟ་བུ་རེད། ཁ་ཅིག་གིས་སྐར་མའི་དམ་པ་རྒྱལ་གྱི་རུ་གོང་ཞེས་པ་དེ་སྐར་མ་རྒྱལ་རང་མ་ཡིན་པར་དེ་ལས་གཞན་པ་ཞིག་འདོད་ཚུལ་བཤད་པར་ཐོས་ཀྱང་དེ་ནི་དོན་སྙིང་ལྡན་པའི་བཀའ་མོལ་ཞིག་མིན་པ་ཧ་ཅང་གསལ་ཏེ། ༼ཀུན་འབུམ་ཁྲ་བོ། ཐེག་ཆེན་གཡུང་དྲུང་བོན་གྱི་བཀའ་འགྱུར། ཀུན་གྲོལ་ལྷ་སྲས་མི་ཕམ་རྣམ་རྒྱལ་གྱིས། བོད་ལྗོངས་བོད་ཡིག་དཔེ་རྙིང་དཔེ་སྐུན་ཁང་ནས་བསྐྲུན། སྤྱི་ལོ་༡༩༩༩ལོའི་ཟླ་བ་༡༡པར་དཔར་གཞི་དང་པོ་དཔར་ཐེངས་གཉིས་པ་བཏབ། པོད། ༡༦༧ ཤོག་ངོས། ༣༥༽ལས། “ལོ་ལ་དགོངས་པ་བྱི་བ་སྟེ། མཛད་པ་དྲུག་ཅུ་མཐར་ཕྱིན་འགྱུར། ཟླ་བ་དཔྱིད་ཟླ་ར་བའི། ཟླ་བཅས་བདུད་དཔུང་འདུལ་བར་བྱེད། སྐར་མའི་དམ་པ་རྒྱལ་གྱིས་ནི། བདུད་ལྔ་དབང་དུ་སྡུད་པར་ངེས།” ཞེས་དང་། ༼བསྟན་འབྱུང་རིག་པའི་ཤན་འབྱེད་ནོར་བུ་ཀེ་ཏ་ཀའི་དོ་ཤལ། མཛད་པ་པོ། དཔོན་སློབ་མཁས་གྲུབ་ལུང་རྟོགས་རྒྱ་མཚོ། (༡༨༧༩)ཝྰ་ན་གཡུང་དྲུང་བོན་གྱི་དགེ་སློབ་ཁང་ནས་པར་བསྐྲུན་ཞུས། ༢༠༠༨༽ལས། “དེ་ནས་ལོ་ཡི་རྒྱལ་པོ་ཤིང་ཕོ་བྱི་བ་ལ་དགོངས། ཟླ་བའི་རྒྱལ་པོ་དཔྱིད་ར་སྟག སྐར་མའི་དང་པོ་རྒྱལ། ཞག་གི་སྙིང་པོ་བཅོ་ལྔ། དུས་ཚོད་ཀྱི་དང་པོ་ནམ་ལངས་ལ་དགོངས་ཏེ།” ཞེས་པའི་ལུང་དེ་དག་ལ་དཔྱད་ན་སྐར་མ་རྒྱལ་རང་ལ་བཞེད་པ་མ་གཏོགས་གཞན་དག་གང་ཡང་མ་ཡིན་པར་གསལ་པོ་རེད། ༢༠༡༧/༢/༡༦-༡༧ཉིན་བྲིས།


text:
Siedemnasty Karmapa z typowym dla siebie humorem i elokwencją wyjaśnia jak w praktyczny sposób rozwijać w sobie współczucie. Czyni to w bardzo ożywczy sposób, a ton tych bezcennych nauk chwilami jest niezwykle osobisty. Jego Świątobliwość podpiera się autorytetami klasycznych buddyjskich tekstów, ale przede wszystkim z wielką mądrością i pokorą mówi o życiu i o tym, jak wypełnić je współczuciem od zaraz.ད་དུང་བལྟ་ཀློག • Read More • 閱讀更多
ཚད་མའི་སྤྱི་དོན་འཇམ་དབྱངས་བཞད་པ།
ཚད་མའི་སྤྱི་དོན་འཇམ་དབྱངས་བཞད་པ་འདི་ནི་ཉེ་ཆར་རྙེད་སོན་བྱུང་བའི་དཔེ་རྙིང་ཞིག་ཏེ། མཛད་པ་པོ་ནི་ཞྭ་དམར་དྲུག་པ་ཆོས་ཀྱི་དབང་ཕྱུག་ཡིན། གཙོ་བོ་ཀརྨ་པ་བདུན་པས་མཛད་པའི་ཚད་མའི་འགྲེལ་པ་རིགས་གཞུང་རྒྱ་མཚོའི་སྤྱི་དོན་ཡིན་ལ། འདིའི་ནང་ཀཾ་ཚང་བཀའ་བརྒྱུད་ཀྱི་ཚད་མའི་བཞེད་རྒྱུན་གང་ཡིན་གསལ་བར་མ་ཟད། རིགས་གཞུང་རྒྱ་མཚོའི་ཚིག་དོན་གྱི་སྒྲོ་འདོགས་གཅོད་པ་ལ་མེད་ཐབས་མེད་པའི་གསུང་རབ་གཅིག་ཏུ་མཐོང་། རྒྱལ་དབང་ཀརྨ་པ་བཅུ་བདུན་པའི་དགོངས་བཞེད་བཞིན་ད་ཐེངས་འཕྲུལ་དེབ་འདིའི་ཐོག་མངོན་སུམ་ལེའུ་དང་། རང་དོན་ལེའུ། གཞན་དོན་ལེའུ་གསུམ་ཆ་ཚང་བཀོད་ཡོད། ཚད་གྲུབ་ལེའུ་ནི་ད་ལྟའང་བཙལ་འཚོལ་བྱ་བཞིན་པ་ཡིན།ད་དུང་བལྟ་ཀློག • Read More • 閱讀更多
གྲུབ་མཐའ་དྭགས་བརྒྱུད་མཛེས་རྒྱན། སེམས་ཙམ་པའི་སྐོར།
སེམས་ཙམ་པའི་གྲུབ་མཐའ་འདི་ནི། གཙོ་བོ་གཞི་འཛིན་ས་སློབ་དཔོན་དབྱིག་གྱིས་མཛད་པའི་སུམ་ཅུ་པ་ལ་གཞི་བཅོལ་ཡོད་ཅིང་། དེ་ཡང་སྔོན་ཆད་རྒྱ་གར་འཕགས་པའི་ཡུལ་ནས་ཆེས་སྙན་གྲགས་ཆེ་བའི་སེམས་ཙམ་པའི་སློབ་དཔོན་བཅུ་ཡིས་སུམ་ཅུ་པ་ལ་གཞི་བཅོལ་ནས་སེམས་ཙམ་པའི་ལྟ་གྲུབ་སྨྲས་ཡོད་པ་དངོས་བྱུང་ལོ་རྒྱུས་ཡོད་པ་དང་སེམས་ཙམ་པའི་ལྟ་གྲུབ་དང་གཞི་ལམ་འབྲས་གསུམ་གྱི་རྣམ་བཞག་ཆ་ཚང་ཞིང་གོ་བདེ་བ་དེ་ལས་ལྷག་པ་མེད་པ་དང་།
གྲུབ་མཐའ་འདི་ནི་སུམ་ཅུ་པའི་རྩ་ཚིག་མ་ལུས་པར་སྦྱར་ནས་དཔལ་༧རྒྱལ་བའི་དབང་པོ་སངས་རྒྱས་ཀརྨ་པ་ཨོ་རྒྱན་འགྲོ་འདུལ་འཕྲིན་ལས་ཀུན་ཁྱབ་དབང་གི་རྡོ་རྗེ་མཆོག་དབུ་བཞུགས་ཐོག་བཀའ་བརྒྱུད་དགུན་ཆོས་ཡིག་ཆ་ཕྱོགས་སྒྲིག་ཚོགས་པས་བཀའ་བརྒྱུད་པའི་ཡིག་ཆ་ཁག་དང་འགྲེལ་པ་དག་ལས་ཕྱོགས་སྒྲིག་བྱས་ཡོད།
བསྡུས་པ་ཆེ་འབྲིང་ཆུང་གསུམ།
ད་ལན་ཐམས་ཅད་མཁྱེན་པ་ཞྭ་དམར་དྲུག་པས་མཛད་པའི་ཐུན་མོང་བསྡུས་པའི་རྩ་ཚིག་འདི་བཞིན། ཐོག་མར་བོད་དུ་བཞུགས་པའི་བཀའ་བརྒྱུད་མཁན་པོ་འགས་བླ་བྲང་བཀྲ་ཤིས་འཁྱིལ་ནས་སྟེས་དབང་གིས་རྙེད་སོན་བྱུང་ཞིང་། སྤྱི་ལོ་ཉིས་སྟོང་བཅུ་གཉིས་དང་། བཅུ་གསུམ། བཅུ་བཞི་སྟེ་ལོ་སོ་སོར་བཀའ་བརྒྱུད་དགུན་ཆོས་ཡིག་ཆ་ཕྱོགས་སྒྲིག་ཚོགས་པ་ཟུར་འཛུགས་ཀྱིས་བསྡུས་པའི་རྣམ་བཤད་འདི་ཕྱོགས་སྒྲིག་དང་པར་སྐྲུན་བྱས། སྤྱི་ལོ་ ༢༠༡༢ ནས་བཟུང་ལོ་གསུམ་གྱི་རིང་བཀའ་བརྒྱུད་དགུན་ཆོས་ཐེངས་བཅུ་དྲུག་ནས་བཅོ་བརྒྱད་པའི་བར། བསྡུས་པའི་རྣམ་བཤད་འདི་དང་ཡོངས་འཛིན་རྣམ་རྒྱལ་གྲགས་པའི་བློ་རྟགས་བཅས་ལ། ངོས་དང་ཆོས་བརྒྱུད་ཆེན་པོ་བཞིའི་དཔང་པོ་དང་ལྷན་ཅིག་པའི་མདུན་དུ་བཤད་གྲྭ་ཁག་གིས་རིགས་ལུང་འགྲན་རྩོད་བྱས། དེར་མ་ཟད་ཐེངས་སོ་སོའི་དགུན་ཆོས་གྲུབ་རྗེས། བཀའ་བརྒྱུད་སྨོན་ལམ་དང་། བདེ་བྱེད་མའི་དགུན་ཆོས་བཅས་ཀྱི་རིང་བཤད་གྲྭ་ཁག་གི་མཁན་སློབ་དང་། དཔེ་ཆ་བ་དྲག་གྲས་རྣམས་བསྡུས་ནས་བསྐྱར་ཞིབ་ཀྱང་བགྱིད་ཡོད།
ད་ལན་སྔར་གྱི་བསྡུས་པའི་དེབ་གསུམ་པོ་གཅིག་ཏུ་བྱས་ཏེ། ཚིག་དོན་གྱི་ཆ་ལ་ཞུ་དག་དང་བསྐྱར་སྒྲིག་གང་ཐུབ་བྱས་ཐོག །བསྡུས་པའི་རྩ་ཚིག་ད་ལྟ་ལག་ཏུ་སོན་པ་བླ་བྲང་བཀྲ་ཤིས་འཁྱིལ་དང་། ཨ་མཆོག་མཚན་ཉིད་དགོན། བཀྲ་ཤིས་ལྷུན་པོའི་དཔེ་སོགས་དཔེ་མི་འདྲ་བ་མང་ཙམ་མཇལ་ཀྱང་། ཤོ་ལོ་ཀའི་གྲངས་མང་ཉུང་དང་། ནང་དོན་ཅུང་ཟད་མི་མཐུན་ཞིང་། འབྲས་སྤུངས་གནས་བཅུ་ལྷ་ཁང་དུ་གར་དབང་དྲུག་པས་མཛད་པའི་བསྡུས་པའི་རྩ་ཚིག་དཔེ་རྙིང་ཞིག་ཡོད་འདྲ་ཡང་། ད་བར་ལག་ཏུ་མ་སོན་པས་རྩ་ཚིག་གང་ཞིག་ཚད་མར་འཛིན་དགོས་མིན་ཐག་ཆོད་དཀའ་ཡང་། ཐོག་མར་རྙེད་པའི་རྩ་ཚིག་ནི་བླ་བྲང་པར་མ་ཀུན་མཁྱེན་འཇམ་དབྱངས་བཞད་པའི་གསུང་འབུམ་དུ་བཞུགས་པ་དེ་ཡིན་པས་རེ་ཞིག་འདི་ཉིད་གཙོ་བོར་བཟུང་ཡོད། རྩ་ཚིག་ཏུ་མེད་ཀྱང་ལས་དང་པོ་བར་ཉེ་བར་མཁོ་བ་ལྡོག་པ་ངོས་འཛིན་དང་།ད་དུང་བལྟ་ཀློག • Read More • 閱讀更多
རྒྱལ་དབང་ཀརྨ་པ་བཅུ་དྲུག་པ་ཆེན་པོའི་གསུང་འབུམ།
དེབ་འདི་ནི་༸རྒྱལ་དབང་ཀརྨ་པ་སྐུ་ཕྲེང་བཅུ་དྲུག་པ་དང་འབྲེལ་ཡོད་ཀྱི་ལོ་རྒྱུས་དང་། མདོ་སྔགས་ཀྱི་ཆོས་གསན་པའི་ཐོ། གསུང་རྩོམ་ཐོར་བུ་གང་རྙེད་ཕྱོགས་སྒྲིག་ཞུས་པའི་དཔེ་དེབ་ཐོག་མ་དེ་ཡིན། ༸རྒྱལ་དབང་མཆོག་ཉེ་རབས་བོད་ཀྱི་ལོ་རྒྱུས་ཐོག་བྱོན་པའི་ཤུགས་རྐྱེན་ཆེ་བའི་དབུ་འཁྲིད་ཅིག་ཡིན་པས། བོད་ཀྱི་སྐོར་ལ་ཞིབ་འཇུག་གནང་མཁན་ཚོར་དཔེ་དེབ་འདི་ནི་རིན་ཐང་ཅན་གྱི་དཔྱད་གཞིའི་གཏེར་མཛོད་དང་། ལྷག་པར་༸རྒྱལ་དབང་མཆོག་གི་རྗེས་འཇུག་རྣམས་ལ་མཚོན་ན་དེབ་འདིའི་བརྗོད་བྱ་རྣམས་ལོ་རྒྱུས་དང་རྩོམ་ཡིག་གི་རིན་ཐང་ཙམ་ལས་བརྒལ་ཏེ། འདི་ཕྱིའི་ལམ་སྟོན་གྱི་དམིགས་བུ་བཟང་པོ་ཞིག་ཡིན་ནོ། །
རང་བྱུང་རིག་པའི་རྡོ་རྗེ་ནི། (སྤྱི་ལོ་ 1924 ཟླ་ 8 ཚེས་ 14 – སྤྱི་ལོ་ 1981 ཟླ་ 11 ཚེས་ 5) བོད་ཤར་ཕྱོགས་མདོ་ཁམས་སྡེ་དགེར་སྐུ་འཁྲུངས། 1930 ལོར་ཀརྨ་པའི་སྐུ་ཕྲེང་བཅུ་དྲུག་པར་ཁྲི་འདོན་མཛད། 1955 ལོར་རྒྱ་ནག་གཞུང་གིས་གདན་ཞུས་ལྟར་པེ་ཅིང་དུ་ཕེབས། 1956 ལོར་རྒྱ་གར་དུ་སྟོན་པ་སྐུ་བལྟམས་ནས་ལོ་ཉིས་སྟོང་ལྔ་བརྒྱ་འཁོར་བའི་མཛད་སྒོར་ཕེབས། 1959 ལོར་རྒྱ་གར་ལ་བྲོས་བྱོལ་དུ་ཕེབས། 1965 ལོར་འབྲས་ལྗོངས་སུ་རུམ་བཏེག་དགོན་ཕྱག་བཏབས། 1974 ལོ་ནས་ནུབ་ཕྱོགས་རྒྱལ་ཁབ་ཁག་ལ་ནང་ཆོས་སྤེལ་ཏེ་ཆོས་ཚོགས་དང་སློབ་རྒྱུན་མང་དུ་འཕེལ། དགུང་གྲངས་ལྔ་བརྒྱད་ཐོག་ཨ་རིར་སྐུ་མྱ་ངན་ལས་འདས། སྐུ་གདུང་འབྲས་ལྗོངས་གདན་སར་སྤྱན་དྲངས་ཏེ་ཞུགས་སུ་ཕུལ་ཏོ། །ད་དུང་བལྟ་ཀློག • Read More • 閱讀更多


text:
ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༤པ་མཆོག་ནི། གཤེན་གྱི་འབྱུང་ལྡན་སུམ་བརྒྱ་དང་གཅིག་གི་བོད་ཆུ་ཕོ་བྱི་བའི་ལོ་སྟེ། ཕྱི་ལོ་ ༡༩༧༢ ཟླ་བ་ ༡༡ ཚེས་ ༢༩ ཉིན་བོད་མདོ་སྨད་ཟིང་ཆུ་རྫོང་དགའ་མལ་གཡུང་དྲུང་དར་རྒྱས་གླིང་གི་ལྷ་སྡེ་མ་ཡོན་སྡེ་བའི་ཕྱུག་ཕྲུག་ཚང་ཞེས་པ་རུ་ཡབ་དཔལ་ཡོན་འབུམ་གསལ་དང་ཡུམ་ཀླུ་གཡང་ཕྱུག་མོ་གཉིས་ཀྱི་སྲས་སུ་འཁྲུངས་ཤིང་སྐུ་ན་གཞོན་དུས་ཀྱི་མཚན་ལ་ནོར་བུ་བསམ་འཕེལ་ཞེས་ཞུ། རྩོམ་ཡིག་འདིའི་འཕྲོ་ཀློག » »
2,169 total views, 6 views today
༧འཛམ་གླིང་བོན་གྱི་གཙུག་རྒྱན་ཞྭ་དཀར་བསྟན་པའི་དབུ་འཁྲིད་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཚན་བརྗོད་པར་དཀའ་བ་དོན་གྱི་སླད་དུ་ཞུས་ན་༧ལུང་རྟོགས་བསྟན་པའི་ཉི་མ་དཔལ་བཟང་པོ་རིན་པོ་ཆེ་མཆོག་ནི། རྒྱལ་བ་གཤེན་གྱི་འབྱུང་ལྡན་ ༣༠༡ བོད་ས་མོ་སྦྲུལ་གྱི་ལོ་སྟེ། ཕྱི་ལོ་ ༡༩༢༩ ཧོར་ཟླ་ལྔ་པའི་ཚེས་བཅོ་ལྔ་ཉིན་མདོ་སྨད་ཤར་ཁོག་ཏུ་ལྗོངས་ལྡོང་ཚང་ཞེས་པའི་དུད་ཁྱིམ་ཆེན་པོ་དེར་ཡབ་ལྗོངས་ལྡོང་རྒྱལ་ལོ་དང་ཡུམ་བར་རོང་བཟའ་མཚོ་མོ་གཉིས་ཀྱི་སྲས་སུ་འཁྲུངས་ཤིང་མཚན་ལ་བླ་མ་ཐར་ཞེས་གསོལ།
རྩོམ་ཡིག་འདིའི་འཕྲོ་ཀློག » »
4,145 total views, 1 views today
དེ་རིང་ཕྱི་ལོ་༢༠༡༧ཟླ་༩ཚེས་༡༤ཕྱི་དྲོའི་ཆུ་ཚོད་དྲུག་དང་སྐར་མ་༢༥སྟེང་འཛམ་གླིང་བོན་འབངས་ཡོངས་རྫོགས་ཀྱི་དབུ་ཁྲིད་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཆོག་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་བླ་བྲང་དུ་ཐུགས་དམ་གཡོ་བ་མེད་པའི་ངང་ནས་དགོངས་པ་བོན་དབྱིངས་སུ་ཐིམ་སོང་བའི་ཡིད་སྐྱོ་བའི་གནས་ཚུལ་འདི་བཞིན་རྒྱ་ཆེའི་དད་འབངས་ཡོངས་ལ་མ་ཞུ་ཐབས་མེད་ལགས་ན། རྩོམ་ཡིག་འདིའི་འཕྲོ་ཀློག » »
28,657 total views, 3 views today
བོན་གྱི་འབྱུང་ལྡན་༣༠༡སྟེ་ཕྱི་ལོ་༡༩༦༡ལོར་བོད་ལྗོངས་ནག་ཆུ་ས་ཁུལ་གཉན་རོང་རྫོང་ཁོངས་ཀྱི་འབྲོག་པ་དཀྱུས་མ་ཞིག་གི་ཁྱིམ་དུ་འཁྲུངས་ཤིང་། དགུང་ལོ་༡༡བར་དུ་འབྲོག་པའི་ཞོ་མར་ཐུད་གསུམ་གྱི་ཁྲོད་འཚོ་བ་སྐྱེལ། དེ་ནས་སློབ་གྲྭར་འགྲིམས་འགོ་བཙུགས།
ཕྱི་ལོ་༡༩༨༢ལོར་པེ་ཅིང་མི་རིགས་སློབ་གྲྭ་ཆེན་མོར་རྒྱུགས་འཕྲོད་ནས་ལོ་བཞིར་་སློབ་སྦྱོང་གནང་། སློབ་ཆེན་མཐར་ཕྱིན་ནས་བོད་ལྗོངས་སྤྱི་ཚོགས་ཚན་རིག་ཁང་ལ་བོད་ཀྱི་རིག་གཞུང་ལོ་རྒྱུས་ཞིབ་འཇུག་གི་ཕྱག་ལས་གནང་། ལྷག་པར་དུ་བོན་གྱི་ཤེས་རིག་ལོ་རྒྱུས་ལ་ཞིབ་འཇུག་གི་ངལ་བ་དང་དུ་བླངས་ནས་གྲུབ་འབྲས་ཆེན་པོ་ཐོབ་ཡོད་པ་དང་། རྩོམ་ཡིག་འདིའི་འཕྲོ་ཀློག » »
899 total views, no views today
ཞྭ་དཀར་བསྟན་པའི་གཙུག་རྒྱན་གསང་གསུམ་བོན་གྱི་མཛོད་འཛིན་གཡུང་དྲུང་བོན་གྱི་བླ་ཆེན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་རིན་པོ་ཆེ་མཆོག་བོད་མེ་སྤྲེལ་ལོའི་ཟླ་བ་དྲུག་པའི་ཚེས་ལྔ་རེས་གཟའ་ཉི་མ་ཉིན་སྟེ། ཕྱི་ལོ་༢༠༡༦ཟླ་བ་༠༨ཚེས་༠༧ཉིན་རྒྱ་གར་བྱང་ཕྱོགས་ཧི་མ་ཅལ་དུ་གཞིས་ཆགས་པའི་བོན་གཞིས་ཐོབ་རྒྱལ་གསར་པ། ༧གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་བདེ་འཚམས་ངང་ཆིབས་ཕེབས་གནང་བ། རྩོམ་ཡིག་འདིའི་འཕྲོ་ཀློག » »
4,992 total views, no views today
འབུམ་རམས་པ་ངག་དབང་རྒྱ་མཚོ་ནི་ཕྱི་ལོ་༡༩༧༠ལོར་མདོ་སྨད་སྟག་ཁམས་སྡེ་སྐོར་བཅོ་བརྒྱད་ཀྱི་ནང་ཚན་གངས་ལེན་དུ་སྐྱེས། ད་ལྟ་སི་ཁྲོན་སློབ་ཆེན་དུ་ཆོས་ལུགས་ཆེད་ལས་ཀྱི་འབུམ་རམས་པའི་ཐོབ་ཐང་གཉེར་བཞིན་ཡོད། (Institute of religion research of Sichuan university ph.d candidate)ཞིབ་འཇུག་གི་ཁ་ཕྱོགས་གཙོ་བོ་ནི་སྲིད་པའི་རྒྱུད་བོན་དང་རྒྱ་ནག་གི་ཆོས་ལུགས་སྐོར་ཡིན། ཁོང་ནི་ཕྱི་ལོ་༡༩༧༩ལོ་ནས་༡༩༨༥ལོའི་བར་དུ་ཀན་སུའུ་ཞིང་ཆེན་ཐེ་བོ་རྫོང་སྟག་ཁམས་སློབ་ཆུང་དུ་སློབ་གཉེར་བྱས། རྩོམ་ཡིག་འདིའི་འཕྲོ་ཀློག » »
2,047 total views, no views today
ཕྱི་ལོ་༢༠༡༥ཟླ་༡༠ཚེས་༩ཉིན་གྱི་ཕྱི་དྲོར་རྫོགས་པ་ཆེན་མོའི་སློབ་སྟོན་མཁན་ནམ་དབྱི་ཐ་ལའི་ན་པའེ་ལི་སི་སློབ་ཆེན་གྱི་དགེ་རྒན་ཆེ་མོ་ནམ་མཁའ་ནོར་བུ་ལགས་ཀྱིས་པེ་ཅིང་སློབ་ཆེན་དུ་ཨ་ཏི་ཡོ་གའི་ལུས་ངག་ཡིད་གསུམ་ལྷོད་དུ་གཏོང་ཐབས་སྐོར་(阿底瑜伽–身语意放松之道)གྱི་འཆད་འཁྲིད་གནང་། འཆད་འཁྲིད་སྟེང་མཁས་དབང་ཁོང་གིས་ཨ་ཏི་ཡོ་གའི་སྐོར་གསུངས་གནང་རྗེས་ཚོགས་ཞུགས་ཀྱི་དགེ་སློབ་ཚོ་དང་མཉམ་དུ་དྲི་བ་དྲིས་ལན་འདེབས་པའི་ངང་སྤེལ་རེས་བྱས་པ་རེད། ཚོགས་འདུ་ཐོག་པེ་ཅིང་སློབ་ཆེན་གྱི་དགེ་སློབ་དང་། ཀྲུང་དབྱང་མི་རིགས་སློབ་ཆེན་གྱི་བོད་རིགས་སློབ་མ། གཞན་པེ་ཅིང་དུ་ལས་གཉེར་བྱེད་པའི་བོད་རིགས་དང་རྒྱ་རིགས་སོགས་མི་༢༠༠ལྷག་ཙམ་འཛོམས་ཡོད་པ་རེད། རྩོམ་ཡིག་འདིའི་འཕྲོ་ཀློག » »
2,328 total views, no views today
རྒྱལ་སྤྱིའི་བོད་རིག་པ་གཞོན་ནུ་གྲོས་ཚོགས་ཀྱི་ཚོགས་གཙོ་དང་འཇར་མེན་Bonnམཐོ་སློབ་ཀྱི་དགེ་རྒན་བོད་རིག་པའི་ན་གཞོན་མཁས་པ་སྐལ་བཟང་ནོར་བུ་Kalsang Norbu Gurungལགས་ཀྱི་མཚམས་སྦྱོར་གནད་བསྡུས། ཁོང་ནི་ཡུལ་གློ་བོའི་མངའ་ཁོངས་ས་གནས་རྫོང་གསར་པར་བོན་དགོན་གཡུང་དྲུང་ཀུན་གྲགས་གླིང་བླ་བྲང་གི་ནང་མིར་སྐུ་འཁྲུངས། ཆུང་བྱིས་པའི་དུས་ནས་རྒྱ་གར་ཧི་མཱ་ཅཱལ་གི་མངའ་ཁོངས་ས་གནས་བོན་གཞིས་ཌོ་ལན་ཇིའི་ཉིན་སློབ་དུ་འཛིན་གྲྭ་བརྒྱད་པ་ཐོན་རྗེས་ཝཱ་རཱ་ཎ་སི་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་དུ་གཡུང་དྲུང་བོན་གྱི་སྡེ་ཚན་ནང་སློབ་སྦྱོང་གནང་ནས་ཕྱི་ལོ་༡༩༩༩་ལོར་ཨཱ་ཅཱརྱ་སློབ་མཐར་ཕྱིན། རྩོམ་ཡིག་འདིའི་འཕྲོ་ཀློག » »
1,388 total views, no views today
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་གཙོ་ཟུར་བ་སྟེ་དབྱིན་ཇི་རྒྱལ་ཁབ་ཀྱི་ཨོ་ཁི་སི་ཧྥོར་རྡི་སློབ་གྲྭ་ཆེན་མོའི་སློབ་དཔོན་Charles Albert Edward Rambleཆའར་སི་རམ་བྷོ་༼ གཡུང་དྲུང་ཚེ་དབང་ ༽གི་མཚམས་སྦྱོར་གནད་བསྡུས།
Charles Albert Edward Rambleཆའར་སི་རམ་བྷོ་ལགས་ནི་རྒྱལ་སྤྱིའི་མིང་དུ་གྲགས་པའི་མིའི་རིགས་རིག་པ་བ་དང་བོད་རིག་པའི་ཞིབ་འཇུག་པ་ཡིན་ལ། ད་ལྟ་དབྱིན་ཇིའི་ཨོ་ཁེ་སི་ཧྥོ་སྒྲི་སློབ་ཆེན་གྱི་ཤར་ཕྱོགས་ཞིབ་འཇུག་ཁང་དུ་བོད་དང་ཧི་མ་ལ་ཡའི་མིའི་རིགས་རིག་པ་ཞེས་པའི་སློབ་ཁྲིད་གནང་བཞིན་ཡོད། ཁོང་གི་ཞིབ་འཇུག་གི་ཁ་ཕྱོགས་ནི་ཧི་མ་ལ་ཡའི་དམངས་ཀྱི་སྤྱི་ཚོགས་དང་ཆོས་ལུགས། བོན་ཆོས། མཇལ་སྐོར། གནས་འགངས་ཆེན་གྱི་ས་རྒྱུས་ཞིབ་འཇུག་བཅས་ཡིན། རྩོམ་ཡིག་འདིའི་འཕྲོ་ཀློག » »
1,148 total views, no views today
ད་ལོའི་ཀྲུང་གོའི་བོད་རིག་པ་ཞིབ་འཇུག་གི་ཇོ་མོ་གླང་མའི་གཟེངས་རྟགས་ཐོབ་ མཁན་གྱི་གྲས་སུ་ལན་གྲུ་སློབ་ཆེན་མི་རིགས་རིག་པ་ཞིབ་འཇུག་གླིང་གི་དགེ་རྒན་ ཆེན་མོ་གཞོན་པ་ངག་དབང་རྒྱ་མཚོ་ལགས་བདམས་ཐོན་བྱུང་ཡོད་ཅིང་། ཁོང་གི་དཔྱད་རྩོམ 《 བོན་པོའི་ལེ་གུ༼ལེའུ༽ཞེས་པའི་མིང་གི་བྱུང་ཁུངས་ཀྱི་མཐའ་དཔྱོད》 ཅེས་པར་བོད་ཡིག་གི་རིག་གཞུང་དཔྱད་རྩོམ་གྱི་བྱ་དགའ་ཨང་དང་པོ་ཐོབ། འདིའི་ཡར་སྔོན་ལ་བྱ་དགའི་རྣམ་གྲངས་འདི་སྟོང་པར་ལུས་ཡོད། ཁོང་གི་འབུམ་རམས་པའི་དཔྱད་རྩོམ རྩོམ་ཡིག་འདིའི་འཕྲོ་ཀློག » »
1,469 total views, no views today


text:
སྔ་མ་སྔ་མའི་ཤེས་རབ་ཀྱི་གསོག་འཇོག་ལ་བརྟེན་ནས་སོ་སོར་ཕན་བདེ་བསྒྲུབ་ཤེས་མཁན་ལ་སྨྲ་ཤེས་དོན་གོ་བའི་མི་མ་གཏོགས་འགྲོ་བ་གཞན་ཞིག་བསྟན་དུ་མེད། དེ་ལྟར་ཡང་། རྒྱ་མཚོའི་འགྲམ་དུ་སྐོམ་གྲིར་ཤི་བའི་དཔེ་ལྟར། ཤེས་རབ་ཀྱི་བང་མཛོད་བེད་སྤྱོད་མ་ནུས་པས། མ་གཞིར་བློ་རིག་ལྡན་པའི་གང་ཟག་ཅིག་གི་སྐྱེ་བ་བླངས་ཡོད་རུང་། རྩ་ཆེ་བའི་རྩིས་ཐང་ཚུན་ཆད་ཤོར་ཏེ་མི་ཚེ་དབུལ་སྡུག་ལ་སྐྱེལ་མཁན་ག་ས་གར་མཐོང་དུ་ཡོད། དེ་ལས། མི་ཞིག་གི་མི་ཚེའི་ནང་། སློབ་སྦྱོང་གི་ལམ་ནས་ཤེས་རབ་དང་ཡོན་ཏན་དོན་དུ་གཉེར་རྒྱུ་ཤིན་ཏུ་གལ་ཆེན་ཡིན་ཚུལ་མཐོང་ཐུབ། ཇི་ལྟར་ཤེས་ཡོན་དོན་དུ་གཉེར་བ་ལ་དམའ་ས་ནས་མཐོ་སར་འཕགས་པའི་རིམ་པ་བཞི་ཡོད།
དེ་ཡང་། རིམ་པ་དང་པོ་ནི་ཐོས་བསམ་སྒོམ་གསུམ་ཡིན། འདིར་ཐོས་པ་ནི་ཆུང་དུས་སློབ་གྲྭར་ཞུགས་ནས་སློབ་གཉེར་བྱེད་པ་ཙམ་དུ་མ་ཟད། སོ་སོའི་མི་ཚེ་ཐོས་པར་སྐྱེལ་ཐུབ་པ་ལ་ཟེར། བསམ་པ་ནི་ཡང་ཡང་བསམ་བློ་བཏང་ནས་མ་ཤེས་པ་གང་ཞིག་ཤེས་པར་བྱེད་པ་ཙམ་དུ་མ་ཟད། ཆོས་སྲིད་གཉིས་ཐད་ནས་ “ཚད་མའི་གསུང”ཡིན་ཟེར་བ་ཚུན་ཆད་ལ་དོགས་སློང་བྱེད་ཐུབ་པར་ཟེར། སྒོམ་པ་ནི་གང་ཤེས་ཟིན་པ་དག་ཉམས་ལེན་ལག་བསྟར་བྱ་བ་སྟེ། ཁ་ཇེ་གསལ་དུ་བཏང་ན། ཐོས་བསམ་ལས་བྱུང་བའི་ཤེས་ཡོན་དག་ཁ་བཤད་ཙམ་དུ་མི་ལུས་པར་རང་གི་རྒྱུད་ལ་སྦྱོར་བ་དང་འཚོ་བའི་ཚིས་སུ་སྤྱོད་ཐུབ་པར་ཟེར།
རིམ་པ་གཉིས་པ་ནི་མཁས་བཙུན་བཟང་གསུམ་ཡིན། འདིར་མཁས་ཞེས་པ། མ་རིག་པའི་རྨོངས་པ་སེལ་བ་ཙམ་དུ་མ་ཟད། ཆུ་སྣ་གར་ཁྲིད་ཀྱི་གཞན་དབང་ལས་གྲོལ་ཏེ། བསམ་བློ་རང་མགོ་ཐོན་པའམ་རང་ཚུགས་ཐུབ་པར་ཟེར། བཙུན་ཞེས་པ། ལུས་ངག་ཡིད་གསུམ་གྱི་སྤྱོད་པ་ལས་སུ་རུང་བར་འགྱུར་བ་སྟེ། གཞན་གྱི་བསམ་ཚུལ་དང་ལྟ་ཚུལ་ལ་སེམས་ཀྱིས་ཉན་པ་དང་། མོས་མཐུན་ཡོད་མེད་ལ་མ་ལྟོས་པར་གཞན་གྱི་ཐོབ་ཐང་དང་རྩིས་ཐང་ལ་བརྩི་འཇོག་ཞུ་བ། གཞན་དང་འགྲོགས་ཤེས་པ་གཤིབ་ཤེས་པ་ཞིག་ལ་ཟེར། བཟང་ཞེས་པ། མཁས་དང་བཙུན་གྱི་ཡོན་ཏན་ལ་བརྟེན་ནས། རིགས་མཐུན་གཞན་ལ་མི་གནོད་པ་གཞིར་བཞག་ཐོག རང་ཉིད་འཚོ་མགོ་དང་རང་མགོ་ཡག་པོ་ཐོན་པ་ཞིག་ལ་ཟེར།
རིམ་པ་གསུམ་པ་ནི་འཆད་རྩོད་རྩོམ་གསུམ་ཡིན། གོང་གི་རིམ་པ་གཉིས་པོ་ལེགས་པར་སོང་མཚམས་སུ། སོ་སོར་མཁྱེན་ཡོན་ངེས་ཅན་ཞིག་འཛོམས་ཟིན་པས། ད་ནི་སློབ་ཁྲིད་སོགས་ཀྱི་ཐབས་ལམ་ནས་གཞན་ལ་ཕན་འདོགས་པའི་ལས་སྒྲུབ་པ་སྟེ་ཚུལ་དེར་འཆད་ཟེར། མི་སུ་ཞིག་ཡིན་རུང་མ་རྟོགས་པ་དང་ལོག་པར་རྟོག་པ་ཡོང་སྲིད་ན། “ཐམས་ཅད་མཁྱེན་པ”དང”ཚད་མའི་སྐྱེས་བུ”ཟེར་བ་ནི། དོན་ལ་གང་ཟག་ཅིག་གི་ཆེ་བ་བརྗོད་པའི་ཞེ་ས་ཙམ་ལས་དངོས་ཡོད་གནས་ཚུལ་རང་མ་ཡིན། དེའི་རྐྱེན་གྱིས་སུན་འབྱིན་དང་དགག་སྒྲུབ་ནི་རང་བཞིན་གྱིས་ཐོན་ཡོང་ཞིང་། ནོར་བ་དང་འཁྲུལ་བ་སེལ་བར་རྩོད་ཟེར། དཔྱད་བརྡར་ཁོ་ནའི་ལམ་ནས། སྐྱོན་སེལ་བདེན་རྙེད་ཐུབ་སྟེ་འགྲོ་མིའི་བསམ་བློ་ཡར་ཐོན་ཡོང་གི་ཡོད། གཞན་གྱིས་མ་ཤེས་པ་གང་ཞིག་གསར་དུ་རྟོགས་པའམ། ཡང་དག་ལྟར་སྣང་ལ་དགག་གཞག་མཛད་པའམ། ཡང་ན། ཆོས་ཕྱོགས་ཀྱི་རྫུན་རྫུས་བཅོས་གསུམ་དང་སྲིད་ཕྱོགས་ཀྱི་གཡོ་སྒྱུ་ཁྲམ་གསུམ་ཐེར་འདོན་བགྱིས་པ་དག་ཡི་གེ་དང་རི་མོ། པར་དང་བརྙན་སོགས་སུ་ཕབ་པར་རྩོམ་ཟེར།
རིམ་པ་བཞི་བ་ནི་མཁྱེན་བརྩེ་ནུས་གསུམ་ཡིན། འདིར་མཁྱེན་ཞེས་པ་ནི། མཁས་པ་ཤེས་ཡོན་གྱི་མཛོད་འཛིན་མཁན་ཞིག་ཆགས་ཡོད་ནའང་། རང་ཉིད་ཀུན་ཤེས་ཀུན་འཇོན་ཞིག་ཏུ་རློམ་པ་ལྟ་ཞོག ཟབ་པ་ལྷིང་བ་བརྟན་པ་ཞིག་ཡིན་པའི་ཐོག ཚུལ་འཆོས་ཕྲ་མོ་ཙམ་མེད་པར་ཞི་བ་དུལ་བ་དེས་པ་ཞིག་ཡིན་པར་ཟེར། བརྩེ་ཞེས་པ། སྙིང་རྗེས་མ་ཟིན་པའི་ཤེས་རབ་ལ”ཤེས་འཆལ”ཟེར་ཆོག ངེད་ཅག་ལ་མཁས་པས་འཆུགས་ན་འདོམ་གང་། བླུན་པོས་འཆུགས་ན་མཐོ་གང་ཟེར་སྲོལ་ཡོད་པ་ལྟར། རྒྱུད་ལ་སྙིང་རྗེ་མེད་པའི་མཁས་པ་ཞིག་གིས་གནོད་པའི་ལས་བརྩམས་ཚེ། དེའི་གནོད་འཚེ་ནི་མི་དཀྱུས་མ་ཞིག་ལས་ཁྲི་འགྱུར་འབུམ་འགྱུར་གྱིས་སྡུག་པ་ཡོད། དེ་འདྲར་སོང་སྟབས། བརྩེ་བ་ནི་མི་ཕལ་པ་དག་ལ་ཡོད་དགོས་པས་མི་ཚད། མཁས་པ་རྣམས་ཀྱི་རྒྱུད་ལ་ནི་དེ་བས་ཀྱང་མེད་མི་རུང་། མི་ཞིག་གི་མི་ཚེ་ནི་དཀའ་ངལ་སྣ་ཚོགས་སེལ་ཏེ་རང་ཉིད་བདེ་སྐྱིད་ཀྱི་དཔལ་ལ་འགོད་པའི་ལམ་རིམ་ཞིག་ཡིན་ཞིང་། མི་རིགས་དང་རྒྱལ་ཁབ་དག་ཀྱང་དེ་ག་ནང་བཞིན། དཀའ་ཁག་མང་པོ་རིམ་སེལ་གྱིས་རྗེས་ལུས་ནས་ཡར་ཐོན་དུ་འགྲོ་ཡི་ཡོད། གནད་དོན་ཐག་གཅོད་དཀའ་རྙོག་གཙང་སེལ་གྱི་འཇོན་ཐང་དང་། བདེན་པའི་རྒྱབ་སྐྱོར་དྲང་པོའི་གཞུང་བསྲང་གི་དཔའ་མཛངས་ལ་ནུས་ཟེར།
མཁྱེན་བརྩེ་ནུས་གསུམ་འཛོམས་པའི་མི་ནི། སྙིང་རྗེའི་རང་གཟུགས་སྤྱན་རས་གཟིགས་དང་། ཤེས་རབ་ཀྱི་བདག་ཉིད་འཇམ་དཔལ་དབྱངས། མཐུ་སྟོབས་ཀྱི་དབང་ཕྱུག་ཕྱག་ན་རྡོ་རྗེ་སྟེ། རིགས་གསུམ་མགོན་པོ་ངོ་བོ་གཅིག་ཏུ་གྱུར་བ་ལྟ་བུ་ཡིན་ཞིང་། ངེས་པ་དོན་གྱི་མི་བོ་ཆེ་ཡིན་ལ། འགྲོ་མིའི་སྤྱི་ཚོགས་ལ་ཉེ་བར་མཁོ་བའི་སྐྱེས་ཆེན་ཡང་ཡིན།
ཕྱི་ལོ2017ལོའི་ཟླ8པའི་ཚེས26ལ་དབུས་ལྷ་ལྡན་ཉི་མའི་གྲོང་དུ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/24562.html


text:
དགའ་ལྡན་ཕོ་བྲང་གི་དྲུང་ཆེ་ཟུར་པ་སྐུ་ངོ་བློ་བཟང་སྦྱིན་པ་ལགས་དང་འབྲེལ་བའི་སྐོར་ལ་རང་ཉིད་ཀྱི་བསམ་ཚུལ་ཞིག་སྔོན་ནས་བརྗོད་འདོད་བྱུང་ཡང་། ཕྱོགས་གཅིག་ནས་ལས་བྲེལ་དང་། བར་ལམ་ནས་བཟུང་སྐུ་ངོ་ཁོང་དྷ་སའི་ཁོར་ཡུག་ཆུང་ངུ་འདིའི་གླེང་གཞི་ཞིག་ཏུ་གྱུར་སོང་བས་གནས་སྐབས་ངང་འཐེན་བྱས་པ་ཡིན། འོན་ཀྱང་འདིར་ཁོང་གི་སྐོར་བརྗོད་པའི་སྐབས་སུ་དེང་སྐབས་ཁོང་ནག་པོ་མཐོང་མཁན་རེ་ཟུང་ཡོད་པ་དག་གི་ངོར་དཀར་པོ་བཟོ་ཐབས་བྱ་རྒྱུའི་ཀུན་སློང་བཟུང་མེད་ལ། དཀར་པོ་མཐོང་མཁན་དག་གི་ངོར་ནག་པོ་བཟོ་རྒྱུའི་བསམ་བློ་ནི་དེ་བས་ཀྱང་མེད། གཙོ་བོ་ང་རང་གིས་གང་མཐོང་བའི་སྐུ་ངོ་བློ་བཟང་སྦྱིན་པ་ཁོང་ག་འདྲ་ཞིག་ཡིན་མིན་དེ་ཁ་གསལ་པོའི་ཐོག་ནས་བརྗོད་འདོད་བྱུང་བ་ཙམ་ཡིན།
སྤྱི་ཚོགས་ནང་དེང་སྐབས་ཁོང་དཀར་པོ་རེད། ཡང་དག་པ་རེད་ཅེས་བརྗོད་མཁན་ཁག་ཅིག་གིས་རང་ཉིད་ཀྱི་ཆབ་སྲིད་ཀྱི་དགོས་མཁོ་ཙམ་ལ་བརྟེན་ནས་བརྗོད་པ་ཞིག་ལས། དོན་གྱིས་དེ་དག་གིས་ཁོང་ཡང་དག་པ་ཞིག་ཏུ་མཐོང་གི་ཡོད་མེད་བཤད་དཀའ་ལ། ལོ་བཅུ་ཕྲག་ཙམ་གྱི་སྔོན་དུ་ཁོང་ནག་པོ་ནག་རྐྱང་རེད་ཅེས་དངོས་ཤུགས་བརྒྱུད་གསུམ་ནས་དཀྲོག་གཏམ་སྤེལ་མཁན་ཁག་ཅིག་གིས་ཀྱང་། དེང་སྐབས་ཁོང་ལ་བསྟོད་བསྔགས་ཀྱི་མཐེ་བོང་བསྒྲེངས་པ་མཐོང་རྒྱུ་འདུག སྔོན་མ་ཁོང་ཡང་དག་པ་རེད་ཅེས་བརྗོད་མཁན་ཁག་ཅིག་གིས་དེང་སྐབས་ཡག་པོ་མ་རེད་ཅེས་བརྗོད་མཁན་འདུག་ཀྱང་། དོན་དུ་དེ་དག་ནི་ཕྱོགས་སོ་སོའི་རང་ཉིད་ཀྱི་ཆབ་སྲིད་ཀྱི་དགོས་མཁོ་ཆུང་ངུ་ཙམ་རེ་མ་འགྲུབ་པ་ལ་བརྟེན་ནས་བརྗོད་པ་ལས། ཁོང་རང་ཉིད་ཀྱི་ངོས་ནས་འགྱུར་བ་གང་ཡང་སོང་མེད་པར་སྔོན་མ་རང་འཇགས་རེད་ལ། ངའི་སེམས་ནང་དུའང་དུས་ནམ་ཡང་འགྱུར་བ་མེད་པར་དཀར་གསལ་གྱི་དུང་ཟླ་དཀར་ཆུང་ཞིག་རང་ཡིན།
སྤྱིར་སྐུ་ངོ་བློ་བཟང་སྦྱིན་པ་ལགས་ནི་ཤེས་ཡོན་གྱི་ཆ་ནས་རྒྱ་གར་གྱི་མཐོ་སློབ་སྦྱངས་འབྲས་ཕུལ་བྱུང་གི་ཐོག་ནས་སློབ་ཐོན་བྱུང་ཞིང་། ༧གོང་ས་མཆོག་དང་བཙན་བྱོལ་བོད་གཞུང་ལ་ཐེག་པ་རིམ་འཛེགས་ཀྱིས་ཞབས་ཕྱི་ཞུས། (ཁོང་གི་ལོ་རྒྱུས་གཞན་དུ་མང་པོ་འདུག་པས་འདིར་བྲིས་མེད)བཙན་བྱོལ་ནང་འཚར་ལོང་བྱུང་བའི་མི་སྐྱ་ཞིག་གི་ནང་དུ་ནང་ཆོས་སོགས་བོད་ཀྱི་སྐད་ཡིག་རིག་གནས་ཀྱི་ཐོག་ནས་ཁོང་དང་འགྲན་བཟོད་པ་ཞིག་ཧ་ལམ་མེད་ལ། ཁོང་གིས་ད་བར་ནང་ཆོས་དང་རིག་གནས། རྒྱ་གཞུང་གིས་བོད་ཀྱི་གནད་དོན་ལ་འཁྱོག་བཤད་བྱས་པ་ཁག་ཅིག་ལ་ལན་འདེབས་གནང་བ་སོགས་རྩོམ་དེབ་མང་པོ་ཞིག་བྲིས་འདུག དེ་བཞིན་སྐད་ཡིག་གཞན་གྱི་ཐོག་ནས་ཀྱང་མཐོ་སློབ་ཀྱི་ཆུ་ཚད་ཡོད་པའི་ཕུལ་བྱུང་མི་སྣ་ཞིག་རེད།
ཆབ་སྲིད་བསམ་བློའི་ཐོག་ནས་བཤད་ཀྱང་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཙོ་གནང་སྐབས་ཆབ་སྲིད་ཀྱི་ཐོག་ནས་ལས་འགུལ་མང་པོའི་སྣེ་ཁྲིད་གནང་ཡོད་པ་དང་། བོད་དང་རྒྱ་ནག་ཏུ་གཟིགས་སྐོར་སྐུ་ཚབ་གནང་ནས་ཕེབས་མྱོང་བས་བོད་དང་རྒྱ་ནག་གི་གནས་སྟངས་ལ་རྒྱུས་མངའ་ཡོད། ལྷག་པར་རྒྱ་གཞུང་གིས་བོད་དོན་སྐོར་ལ་འཁྱོག་བཤད་བྱས་པར་རྒྱུ་མཚན་དང་གནས་ལུགས་ལྡན་པའི་ཐོག་ནས་ལན་འདེབས་གནང་ཡོད་པ་ལས། བོད་པ་ནང་ཁུལ་དུ་དགག་སྒྲུབ་ཀྱི་མདའ་ཁ་སྐོར་མཁན་ཞིག་གཏན་ནས་མིན། བོད་ཀྱི་རྩ་དོན་ཆེད་རླབས་ཆེན་གྱི་བློས་གཏོང་གནང་མྱོང་བའི་མདོ་ཁམས་ཆུ་བཞི་སྒང་དྲུག་ཚོགས་པའི་ངོས་ནས་བཀའ་བློན་ཁྲི་པའི་འོས་གཞིར་བཏོན་པས་མཚོན། བཙན་བྱོལ་ནང་གི་གནད་ཡོད་མི་སྣ་མང་པོ་ཞིག་གིས་ཁོང་སྐབས་དེར་བཀའ་བློན་ཁྲི་པའི་འོས་གཞིར་བཏོན་པ་དེ་ཡང་། ཁོང་གི་ཆབ་སྲིད་ཀྱི་བསམ་བློ་དང་མཁྱེན་དཔྱོད་རྒྱ་ཆེན་པོ་ཡོད་པའི་མཚོན་རྟགས་ཉག་གཅིག་ཏུ་གྱུར་ཡོད།
དེ་བཞིན་ཁོང་ནི་དྲང་ཚུགས་དང་མི་གཤིས་ཀྱི་ཐོག་ནས་གཞན་ལ་མེད་པའི་ཁྱད་ཆོས་ཆེན་པོ་ཡོད་མཁན་ཞིག་ཡིན་པ་དང་། སྤྱིར་བཙན་བྱོལ་བོད་པའི་སྤྱི་ཚོགས་ནང་མི་ཞིག་ཆེན་པོ་དང་གཉན་པོ་ཁག་ཅིག་གིས་ནག་པོར་བརྩི་བཞིན་ཡོད་ན། མི་དེའི་དོན་དངོས་ག་འདྲ་ཞིག་ཡིན་མིན་ལ་མ་ལྟོས་པར། རང་ཉིད་ཀྱི་གྲོགས་པོ་དང་འབྲེལ་ཡོད་ག་འདྲ་ཞིག་ཡིན་ཡང་། དེ་ནས་བཟུང་འབྲེལ་བ་མི་བྱེད་མཁན་གྱི་ཅོལ་ཆུང་ཧ་ཅང་མང་པོ་ཡོད་ཀྱང་། ཁོང་ནི་རང་ཉིད་ཀྱི་རྣམ་དཔྱོད་ལ་བརྟེན་ནས་འཇུག་ལྡོག་བྱེད་པ་ལས། སྤྱི་ཚོགས་ཀྱི་གླེང་ཕྱོགས་ཁོ་ནའི་རྗེས་སུ་མི་འབྲངས་མཁན་ཞིག་ཡིན་པའི་དཔེ་མཚོན་གཅིག་བརྗོད་ན། ཆུ་སྒང་དམག་སྤྱི་འབའ་པ་རྒན་ཡེ་ཤེས་བཙན་བྱོལ་བོད་པའི་སྤྱི་ཚོགས་ནང་ནག་པོ་ནག་རྐྱང་ཞིག་ཏུ་བརྩི་བ་མ་ཟད། ཁོང་དང་ཕ་ཡུལ་གཅིག་པ་མང་པོ་ཞིག་ཀྱང་དེའི་ཤུགས་ཀྱིས་ནག་པོ་རུ་བརྩི་བཞིན་པའི་སྐབས། སྐུ་ངོ་བློ་བཟང་སྦྱིན་པ་ལགས་ཀྱིས་བལ་ཡུལ་དོན་གཅོད་ཀྱི་ཐུགས་འགན་བཞེས་པའི་གོ་སྐབས་དང་བསྟུན། འབའ་པ་རྒན་ཡེ་ཤེས་དང་ཐུག་འཕྲད་གནང་ཞིང་། ཁོང་རྣམ་པའི་བསམ་ཚུལ་ལ་གསན་འཇོག་དང་། གནས་སྟངས་ལ་རྒྱུས་ལོན་བྱས་ནས་མཐར་འབའ་པ་རྒན་ཡེ་ཤེས་ལ་༧གོང་ས་༧སྐྱབས་མགོན་ཆེན་པོ་མཆོག་གི་མཇལ་ཁ་ཐོབ་པ་དང་། འབའ་པ་རྒན་ཡེ་ཤེས་ཀྱི་གཞིས་ཆགས་ཀྱང་བོད་པ་སྤྱི་མཚུངས་བཞིན་བོད་གཞུང་གི་ཁྱབ་ཁོངས་འོག་བདེ་སྡུག་གི་གནས་སྟངས་གཅིག་པ་ཆགས་ནས། ཧ་ཅང་རྩོད་རྙོག་ཆེ་བའི་གནད་དོན་ཞིག་གཙང་སེལ་བྱུང་ཐུབ་པ་དེ་ཉིད་གཙོ་བོ་ཁོང་གི་དགོངས་པ་བཞེས་སྟངས་ལ་བརྟེན་ནས་བྱུང་བའི་བྱས་རྗེས་རླབས་ཆེན་ཞིག་ཏུ་གྱུར་ཡོད།
ལོ་འདིར་སྐུ་ངོ་བློ་བཟང་སྦྱིན་པ་ལགས་སྤྱི་རྒྱུ་སྒེར་བདག་བྱེད་མཁན་དབུས་གཙང་སྤྱི་འཐུས་ཟླ་བ་ཚེ་རིང་ལ་གཟེངས་རྟགས་སྤྲོད་པའི་མཛད་སྒོ་དེར་ཕེབས་པར་སྐྱོན་བརྗོད་བྱེད་མཁན་ཡོད་ནའང་། ཁོང་གིས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཙོ་གནང་བའི་སྐབས་ནས་ཟླ་བ་ཚེ་རིང་དང་ཁོང་གཉིས་གྲོགས་པོ་ཡིན་སྟབས། ཟླ་བ་ཚེ་རིང་ལ་སྤྱི་རྒྱུ་སྒེར་བདག་བྱེད་མཁན་ཡིན་པ་བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་དང་། ས་གནས་རྒྱ་གར་ཀང་ར་རྫོང་གི་ཁྲིམས་ཁང་གཉིས་ཀས་ཁྲིམས་ཐོག་ནས་ཐག་གཅོད་གནང་ནས་མིང་ཆད་ཕོག་ཡོད་ནའང་འདྲ། དབུས་གཙང་སྤྱི་འཐུས་དང་དྷ་རམ་ས་ལ་ནས་དཔལ་འབྱོར་ཕྱུག་ཤོས་ཀྱི་མཚན་མཐོང་ཡོད་ནའང་འདྲ། གང་ལྟར་གྲོགས་པོ་ཞེས་པ་དེ་ཕ་རོལ་པོར་ལམ་འགྲོ་རྒྱུག་མིན་དང་། མཚན་སྙན་ཡོད་མིན་ལ་འབྲེལ་བ་གང་ཡང་མེད་པར་རང་ཉིད་ཀྱི་གྲོགས་འདྲིས་དང་མཛའ་མཐུན་གྱི་འབྲེལ་བ་ཁོ་ན་གཙོ་བོར་འཛིན་པ་ནི། ངང་བཟང་ཕྱི་ཐག་རིང་བའི་མི་གཤིས་བཟང་པོ་ལ་བརྟེན་ནས་བྱུང་བ་ཞིག་རེད། དཔེར་ན་མཁས་དབང་དགེ་འདུན་ཆོས་འཕེལ་གྱིས་“འབྱོར་ཚེ་ཉེ་བའི་དྲུང་ན་ཁུད་ཁུད་དུ་འགྲོ་ཞིང་།། རྒུད་ཚེ་རིང་བའི་ས་ནས་མཛུབ་ཀེར་གྱིས་འཕྱ་བ།། དྲིན་བྱས་དྲིན་དུ་མི་གོ་གྲོགས་ངན་གྱི་གཤིས་ལ།། བསམ་ཞིང་ངུ་མ་དགོད་ཀྱི་སྣང་བ་ཞིག་ཤར་སོང་།།”ཞེས་གསུངས་པ་བཞིན་དེང་སྐབས་བོད་མི་ཕལ་མོ་ཆེའི་བསམ་བློ་གཏོང་སྟངས་ལྟར་མ་ཡིན་པར། རང་ཉིད་ཀྱི་གྲོགས་པོ་ལ་གནས་བབས་ཡག་སྡུག་ག་འདྲ་ཞིག་བྱུང་ཡང་། དུས་རྒྱུན་གྲོགས་པོ་ཡིན་པའི་ལྟ་ཚུལ་དེ་མི་འདོར་མཁན་གྱི་ཕོ་ཁྱོ་ཀ་ཞིག་ཡིན་པ་དེ་གསལ་པོར་གྱུར་པ་རེད།
དེ་བཞིན་ང་རང་སྒེར་ལ་མཚོན་ནའང་། བོད་ནས་གསར་དུ་འབྱོར་བ་ཞིག་ཡིན་པའི་ཆ་ནས་སྔོན་མ་དྷ་རམ་ས་ལའི་སྐུ་ངོ་དག་གི་དྲུང་དུ་བཅར་སྐབས་སྐད་ཆ་བཤད་སྟངས་མི་ཤེས་པ་དང་། ལྷག་པར་དུ་ཁོང་ཚོ་ལ་དགོས་པའི་གུས་ཞབས་དང་ཞེ་ས་མི་ཤེས་པས། དེང་སྐབས་ང་དང་ང་ལྟ་བུ་ལ་གཏན་ནས་མི་འབྱོར་བཞིན་དུ་“སྐུ་ངོ་” “སྐུ་ངོ་”ཞེས་བརྗོད་ནས་མགོ་བོ་གུག་གུག་བྱེད་མཁན་དག་གི་ནང་དུའང་ཚད་ལས་བརྒལ་བའི་མཐོང་ཆུང་བྱེད་མྱོང་མཁན་ཡང་ཡོད་མོད། སྐུ་ངོ་བློ་བཟང་སྦྱིན་པ་ལགས་ནི་དེ་དག་དང་མི་འདྲ་བར་སྐད་ཆ་བཤད་སྟངས་མཁས་མིན་དང་། གྱོན་ཆས་གྱོན་སྟངས་ཡག་སྡུག་ལ་མི་གཟིགས་པར་བསམ་བློ་གཏོང་སྟངས་དང་། དམིགས་ཡུལ་གང་ཡོད་ལ་དགོངས་པ་བཞེས་ནས་རོགས་སྐྱོར་དང་ལམ་སྟོན་ཧ་ཅང་མང་པོ་གནང་མྱོང་བས། ཁོང་ནི་དོན་དངོས་ལ་གཟིགས་པ་ལས་མཁས་སྙན་འདྲ་ཆགས་ཙམ་ལ་གཟིགས་ནས་མཐོ་དགའ་དམན་སྡང་བྱེད་མཁན་ཞིག་གཏན་ནས་མིན་པ་དེ། ང་དྷ་སར་མི་ལོ་༢༠ ཙམ་བསྡད་པའི་རིང་ཁོང་ལ་འབྲེལ་འདྲིས་མང་པོ་བྱུང་ཞིང་། རྒྱུས་མངའ་ཡོད་པའི་ཐོག་ནས་ཡིད་ཆེས་བརྟན་པོ་དང་དགའ་མོས་ཆེན་པོ་ཡོད་པ་མ་ཟད། མདོར་ན་ངའི་ལས་དོན་གྱི་ཐོག་ལ་གྲུབ་འབྲས་གང་དང་གང་བྱུང་ཡོད་པ་དེ་དག་ཀྱང་གཙོ་ཆེ་ཤོས་སྐུ་ངོ་ཁོང་གི་མཐུན་འགྱུར་དང་ལམ་སྟོན་ལ་བརྟེན་ནས་བྱུང་ཡོད་ཅེས་བཤད་ཀྱང་མི་ཆོག་པ་གང་ཡང་མེད། དེར་བརྟེན་མི་གཞན་གྱིས་ཁོང་ལ་བསྟོད་པ་གནམ་ལ་མི་ཤོང་བ་བྱས་པའམ། ཡང་ན་ཚད་ལས་བརྒལ་བའི་སྐུར་འདེབས་བྱེད་སྲིད་པའི་དབང་དུ་བཏང་རུང་། ངའི་སེམས་ངོར་ཁོང་ནི་དུས་ནམ་ཡང་ཡ་རབས་བཟང་སྤྱོད་ལྡན་ཞིང་ཉམ་ཆུང་ཚུལ་མཐུན་ཅན། སྒེར་དོན་ལས་སྤྱི་དོན་གཙོ་བོར་འཛིན་མཁན་གྱི་མི་སྣ་རླབས་ཆེན་ཞིག་ཡིན་པའི་ངོས་འཛིན་བྱེད་བཞིན་ཡོད།
དེ་བཞིན་ཁོང་གིས་བོད་རྒྱལ་ཁབ་དང་བོད་མི་རིགས་ཀྱི་གནས་བབས་ཉག་ཕྲ་བའི་སྐབས་འདིར་བཟའ་ཟླ་བུ་ཕྲུག་ལ་གཟིགས་རྟོགས་གནང་རྒྱུ་བློས་བཏང་གནང་སྟེ་སའི་གོ་ལའི་ཤར་ནུབ་ཏུ་ཁ་བྲལ་ནས་མི་ལོ་ཉི་ཤུ་ལྷག་བཞུགས་ཤིང་། མི་ཚེ་གང་ལ་༧གོང་ས་༧སྐྱབས་མགོན་ཆེན་པོ་མཆོག་དང་། བོད་མི་རིགས་ལ་ཞབས་ཞུ་བཟང་མཐར་འཁྱོལ་བ་ཞིག་གནང་ཡོད་པས། ཁོང་དང་ཁོང་ལྟ་བུའི་བོད་མི་བྱས་པ་ཅན་དག་ལ་ངོས་འཛིན་གསལ་པོ་ཞིག་དགོས་པ་དེ་གལ་ཆེན་པོར་བརྩི་བཞིན་ཡོད། བོད་སྤྱི་མཐུན་གྱི་བསོད་ནམས་དམན་པའི་དབང་གིས་སམ། དྷ་རམ་ས་ལའི་དམིགས་བསལ་གྱི་གནས་སྟངས་ཤིག་ཡིན། ཡང་ན་བཙན་བྱོལ་བོད་མིའི་བཟང་སྤྱོད་དང་སྤུས་ཀ་ཞན་པའི་དབང་གིས་ཡིན་བརྗོད་དཀའ་ཡང་། མི་ཚེ་གང་ལ་བོད་སྤྱི་པའི་དོན་དུ་ལས་ཀ་བྱས་ཀྱང་ལས་འཁྱུར་ངལ་གསོ་གནང་རྗེས་མ་འགྲིག་རབས་དང་། མ་བྱས་རབས། སྡུག་རབས་ངན་རབས་འབའ་ཞིག་བཤད་རྒྱུ་མེད་ས་ཞིག་ཕལ་ཆེར་མེད་པ་ལྟ་བུ་དེ་སྤྱི་ཡོངས་ཀྱི་ཆ་ནས་ཡིད་སྐྱོ་དགོས་པ་ཞིག་རེད།
ད་ལན་ངས་རང་ཉིད་ཀྱི་སེམས་ནང་དུ་ཡོད་པའི་སྐུ་ངོ་བློ་བཟང་སྦྱིན་པ་དེ་ག་འདྲ་ཞིག་ཡིན་མིན་ཐད་ཀར་བྲིས་པ་ལས། བཟང་རབས་ཡག་རབས་ཁོ་ནས་ངོ་བསྟོད་བྱ་རྒྱུའི་ཀུན་སློང་ཞིག་གིས་བསམ་ཚུལ་འདི་བྲིས་པ་ཞིག་གཏན་ནས་མིན། འོན་ཀྱང་བོད་པའི་སྤྱི་ཚོགས་དང་། ལྷག་པར་དྲ་ཐོག་ཏུ་ཉུལ་མཁན་དག་གིས་འདི་ལ་བརྟེན་ནས་བསམ་ཚུལ་རིང་ཐུང་འདྲ་མིན་སྣ་ཚོགས་ཤིག་བརྗོད་ངེས་ཀྱང་། དེ་ལ་བཟང་ངན་གྱི་བསམ་ཚུལ་གང་ཡང་བརྗོད་འདོད་མེད་པར་བཏང་སྙོམས་སུ་འཇོག་རྒྱུ་ཡིན། འོན་ཀྱང་བློ་ཕམ་པ་ཞིག་ལ་ཉེ་ཆར་ཁོང་བགྲེས་ཡོལ་དུ་ཕེབས་ཏེ་དྷ་ས་ནས་ཕེབས་ཐོན་གནང་སྐབས་གྲོས་ཚོགས་འཚོགས་བཞིན་པའི་ལས་བྲེལ་ལ་བརྟེན། ཁོང་ཕེབས་སྐྱེལ་ཞུ་རྒྱུའི་གོ་སྐབས་ཀྱང་མ་བྱུང་བར་སྙིང་ནས་དགོངས་སེལ་ཞུ་རྒྱུ་དང་། མཐའ་དོན་སྐུ་ངོ་ཁོང་སྐུ་ཚེ་བརྟན་པ་དང་བསམ་དོན་ཆོས་བཞིན་འགྲུབ་པའི་སྨོན་འདུན་དང་བཅས།
གསེར་རྟ་ཚུལ་ཁྲིམས་ཀྱིས་སེམས་ལ་གང་དྲན་པ་དེ་བཟོ་བཅོས་གང་ཡང་མ་བྱས་པར་ཐད་ཀར་བྲིས་པའོ།།


text:
རྩ་བའི་ཚིག
ཡི་གེའི་མགོ་རྒྱན་དབུ་ཁྱུད་དེ།། དང་ཀྱོག་བེརྒ་ ཞེས་ཀྱང་ཟེར།། ཤད་ལ་ཆིག་ཤད་ཉིས་ཤད་དང་། ། བཞི་ཤད་སྦྲུལ་ཤད་ཚེག་ཤད་དང་། ། རིན་ཆེན་སྤུངས་ཤད་བཅས་ཏེ་དྲུག ། གཏེར་ཡིག་ཚེག་ཤད་ཅེས་པའང་ཡོད། །
གོ་དོན།
ཡི་གེའི་མགོ་རྒྱན་ནམ་དབུ་ཁྱུད། ཡང་ན་དང་ཀྱོག བེརྒ་ཞེས་མིང་སྣ་ཚོགས་སུ་བཏགས་པ། དེང་གི་ཆར་ཡིག་མགོ་ཞེས་ཟེར་བ་འདི་ལ། དབུ་ཅན་གྱི་ཡིག་མགོ་དང་དབུ་མེད་ཀྱི་ཡིག་མགོ་ཁག་གཉིས་ཡོད་པའི་དབུ་ཅན་གྱི་ཡིག་མགོ་ནི་ ༄༅།། འདི་ལྟ་བུ་ཡིན།
ཡིག་མགོ་འབྲི་སྐབས། ཡིག་ཕྲེང་གི་མགོར་འབྲི་བ་མ་གཏོགས་དཀྱི་ལ་དང་མཇུག་ཏུ་འབྲི་མི་རུང་།
དབུ་ཅན་གྱི་ཤད་ནི་དབྱིབས་ཕུར་པ་འདྲ་བ་ཡོད་པས་ན་ ཕུར་ཤད་ཟེར། དེ་ལ་ཆིག་ཤད། ཉིས་ཤད། བཞི་ཤད། སྦྲུལ་ཤད། ཚེག་ཤད། རིན་ཆེན་སྤུངས་ཤད། གཏེར་ཚེག་བཤས་ཡོད་པའི་ནང་གི་ཆིག་ཤད་(།)ནི་འདི་ལྟ་བུ། ཉིས་ཤད་ནི་(།།)ལྟ་བུ། བཞི་ཤད་ནི་(།།།།)ལྟ་བུ། སྦྲུལ་ཤད་ནི་ (༒ )ལྟ་བུ། རིན་ཆེན་སྤུངས་ཤད་ནི་(༑) ལྟ་བུ། གཏེར་ཚེག་ནི་ (༔ )ལྟ་བུ།
རྩ་བའི་ཚིག
དབུ་ཅན་ལ་ནི་ཕུར་ཤད་དེ།། དབུ་མེད་ལ་ནི་མཚམས་རེ་ཐོབ།། ཕྲེང་མགོར་ཡིག་རྡོག་གཅིག་བྱུང་ཚེ།། སྤུངས་ཤད་གཅིག་དང་ཕྱི་རྐང་གསུམ།། བྱུང་ཚེ་སྤུངས་ཤད་གཅིག་སྦྱོར་དགོས། ལྷུག་པའི་དོན་མང་མིང་མཚམས་དང་།། དོན་འབྲིང་འབྱེད་དང་དོན་ཉུང་རྫོགས།། ཚིགས་ཅད་ག་མཐར་ཆིག་ཤད་ཐོབ།། རྫོགས་ཚིག་མཐའ་ཅན་ལྷུག་པ་དང་།། ཚིགས་ཅད་རྐང་མཐར་ཉིས་ཤད་ཐོབ།། སྡེ་ཚན་ཆེན་མོ་རྫོགས་པ་དང་།། ལེའུའི་མཚམས་སུ་བཞི་ཤད་དགོས།། ང་ཡིག་མ་གཏོགས་ཡིག་ཤད་དབར།། ཚེག་མེད་དེ་ལྟར་ངེས་པར་བྱ།།
གོ་དོན།
༡ དབུ་ཅན་གྱི་སྐབས་སུ་ཡིག་ཕྲེང་གི་ཚིག་སྔོན་མའི་ཚིག་མཇུག་གི་ཡི་གེ་ཚེག་བར་གཅིག་ལུས་ཡོད་ན་(རིན་ཆེན་སྤུངས་ཤད་)གཅིག་ཐོབ་པ་དང་། དེ་བཞིན་ཡིག་ཕྲེང་གི་མཇུག་ཏུ་ཚིག་གི་མགོའི་ཡི་གེ་ཚེག་བར་གསུམ་ཐོན་ཡོད་ན། ཚིག་སྔ་མའི་མཇུག་ཏུ་(རིན་ཆེན་སྤུངས་ཤད་)གཅིག་ཐོབ་པ་ཡིན།
༢ དབུ་ཅན་ཚིག་ལྷུག་གི་དོནཚན་མང་པོ་ཡོད་པའི་མིང་ཚིག་སྔ་ཕྱིའི་བར་(ཤད་)གཅིག་དང་། དབུ་མེད་ལ་(མཚམས་)རེ་ཐོབ་པ་ཡིན་ཏེ། དཔེར་ན། ཤིང་མཁན་ནི་བྱེད་པ་པོ། སྟ་རེ་ནི་བྱེད་པ། ཤིང་ནི་ལས། ཞེས་པ་ལྟ་བུ། དབུ་མེད་ལ་(མཚམས་ཐུང་)རེ་ཐོབ།
༣ གཞན་ཡང་མིང་ཚིག་དོན་སྔ་ཕྱིའ་དོན་མང་ཉུང་འབྲིང་པོའི་དབང་དུ་བྱས་པ་དབྱེ་གཞི་ལས་དབྱེ་བྱ་འབྱེད་པ་ལྟ་བུ་དང་། དོན་ཉུང་བ་རྣམས་ཀྱི་མིང་ཚིག་གི་མཐར་དབུ་ཅན་ཡིན་ཚེ། (ཆིག་ཤད་)དང་། དབུ་མེད་ལ་(མཚམས་)རེ་ཐོབ་པ་ཡིན་ཏེ། དཔེར་ན། བོད་ལ་ཡོངས་སུ་གྲགས་པའི་གྲུབ་མཐའ་བཞི་སྟེ། རྙིང་མ་དང་། ས་སྐྱ་དང་། བཀའ་རྒྱུད་པ་དང་། དགེ་ལུགས་པ་བཅས་ཏེ། ཞེས་པ་ལྟ་བུ།
༤ དབུ་ཅན་གྱི་ཚིགས་བཅད་ག་ཡིག་གི་མཐའ་ཅན་ལ་ཆིག་ཤད་ཐོབ་པ་ནི་དཔེར་ན།
འོད་གསལ་སྒྲོན་མེ་འབར་བའི་དཔལ་ལྡན་ཞིང་།།
མྱུར་མགྱོགས་རླུང་གི་ཤུགས་འཆང་གྲུ་གཟིངས་ཞིག ། ཅེས་པ་ལྟ་བུར། རྗེས་འཇུག་ག་ཡིག་གི་རྐང་པས་ཤད་གཅིག་གི་གོ་ཆོད་པ་ཡིན།
༥ རྫོགས་ཚིག་མཐའ་ཅན་གྱི་ཚིག་ལྷུག་དང་ཚིགས་བཅད་གང་ཡིན་གྱི་རྐང་པའི་མཐར་དབུ་ཅན་ཡིན་ན། ཤད་གཉིས་རེ་དང་། དབུ་མེད་ཡིན་ན། མཚངས་རིང་རེ་ཐོབ་པ་ཡིན། དཔེར་ན། ཚིགས་ཅད་ལ།
ནམ་འཕང་གཅོད་པའི་ཐང་དཀར་རྒོད་པོ་ཡིས། །
དགུང་སྔོན་དབྱིངས་ནས་གཤོག་རྩལ་གང་དགར་ངོམས།། ཞེས་པ་ལྟ་བུ།
༦ སྡེ་ཚན་ཆེན་མོ་གཅིག་རྫོགས་པ་དང་། དེ་མིན་ལེའུའི་མཚམས་སུ་དབུ་ཅན་ཡིན་ན། བཞི་ཤད་རེ་ཐོབ་པ་ཡིན་ཏེ། དཔེར་ན། བོད་ཀྱི་རྒྱལ་རབས་བྱུང་ཚུལ་གསལ་བའི་མེ་ལོང་ཞེས་བྱ་བ་རྫོགས་སོ། ། ། ། ཞེས་པ་ལྟ་བུ། བོད་ཀུ་ཡི་གེ་དར་ཚུལ་བཤད་པའི་ལེའུ་སྟེ་གསུམ་པའོ། ། ། ། ཞེས་པ་ལྟ་བུ།
༧ ཡང་དབུ་ཅན་ཚིགས་བཅད་ཚིག་ལྷུག་གང་ཡིན་ཡང་ཡི་གེ་(ང་)མཐའ་ཅན་ལ་མཚམས་འཇོག་དགོས་པ་བྱུང་ཚེ་ཡི་གེ་ང་དང་ཤད་ཀྱི་བར་ཚེག་སྦྱོར་དགོས་སྟེ། དེ་མ་སྦྱར་ན་ང་ཡིག་གི་རྐང་པ་དང་ཤད་གཉིས་འདྲེས་ནས་ཡི་གེ་པ་དང་ནོར་ཉེན་ཡོད་པ་ཡིན། དཔེར་ན། ང། འདི་ལྟ་བུ། (འདི་ལྟར་བྲིས་ན་ནོར་བ་ཡིན།)ང་ཡིག་མཐའ་ཅན་གྱི་དབུ་ཅན་ལ་ང་ཡིག་དང་ཤད་ཀྱི་བར་ཚེག་སྦྱོར་དགོས་པའི་དཔེར་བརྗོད། སྙན་ཚིག་ཡིད་འོང་དོན་གྱི་གནད་ཙང་ཞིང་།། (ཚིགས་བཅད་དེའི་མཐའ་མའི་ཡི་གེ་ང་ཡིན་པས་སྔོན་ལ་ཚེག་བྲིས། དེ་རྗེས་ཤད་གཉིས་ཐོབ་པ་ཡིན།)
དེ་མིན་གྱི་མཐའ་ཅན་གྱི་ཡི་གེ་གང་ཡིན་ཡང་ཡི་གེ་དང་ཤད་ཀྱི་བར་དུ་ཚེག་འབྲི་མི་རུང་བར་ཐད་ཀར་ཤད་གང་ཐོབ་པ་དེ་བྲིས་ན་འགྲིག་པ་ཡིན།
- ༄༅།། སྐད་ཡིག་བསླབ་ཚན་ཚད་གཞི།
- ༨ བླ་ན་མེད་པའི་རིན་པོ་ཆེ་གསུམ་གྱི་གཏམ་གྱི་སྦྱོར་བ།
- ༄༅།། བོད་ཡིག་གི་ཤད་བཤད་པ།
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༧ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༦ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༥ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༤ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༣ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༢ ༽
- ༄༅།། བསྡུས་གྲྭའི་དྲི་ལན་ཀུན་བཏུས། ༼ ༡ ༽
- ༄༅།། རྩོམ་འབྲིའི་ཤེས་བྱའི་དྲི་བ་དྲིས་ལན།
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༡--༥ ༽
- ༄༅།།བརྡ་སྤྲོད་སུམ་ཅུ་པའི་སྐོར་གྱི་དྲི་བ་དྲིས་ལན། གསུམ་པ། སུམ་ཅུ་པའི་གཞུང་དངོས་ཀྱི་སྐོར། བཅོ་བརྒྱད། སུམ་རྟགས་ཀྱི་འགྲེལ་བ་གསར་རྙིང་གྲགས་ཆེན་འགའ་ཞིག
- ༄༅།།སློབ་མའི་རྨང་གཞིའི་ཤེས་བྱ་སྐོར།
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༢༦--༣༠༽
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༣༦--༤༠༽
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༢༠--༢༥༽
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼༥༡--༥༥ ༽
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༤༡--༤༥༽
- ༄༅།།རྟགས་ཀྱི་འཇུག་པའི་དྲི་བ་དྲིས་ལན་གྱི་སྐོར། ༼ ༣༡--༣༥༽


text:
- མདུན་ངོས་སུ། »
- ཚན་རིག་མི་སྣ། »
- ལིའུ་ནར་ཌོ་ཌ་ཝིན་ཆི།
སྤེལ་མཁན། : tsenrig 11/30/2009
ལེའོ་ནར་ཌོ ཌ ཝིན་ཆི།
Leonardo Da Vinci
དཔྱད་ཞིབ་པ་མང་པོས་ཁོང་ནི་ད་བར་འཛམ་གླིང་ནང་བྱུང་བའི་མཁས་པ་ཐམས་ཅད་ནང་ནས་མཆོག་ཏུ་གྱུར་བ་དེར་ངོས་འཛིན་བྱེད་ཀྱི་ཡོད། རྒྱུ་མཚན་ནི་ཁོང་ཤེས་བྱའི་སྣ་གཅིག་ཙམ་མ་ཡིན་པར་སྐབས་དེའི་འཛམ་གླིང་ནང་ཡོད་བཞིན་པའི་ཤེས་བྱའི་སྒྲོམ་གཞི་ཕལ་ཆེ་བའི་ནང་བླ་ན་མེད་པའི་བྱས་རྗེས་བཞག་ཡོད་པ་དང་། ཤེས་ཡོན་གྱི་སྒྲོམ་གཞི་ཕལ་ཆེ་བར་གུས་བཀུར་བྱེད་ས་ཞིག་ཡིན། དེར་བརྟེན་ཁོང་ནི་ཚན་རིག་པ་མཆོག་ཏུ་གྱུར་བ་ཙམ་ཞིག་མ་ཡིན་པར། ཨང་རྩིས་མཁན། བཟོ་ལས་པ། གསར་གཏོད་པ། རི་མོ་མཁན། རོལ་དབྱངས་མཁན། རྩོམ་པ་པོ་བཅས་སྣ་འཛོམས་ཀྱི་མི་སྣ་ཆགས་ཡོད།
དེ་ལྟ་བུའི་མཁས་དབང་ཁོང་སྤྱི་ལོ་༡༤༥༢ ཟླ ༤ ཚེས ༡༥ ཉིན་ཨི་ཊ་ལིའི་རྒྱལ་ཁབ་ནང་ཡོད་པའི་ཕྷོ་ལོ་རེན་སི་ Florence ཞེས་སའི་གནས་ཀྱི་གྲོང་སྡེ་ཝིན་ཆེ་ Vince ཞེས་པར་སྐུ་འཁྲུངས། ཁོང་གི་ཆུང་དུས་འཚོ་བའི་སྐོར་ཤེས་རྟོགས་ཤིན་ཏུ་ཉུང་བ་དང་། དེའི་ཐད་ཁོང་གི་དཔེ་དེབ་གང་གི་ནང་དུ་ཡང་ཞིབ་ཕྲ་བཀོད་མེད། དགུང་ལོ་བཅུ་བཞིའི་སྐབས་དུས་དེའི་སྙན་གྲགས་ཆེ་ཤོས་ཡིན་པའི་རི་མོ་མཁན་སྐུ་ཞབས་ཝེརོ་ཆིའོ་ལགས་ཀྱི་བཟོ་ལས་ཁང་དུ་སློབ་འཇུག་གནང་བ་དང་སྐབས་དེའི་སྙན་གྲགས་ཅན་གྱི་རི་མོ་མཁན་གཞན་མང་དག་ཅིག་བཟོ་ལས་ཁང་དེར་ཞུགས་ཡོད། དེར་ཁོང་ནས་རི་མོ་དང་རྫས་སྦྱོར། ལྕགས་རིགས་སྲེས་སྦྱོར་དང་ཤིང་བཟོ། འཇིམ་བཟོ་སོགས་ཤེས་བྱའི་གནས་མང་དག་ཅིག་ལ་སློབ་གཉེར་བྱེད་པའི་གོ་སྐབས་བྱུང་བ་རེད། ཡིག་ཆ་འགའ་ཞིག་ནང་ཁོང་གི་ལག་རྩལ་རང་གི་དགེ་རྒན་ལས་མཆོག་ཏུ་གྱུར་བ་བྱུང་བས་དགེ་རྒན་དེས་དུས་གཏན་དུ་རི་མོ་འབྲི་མཚམས་བཞག་པའི་ལོ་རྒྱུས་ཀྱང་ཡོད་པ་རེད། སྤྱི་ལོ་༡༤༧༢ ལོར་ཁོང་དགུང་ལོ་ཉི་ཤུ་ཡིན་སྐབས་རི་མོའི་སློབ་གཉེར་ལེགས་ཐོན་བྱུང་བ་དང་ཕ་རྒན་གྱི་རོགས་སྐྱོར་འོག་སྒེར་གྱི་ལས་གྲྭ་ཞིག་འགོ་འཛུགས་བྱས་ཀྱང་རང་གི་དགེ་རྒན་དང་འབྲེལ་བ་མུ་མཐུད་བསྐྱངས་པ་མ་ཟད་ལས་གཞི་ཕལ་ཆེ་བ་དགེ་རྒན་གྱི་ལས་རོགས་ལྟ་བུ་བྱས་ནས་བསྡད་པ་ལས་སྒེར་གྱི་རྣམ་པ་ཐོན་པའི་རི་མོ་ཆ་ཚང་བ་ཞིག་དུས་ཚོད་རིང་པོའི་བར་འབྲི་མྱོང་མེད།
གོང་དུ་བཤད་ཟིན་པ་ལྟར་ལིའུ་ནར་ཌོ་ནི་རིག་པའི་གནས་མཐའ་དག་ལ་མཁས་པ་ཞིག་ཡིན་པ་དང་ལྷག་པར་དུ་འཛམ་གླིང་ནང་སྙན་གྲགས་ཅན་གྱི་རི་མོ་མང་པོ་ཁོང་གིས་བྲིས་གནང་བ་ཡིན། དེ་ཡང་མོ་ན་ལི་ས་དང། ཝེ་ཊུ་རེན་མི། ལཱས་ས་པར་བཅས་ནི་ལག་རྩལ་དང་གསར་བརྗེ་མཚོན་པ་མ་ཟད་ལོ་རྒྱུས་དང་སྤྱི་ཚོགས་ཀྱི་དཔལ་ཡོན་མཚོན་པའི་རི་མོ་སྙན་གྲགས་ཆེ་ཤོས་ཁག་ཡིན། སྐབས་དེའི་སྤྱི་ཚོགས་ནང་རི་མོའི་སྒྱུ་རྩལ་དང་ཚན་རིག་གཉིས་ཐ་དད་དབྱེ་རུ་མེད་པ་ཞིག་ཡིན་པ་ལྟར་ཁོང་གི་ཐོ་དེབ་ནང་དུ་ཡང་ཚན་རིག་དང་རི་མོ་གཉིས་ལོགས་སུ་དབྱེ་བ་མེད་པའི་ཐོག་ནས་བཀོད་ཡོད། ཁོང་གིས་ཤོག་ངོས་ཆིག་ཁྲི་སུམ་སྟོང་ཡོད་པའི་ཟིན་ཐོ་ཉར་ཚགས་བྱས་ཡོད་པ་དེ་དག་ནང། མིའི་ནང་ཤུལ་དང་དབང་པོའི་དཔེ་རིས་ཙམ་མ་ཟད་ཆེས་ཐོག་མའི་ཐད་འཕུར་གནམ་གྲུའི་དཔེ་རིས་སོགས་གསར་གཏོད་ཀྱི་རང་བཞིན་ལྡན་པའི་འཕྲུལ་ཆས་ཀྱི་དཔེ་རིས་མང་དག་ཅིག་བཀོད་ཡོད།
ཚན་རིག་སློབ་གཉེར།
སྐབས་དེར་ཚན་རིག་པ་ཞིག་ཡིན་ཚེ་ལེ་ཊན་དང་ཨང་རྩིས་གཉིས་ངེས་པར་དུ་ཤེས་དགོས་པར་འདོད་པའི་ལྟ་ཚུལ་ཞིག་ཡོད་པར་བརྟེན་དེ་གཉིས་གང་ལ་ཡང་རྒྱུན་འཁྱོངས་སློབ་གཉེར་བྱེད་མ་མྱོང་བའི་ལིའུ་ནར་ཌོའི་ཚན་རིག་གི་ལས་ཀར་དོ་སྣང་ཆེ་བ་བྱེད་མཁན་བྱུང་མེད། འོན་ཀྱང་ཁོང་གི་སློབ་གཉེར་ཕལ་ཆེ་བ་སྒེར་ངོས་ནས་སྦྱང་བརྩོན་བྱས་པ་ཞིག་ཡིན་པ་ལྟར་ལེ་ཊེན་དང་ཨང་རྩིས་ཀྱང་སྒེར་ངོས་ནས་སྦྱང་བརྩོན་ཆེན་པོ་གནང་ཡོད། ༡༤༩༠ ཙམ་ནས་རྩིས་ཀྱི་སློབ་དཔོན་ལུ་ཁས་པེཀོལི་ལགས་ཀྱི་དྲུང་ནས་ཨང་རྩིས་སློབ་གཉེར་གནང་བ་དང་དབྱིབས་རྩིས་དང་འབྲེལ་བའི་དཔེ་རིས་མང་དག་ཅིག་བྲིས་གནང་ཡོད། མིའི་ལུས་པོའི་ཆ་ཤས་ཀྱི་རི་མོ་ཤིན་ཏུ་ཞིབ་ཕྲ་བྲིས་ཡོད་པ་དང་སྨན་ཁང་མང་པོའི་ནང་མིའི་ཕུང་པོ་བཤའ་ལས་ཀྱི་ཐོག་ནས་ནང་ཤུལ་གྱི་བཀོད་རིས་འབྲི་བའི་ཆོག་མཆན་སྤྲད་ཡོད་ལ། ཁོང་གི་རི་མོ་ཕལ་ཆེ་བ་མིའི་རུས་སྒྲོམ་དང། ཤ་རྒྱུས། སྙིང་དང་ཁྲག་རྩའི་འཁོར་ལམ། དེ་བཞིན་མཚན་མའི་དབང་པོ་བཅས་ཀྱི་སྐོར་ཡིན། མ་ཟད་ཁོང་ནི་མངལ་གནས་ཀྱི་འཕེལ་རིམ་གྱི་དཔེ་རིས་འབྲི་མཁན་ཆེས་ཐོག་མའི་ཚན་རིག་པ་དེ་ཆགས་ཡོད། ལོ་ན་རྒས་པའི་སྐབས་དང་སེམས་ཚོར་གྱི་རྐྱེན་པས་མིའི་སེམས་ཁམས་ཀྱི་འཕྲོད་བསྟེན་ལ་ཤུགས་རྐྱེན་ཇི་ལྟར་སྤྲོད་མིན་ཐད་ཞིབ་ཕྲའི་ཉམས་ཞིབ་གནང་ཡོད་པ་དང་། ནད་རིགས་འདྲ་མིན་གྱི་རྐྱེན་པས་ལུས་ཀྱི་རྐང་ལག་སོགས་དབང་པོར་སྐྱོན་ཤོར་བའི་དཔེ་རིས་ཀྱང་མང་པོ་བྲིས་ཡོད། མི་ཙམ་མ་ཡིན་པར་བ་ཕྱུགས་དང་བྱ་རིགས། སྤྲེའུ་དང་དོམ། སྦལ་བ་སོགས་སེམས་ཅན་གཞན་མང་པོ་ཞིག་བཤའ་ལས་ཀྱི་ཐོག་ནས་དེའི་ཕྱི་ནང་གཟུགས་ཀྱི་བཀོད་དབྱིབས་རྣམས་རི་མོར་བཀོད་ཡོད། ཁོང་ཉིད་འཚོ་བའི་རིང་ལ་བཟོ་སྐྲུན་མཁན་སྙན་གྲགས་ཅན་ཞིག་ལ་ངོས་འཛིན་བྱེད་ཀྱི་ཡོད། ཁོང་གིས་རྒྱལ་ཁབ་སྲུང་སྐྱོབ་དང་གཞན་ས་བཙན་འཛིན་ཆེད་རླངས་ཤུགས་ལ་བརྟེན་པའི་སྒྱོགས་དང་འགུལ་རུང་གི་གབ་ར། འགོ་མཇུག་བརྗེ་རུང་ཅན་གྱི་ཁེརེང་crank དང་སྒྱོགས་མདེལ་སོགས་དཔེ་གཟུགས་གསར་ཅན་བཟོ་སྐྲུན་བྱས་པ་མ་ཟད་ཟམ་པ་དང་འཐབ་རྭ་སོགས་ཀྱང་འཛུགས་སྐྲུན་བྱེད་མྱོང། སྤྱི་ལོ་༡༥༠༢་ལོར་སྐབས་དེའི་ཨེསི་ཏན་བྷུལ་གྲོང་ཁྱེར་གྱི་རྒྱལ་པོ་བེ་ཡ་ཛིད་ཀྱི་བཀོད་མངགས་ལྟར་རྐང་པ་གཅིག་ལས་མེད་པའི་ཟམ་པ་ཞིག་གི་འདྲ་རིས་གསར་གཏོད་བྱས་ཡོད་ཀྱང་དངོས་སུ་ལག་བསྟར་བྱེད་ཐུབ་མེད་པ་དང་། རྒྱུ་མཚན་ནི་རྒྱལ་པོས་དེ་ལྟ་བུའི་ཟམ་པ་ཞིག་དངོས་སུ་འཛུགས་སྐྲུན་ཐུབ་མི་སྲིད་པ་བསམ་ཡོད། ༢༠༠༡ ལོར་ཁོང་གི་འདྲ་གཟུགས་དེར་གཞིར་བཞག་པའི་ཟམ་པ་ཆུང་ངུ་ཞིག་ནོར་ཝེ་རྒྱལ་ཁབ་ནང་གསར་སྐྲུན་བྱས་ཡོད་པ་དང་། ༢༠༠༦ ཟླ ༥ ཚེས ༡༧ ཉིན་ཏྲར་ཀི་གཞུང་གིས་ཁོང་གི་འདྲ་རིས་དེ་དང་མཚུངས་པའི་ཟམ་པ་ཞིག་བཟོ་རྒྱུའི་ཐག་གཅོད་བྱས་ཡོད། ཁོང་གི་མི་ཚེ་ཧྲིལ་པོར་འཕུར་སྐྱོད་རིག་པར་དོ་སྣང་ཆེན་པོ་གནང་བ་དང་། བྱ་རིགས་ཀྱི་འཕུར་སྐྱོད་དང་འབྲེལ་བའི་རི་མོ་མང་པོ་བྲིས་ཡོད་པ་མ་ཟད། ལྷག་པར་དུ་ཐད་འཕུར་གནམ་གྲུའི་འདྲ་གཟུགས་དང་གྷེ་ལེ་ཌར་གྱི་འདྲ་གཟུགས་སོགས་འཕུར་སྐྱོད་ཐུབ་པའི་འཕྲུལ་ཆས་ཀྱི་དཔེ་གཟུགས་མང་དག་ཅིག་བྲིས་ཡོད་པ་ལས་འགའ་ཞིག་དངོས་སུ་ལག་བསྟར་བྱུང་བ་དང་འགའ་ཞིག་སྐབས་དེའི་མཐུན་རྐྱེན་ལས་རིང་དུ་སོང་བས་ལག་བསྟར་བྱུང་མེད། ཁོང་ཉིད་འཚོ་བཞུགས་རིང་མཁས་པའི་མཚན་སྙན་ཕྱོགས་ཀུན་ཏུ་གྲགས་པས་སྐབས་དེའི་ཕི་རན་སི་དང་ཨི་ཏ་ལི། དེ་བཞིན་ཏྲར་ཀི་སོགས་ཀྱི་རྒྱལ་པོ་ཚོས་ཀྱང་ཁོང་ལ་ཐུགས་མཉེས་ཆེན་པོ་གནང་བ་མ་ཟད། ལོ་རྒྱུས་འགའ་ཞིག་ནང་ཁོང་དགོངས་པ་རྫོགས་པའི་སྐབས་སུ་ཡང་ཕི་རན་སི་རྒྱལ་པོའི་པང་ཐོག་ཏུ་ཡོད་པའི་བཤད་རྒྱུན་ཀྱང་ཡོད་པ་རེད། ཇི་ལྟར་ཡང་ཁོང་ནི་རླབས་ཆེན་གྱི་ཚན་རིག་པ་ཞིག་དང་དེ་ལས་ཆེས་ལྷག་པའི་རི་མོ་མཁན་ཞིག་ཡིན། འཛམ་གླིང་གི་ས་ཕྱོགས་གང་དུ་ཕྱིན་ཀྱང་ཁོང་གི་རི་མོའི་དཔར་བཤུས་མཐོང་རྒྱུ་ཡོད་ལ་དེར་ཡིད་རངས་ཀྱི་བསྔགས་བརྗོད་མི་བྱེད་མཁན་མེད། ཁོང་གི་ཆེས་ཕུག་རྒྱང་རིང་བའི་བསམ་བློ་དང་རི་མོ་ལ་བརྟེན་ནས་ད་ལྟ་གྲགས་བཞིན་པའི་ཡོ་རོབ་ཀྱི་རིག་གནས་བསྐྱར་དར་renaissance ཞེས་པ་བྱུང་ཡོད་པ་དང་རིགས་གནས་བསྐྱར་དར་གྱི་གསར་བརྗེ་ལ་བརྟེན་ནས་མཐར་དེང་དུས་ཚན་རིག་ཡོ་རོབ་ནས་ཕྱོགས་ཀུན་ཏུ་མེ་ཕྱེ་བཞིན་ཁྱབ་པ་བྱུང་བ་དང་། དེ་ལས་བཟོ་ལས་དང་འཕྲུལ་རིགས་སོགས་དེང་དུས་སྤྱི་ཚོགས་ཀྱི་རྐང་ཚུགས་པ་རེད།
༡༥༡༩ ཟླ ༥ ཚེས ༢ ཉིན་དགོངས་པ་རྫོགས། རྒྱུ་ནོར་དང་ས་ཁང། རི་མོ་སོགས་དངོས་རྫས་རྣམས་རང་གི་སློབ་མ་གཙོ་བོ་ཁག་དང་སྤུན་མཆེད། དེ་བཞིན་འཁོར་གཡོག་བཅས་ལ་ཆ་བགོས་བྱས་ཡོད།


text:
ལིན་ཆིན་ཤེན་གྱིས་བརྩམས། སྒོ་ཡོན་གྱིས་བསྒྱུར། བདག་གིས་རྨི་ལམ་ཞིག་རྨིས། རྨི་ལམ་ནང་ཁྲོམ་སྲང་དུ་འཕྲད་པའི་མིར་གསོལ་བ། “ཁྱེད་ཀྱིས་བདག་ལ་དཀའ་ངལ་དང་བར་ཆད། སྡུག་བསྔལ་མང་ཙམ་གནང་ཆོག་གམ།” མི་དེ་རྣམས་ཀྱིས་བདག་གི་རེ་སྐུལ་ཁས་ལེན་གནང་མ་སོང་། བདག་གིས་བྲེལ་འཚུབ་ཆེན་པོའི་ངང་ནན་གྱིས་ཞུ་དོན། “བདག་གིས་ཁྱེད་ལ་རྔན་པ་དབུལ་ཆོག དུས་ཚོད་རེར་ཤོག་སྒོར་ལྔ་བརྒྱ་ཡོད། ཁྱེད་ཀྱིས་བདག་ལ་མནར་གཅོད་བསྩལ་པར་འཚལ།” སྲང་ལམ་གྱི་མི་ཆ་མེད་དེ་ཚོས་མགོ་བོ་འཕྲེད་དུ་གཡུག་བཞིན་ཁུ་སིམ་མེར་བདག་དང་ཁ་བྲལ་འགྲོ། བདག་གིས་རང་ཉིད་ལ་བར་ཆད་སྩོལ་བའི་མི་ཞིག་བཙལ་མ་ཐུབ་པའི་སེམས་འཚེར་གྱིས་གཉིད་ལས་སད། བདག་ནི་མལ་ཁྲིའི་སྟེང་བསྡད་དེ་ཡུན་རིང་ཧང་སང་། དངོས་གནས་དཀའ་ངལ་དང་མནར་གཅོད། སྡུལ་བསྔལ་དག་ནི་ཅི་འདྲའི་རིན་ཐང་མངའ་བ་ལ་ཨང་། གལ་ཏེ་ཡོད་ཚད་ལམ་ལྷོངས་བྱུང་བ་ཡིན་ན། གང་སུ་དག་གིས་སེམས་པ་ལྷོད་པོའི་སྒོ་ནས་བསམ་གཞིག་ནན་དུ་གཏང་ངམ། གང་སུ་དག་ཡར་འགྲེངས་ནས་འཚོ་བའི་སླད་དུ་ཤེས་རབ་ཀྱི་རྩལ་སྤྱད་དམ། གང་སུ་དག་བློ་བདེ་བག་ཕེབས་ཀྱིས་ཕལ་བའི་འཚོ་གནས་ཁྲོད་ཀྱི་བདག་ཉིད་ལས་བརྒལ་ཏེ་མཐོ་བའི་རི་རྩེར་འཛེགས་པར་འགྱུར་རམ། གལ་ཏེ་དཀའ་སྡུག་མེད་པ་ཡིན་ན། གང་སུ་དག་གིས་ཟོལ་མེད་ཁེངས་སྐྱུང་གི་ཚུལ་དུ་པུས་མོའི་ལྷ་ང་ས་ལ་བཙུགས་ཏེ་གསོལ་བ་འདེབས་སྲིད་དམ། གང་སུ་དག་མཐའ་ཡས་པའི་སྲིད་ཁམས་ལ་ཡིད་རྟོན་ནམ། གང་སུ་དག་གི་བརྩེ་སེམས་དྭངས་མ་སྐྱེ་བ་ཕྱི་མར་བཅོལ་བར་འགྱུར་རམ། བདག་གིས་དཀའ་ངལ་དང་བར་ཆད། སྡུག་བསྔལ་བཅས་ལ་སྙིང་ཐག་པ་ནས་བཀའ་དྲིན་ཞུ་ཞིང་། དེ་དང་ལྷན་ཅིག་སྔར་བདག་ལ་བར་ཆད་བསྩལ་པའི་སྐྱེས་བུ་ཁོང་ཚོའི་གཞལ་མེད་ཀྱི་དྲིན་ལན་ཡང་ཚོར་བར་བྱ་སྟེ། ཁོང་ཚོ་ནི་ཅི་འདྲའི་བྱམས་བརྩེ་དང་ལྡན་པ་ལ། བདག་གིས་ཁོང་ཚོར་ཆེད་དུ་ཡོན་སྦྱར་བ་གང་ཡང་མེད་ཀྱང་། ཁོང་ཚོས་རིན་བྲལ་གྱི་དུས་ཚོད་བཀོལ་ནས་ཚོད་བགམ་དང་བདག་ཡར་འདེགས་པ་མ་ཟད། བདག་གི་ཤེས་རབ་འཕེལ་བར་སྡོངས་གྲོགས་མཛད་པའོ། ། ༢༠༡༤.༠༦.༡༢ཉིན་བསྒྱུར་གྲུབ། ༢༠༡༧.༠༧.༧ཉིན་ཞུ་དག་བྱས།
ཇེ་ཀེར་ཤི་ནཱ་མོར་ཌེ་J.Krishnamurti ཡི་ > ཞེས་པའི་དབྱིན་ཡིག་བརྩམས་ཆོས་ལས། ཆབ་འགག་ལྗང་ལོས་བསྒྱུར ། འཛམ་གླིང་འདིའི་ནང་གི་དཀའ་ངལ་ནི་ཧ་ཅང་རྒྱ་ཆེ་ལ་གཏིང་ཟབ་པའི་རྙོག་འཛིངས་ཞིག་རེད ། ང་ཚོས་དཀའ་ངལ་དེའི་གནས་ལུགས་རྟོགས་པ་དང་དོགས་གནད་སེལ་བ་ལ་ངེས་པར་དུ་ང་ཚོའི་སྤྱོད་ཚུལ་གྱི་ཁ་ཕྱོགས་འཚོལ་བ་དང་ཉེ་བར་བསྐྱོད་དགོས།
མཚན་ཉིད་རིག་པའི་སློབ་ཁྲིད་ཅིག་གི་སྐབས་སུ། དགེ་རྒན་གྱིས་སློབ་གྲོགས་ཚོར་གཏམ་རྒྱུད་འདི་བཤད་ཀྱིན་འདུག ལོ་ན་གཞོན་པའི་རྒྱལ་བོ་དོན་འགྲུབ་རྒྱལ་ཁབ་གཞན་ཞིག་ལ་དམག་འཐབ་པས་ཕམ་སོང་། སྤྱིར་བཏང་རྒྱལ་ བོ་དེས་རྒྱལ་བོ་དོན་འགྲུབ་གསོན་བཟུང་བྱས་ཏེ་སྲོག་ཁྲིམས་གཅོད་དགོས་པ་ཡིན་མོད། འོན་ཀྱང་། རྒྱལ་བོ་དེའི་བཙུན་མོས་རྒྱལ་བོ་དོན་འགྲུབ་ཀྱི་དར་ལ་བབས་པའི་ལང་ཚོ་མཐོང་རྗེས་ཧ་ཅང་སྙིང་དུ་སྡུག་སྟེ་དོན་འགྲུབ་ལ་ཧ་ཅང་གཏིང་ཟབ་པའི་དྲི་བ་ཞིག་ལ་ལན་འདེབ་ཏུ་བཅུག་ཅིང་།
ཇེ་ཀེར་ཤི་ནཱ་མོར་ཌེ་J.Krishnamurti ཡི་ >  > ཞེས་པའི་དབྱིན་ཡིག་བརྩམས་ཆོས་ལས། ཆབ་ཆ་ལྗང་ལོས་བསྒྱུར། དོན་དམ་པར་ང་ཚོས་ཅི་ཞིག་འཚོལ་བཞིན་ཡོད།
རྩོམ་པ་པོ། ཁ་ཧྥོ་ཁ། [འཇར་མན།] ཁྲིམས་ཀྱི་སྒོ་ཁ་རུ་སོ་ལྟ་བ་ཞིག་འགྲེངས་ཏེ་འདུག་ཅིང་ཉིན་ཞིག་གྲོང་གསེབ་པ་ཞིག་ཁྲིམས་ཀྱི་སྒོ་ཁ་རུ་ཡོང་སྟེ་སོ་ལྟ་བ་དེར་ཁྲིམས་ཀྱི་སྒོ་ནང་དུ་འགྲོ་རུ་འཇུག་པར་རེ་བ་ཞུས། སོ་ལྟ་བས་ཁོ་ལ་ད་ལྟ་ནང་དུ་སོང་མི་ཆོག་ཅེས་བཤད་ཅིང་གྲོང་གསེབ་པ་དེས་བསམ་བློ་འཁྱུག་ཙམ་བཏང་རྗེས་ཅུང་ཙམ་འགོར་རྗེས་སོང་ཆོག་པ་ཡིན་ནམ་
སན་ཁྲོན་ལེན། ངས་ཤེས་པའི་ཆེས་བཟང་བའི་སློབ་གསོ་ནི་བྱིས་པ་རེ་རེ་ལ་རོགས་པ་བརྒྱབ་སྟེ་ཁོ་ཚོ་རང་ཉིད་ཀྱི་ཚེ་སྲོག་གི་རིན་ཐང་རྙེད་པར་བྱས་ཏེ་ཁོ་ཚོའི་འདོད་མོས་དང་མཐུན་པའི་བྱ་བ་བྱེད་དུ་འཇུག་ཅིང་ཁོ་ཚོ་རང་ཉིད་ཀྱིས་དམིགས་པའི་འཚོ་བ་རོལ་དུ་འཇུག་པའོ།།
ཆན་ལེའུ་ཆོན། ལོ་འདི་དག་ལ་ང་ཚོས་སློབ་གསོ་བཤད་ཀྱིན་བཤད་ཀྱིན་རྙོག་འཛིང་ཆེ་ཞིང་མགོ་འཁོར་བ་ཞིག་ཏུ་བཏང་།ད་ནི་ཕྱིར་དངོས་ཀྱི་གནས་སྟངས་སྟེང་བབས་ཏེ་བསམ་བློ་ཞིག་གཏོང་རན།
མ་ཡིག་ཝེ་ཁེ་རིག་མཛོད་ཀྱི་དབྱིན་ཡིག་སྡེ་ཁག་ལས་བདམས། སྒྱུར་བ་བོ། པཎ་ཆེན་རྒྱལ། ངོ་སྤྲོད་མདོར་བསྡུས། རྒྱལ་སྤྱིའི་ཁྲིམས་ཞེས་པ་ནི་ས་ཁུལ་དང་ས་ཁུལ། རྒྱལ་ཁབ་དང་རྒྱལ་ཁབ་ཀྱི་མཉམ་འབྲེལ་དང་མཐུན་གནས་ལ་དམིགས་ནས་གཏན་འབེབས་བྱས་པའི་རྩ་འཛུགས་ཤིག་ལ་ངོས་འཛིན་བྱ་ཆོག
འབྲོང་བུ་ཚེ་རིང་རྡོ་རྗེས་བརྩམས། དབང་དྲག་རྡོ་རྗེས་བསྒྱུར། གཅིག བོད་ཞི་བས་བཅིངས་འགྲོལ་བཏང་ཚུན་གྱི་ལོ་ངོ་དྲུག་ཅུ་ལྷག་ཙམ་རིང་གི་འཕེལ་རྒྱས་དང་བསམ་གཞིག་གི་འཕེལ་འགྱུར་ལ་བརྟག་སྐབས།
སེང་མགུལ་སྨན་བླས་བསྒྱུར། ཨ་ལི་ཁི་སན་ཌིར་[Alesander]ནི་རླབས་ཆེ་བའི་རྒྱལ་པོ་ཞིག་ཡིན་པ་མ་ཟད་དབང་བསྒྱུར་བ་དང་དམག་སྤྱིའི་བཀོད་འདོམས་ཞིག་ཀྱང་ཡིན། ཁོང་ནི་ལོ་རྒྱུས་སྟེང་གོ་གནས་མཐོ་ཞིང་ཤིན་ཏུ་སྟོབས་ཤུགས་ལྡན་པ་ཞིག་ཡིན་པས་མི་ཚང་མས་ཁོང་ལ་དཀོན་མཆོག་ཅེས་འབོད་ཀྱིན་ཡོད།
རུ་མང་ཀླུ་མཁར་རྒྱལ་གྱིས་བསྒྱུར། འཛམ་གླིང་འཁྲུག་ཆེན་གཉིས་པའི་སྐབས་སུ་འཇར་མན་ནི་དམག་ཕམ་རྒྱལ་ཁབ་དུ་གྱུར། དེར་བརྟེན་དབྱིན་ཇི་ཡུན་རིང་དུ་འཇར་མན་གྱི་ཚོང་རྗས་ནང་འདྲེན་རྒྱལ་ཁབ་ཡིན་ཞིང་དམག་འཁྲུག་རྗེས་སུའང་དེ་འདྲ་ཡིན།
གཏམ་བཤད་མཁན།Jobs(ཇོ་པུ་སུ།) བསྒྱུར་མཁན། ཁྲོ་ཁོ་རབ་བརྟན། ( སི་ཐེ་བེན•པོ་པོ•ཇོ་པུ་སུSteve Paul Jobs(1955/2/24-2011/10/5)ནི་ཀུ་ཤུ་ཀུང་སུའི་ཐོག་མའི་གསར་གཏོད་པ་དང་ཆེའི་མཐོའི་འགན་འཛིན་པ།ITའཆར་འགོད་པ་སོགས་ཡིན།
ཐེ་ལན་གྱི་རྩོམ་པོ་ཏའོ་ཏའོ། སྒྲེན་པོས་བསྒྱུར། ཁྱོད་ཀྱིས་མེ་རི་འཕྱུར་བའི་སྣང་ཚུལ་དེ་དངོས་སུ་མཐོང་མྱོང་མེད་ཀྱང་སྲིད། འོན་ཀྱང་མེ་རི་འཕྱུར་བའི་སྣང་བརྙན་དེ་ཁྱོད་ཀྱིས་རང་གི་བློ་ངོ་ནས་རྟོག་བཟོ་བྱས་ཆོག་སྟེ།
རྩོམ་པ་པོ། ལུའུ་ཀྲུ་བུན།[1] སྤྱན་དུངས་ཀྱིས་བསྒྱུར། འཇར་མན་གྱི་མིང་དུ་གྲགས་པའི་སྙན་ངག་པ་ཧུའུར་མན་ཧེ་སར་[2]གྱིས་སྔོན་ཆད་འདི་འདྲའི་སྙན་ཚིག་ཅིག་བྲིས་མྱོང་སྟེ།


text:
ཟླ་9ཚེས་18ཉིན། དབྱར་དུས་དབང་པོ་སྐྱོན་ཅན་ཨོ་ལིམ་ཕིག་ལུས་རྩལ་འགྲན་ཚོགས་སྐབས་བཅོ་ལྔ་པའི་མཇུག་འགྲིལ་མཛད་སྒོ་དེ་པར་ཙིར་ལི་གཡོད་རེ་ནེ་ལུའི་མཱ་ལ་ཁ་ན་ལུས་རྩལ་ཁང་དུ་འཚོགས་ཤིང་། འདི་ནི་མཇུག་འགྲིལ་མཛད་སྒོའི་ཚོགས་ར་ཡིན་པ།
ཟླ་9ཚེས་18ཉིན་གློག་འཕྲིན་འབྱོར་གསལ། དྲག་ཆར་ཆེན་པོ་བབས་ཀྱང་ལི་གཡོད་མཱ་ལ་ཁ་ན་ལུས་རྩལ་ཁང་ནང་གི་དགའ་སྤྲོ་འཁོལ་བའི་རྣམ་པ་དེ་བས་མཐོ། ས་གནས་དེ་གའི་དུས་ཚོད་ཚེས་18ཉིན་གྱི་དགོང་མོ། དབྱར་དུས་དབང་པོ་སྐྱོན་ཅན་ཨོ་རྩལ་འགྲན་ཚོགས་སྐབས་བཅོ་ལྔ་པ་དེ་གར་གྲོལ་ཞིང་། དབང་པོ་སྐྱོན་ཅན་ལུས་རྩལ་པ་ཚོ་དེ་གར་འདུ་འཛོམས་བྱས་ནས་ཕན་ཚུན་གཟུགས་པོར་ཐུགས་འཇགས་གནང་རོགས་ཞེས་བཤད་པ་རེད། སྐབས་འདིའི་དབང་པོ་སྐྱོན་ཅན་ཨོ་རྩལ་འགྲན་ཚོགས་ཐོག་ཀྲུང་གོའི་ལུས་རྩལ་འཐུས་མི་ཚོགས་པར་གསེར་གྱི་རྟགས་མ་107དང་། དངུལ་གྱི་རྟགས་མ་81ཟངས་ཀྱི་རྟགས་མ་51བཅས་ཐོབ་པ་མ་ཟད། ལུས་རྩལ་རྣམ་གྲངས་51ཐད་འཛམ་གླིང་གི་ཟིན་ཐོ་ཡང་གཏོར་ནས་1984ལོར་དབང་པོ་སྐྱོན་ཅན་ཨོ་རྩལ་འགྲན་ཚོགས་ལ་ཞུགས་ཚུན་གྱི་གྲུབ་འབྲས་ཡག་ཤོས་བཏོད་པ་དང་། སྐབས་བཞི་བསྟུད་མར་གསེར་གྱི་རྟགས་མ་དང་གཟེངས་བསྟོད་རྟགས་མ་གཉིས་ཀ་ཨང་དང་པོ་བླངས་ཡོད། འགྲན་རའི་ཕྱི་ནང་དུ་ཀྲུང་གོའི་དབང་པོ་སྐྱོན་ཅན་ལུས་རྩལ་པ་ཚོས་ཁྱད་དུ་འཕགས་པའི་ལུས་རྩལ་འགྲན་བསྡུར་གྱི་ཁྱད་ཆོས་ངོམ་པ་དང་། ཉམས་པ་མེད་པའི་འབད་འབུངས་ཀྱི་སྙིང་སྟོབས་དང་སྤྲོ་སྣང་ལྡན་པའི་ཡར་བརྩོན་གྱི་སྙིང་སྟོབས་ཐོག་ནས། ལུས་རྩལ་གྱི་གྲུབ་འབྲས་དང་བསམ་པའི་དཔལ་ཡོན་གཉིས་ཀར་གྲུབ་འབྲས་ཆེན་པོ་བླངས་པ་དང་། ཀྲུང་གོའི་སྤྱི་ཚོགས་ཀྱི་ཤེས་དཔལ་ཡར་ཐོན་གྱི་གཟུགས་བརྙན་དང་ཀྲུང་གོའི་དབང་པོ་སྐྱོན་ཅན་གྱི་བྱ་གཞག་འཕེལ་རྒྱས་ལ་ཐོབ་པའི་གྲུབ་འབྲས་གསར་པ་ངོམས་སྟོན་གང་ལེགས་བྱས་ཡོད་པ་རེད།
སྐབས་འདིའི་དབང་པོ་སྐྱོན་ཅན་ཨོ་རྩལ་འགྲན་ཚོགས་ཐོག ཀྲུང་གོའི་ལུས་རྩལ་འཐུས་མི་ཚོགས་པར་ཁྱོན་ལུས་རྩལ་པ་307ཡོད་པ་དེ་དག་རྣམ་གྲངས་ཆེ་བ་17དང་རྣམ་གྲངས་ཆུང་བ་328ལ་ཞུགས་པ་དེ་ནི་ཕྱི་རྒྱལ་དུ་འཚོགས་པའི་དབང་པོ་སྐྱོན་ཅན་ཨོ་རྩལ་འགྲན་ཚོགས་ཁྲོད་རང་རྒྱལ་གྱི་ལུས་རྩལ་པ་ཞུགས་མང་ཤོས་དང་། རྣམ་གྲངས་ནང་ཞུགས་མང་ཤོས། འཐུས་མི་ཚོགས་པའི་གཞི་ཁྱོན་ཆེ་ཤོས་བཅས་རེད།
འཐུས་མི་ཚོགས་པའི་ཚོགས་གཙོ་ཀྲུང་གོ་དབང་པོ་སྐྱོན་ཅན་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་ཀྲང་ཧའེ་ཏིས། འཐུས་མི་ཚོགས་པའི་ལུས་རྩལ་པ་ཡོངས་ཀྱིས་འབད་བརྩོན་ལྷོད་མེད་དང་སྙིང་རུས་ཆེན་པོས་འབད་བརྩོན་བྱས་པས། ལུས་རྩལ་འགྲན་བསྡུར་གྱི་ཆུ་ཚད་ལ་ཚད་བརྒལ་གསར་པ་བྱུང་བ་དང་། འཐུས་མི་ཚོགས་པས་དབང་པོ་སྐྱོན་ཅན་གྱི་ལུས་རྩལ་སྙིང་སྟོབས་དར་སྤེལ་གཏོང་བ་དང་ཤེས་དཔལ་ལྡན་པའི་སྒོ་ནས་འགྲན་བསྡུར་ལ་ཞུགས་ནས། ཉམས་འགྱུར་གསར་པ་མངོན་པར་བྱས་ཡོད། དེ་དང་ཆབས་ཅིག་མཛའ་གྲོགས་འགྲོ་འོང་རྒྱ་ཆེར་གཏོང་བ་དང་མཛའ་གྲོགས་ཟབ་ཏུ་བཏང་བས། ཕྱི་ཕྱོགས་སྤེལ་རེས་ལ་འཕེལ་རྒྱས་གསར་པ་བྱུང་ཡོད་ཅེས་གསུངས་པ་རེད།
འདས་ཟིན་པའི་ཉིན་12ནང་། ཀྲུང་གོའི་ལུས་རྩལ་པས་འཛམ་གླིང་ཡོངས་ཀྱི་དབང་པོ་སྐྱོན་ཅན་ལུས་རྩལ་པ་4400དང་མཉམ་དུ་འགྲན་རའི་ཐོག་ངར་སེམས་ལ་བརྟེན་ནས་ཕུགས་འདུན་དོན་གཉེར་བྱས་ཏེ་ངོ་མཚར་ཅན་གྱི་གཏམ་རྒྱུད་གྲངས་ལས་འདས་པ་བཏོད་པ་དང་། འབད་བརྩོན་ལ་བརྟེན་ནས་ལ་རྒྱ་མངོན་པར་བྱས་ཏེ། འོད་སྟོང་འཕྲོ་བའི་མི་ཚེ་བཏོད་ཡོད། ལུས་རྩལ་པ་ཚོས་སོ་སོའི་བྱ་སྤྱོད་དང་སྙིང་སྟོབས་ལ་བརྟེན་ནས“སྙིང་སྟོབས་ནི་ལུས་རྩལ་གྱི་ཁོངས་སུ་གཏོགས་པའི”དབང་པོ་སྐྱོན་ཅན་ཨོ་རྩལ་འགྲན་ཚོགས་ཀྱི་སྙིང་སྟོབས་གསལ་བཤད་བྱས་ཏེ། འཛམ་གླིང་ཡོངས་སུ“ཡར་སྐུལ་དང་། སྙིང་སྟོབས། ཆོད་སེམས། འདྲ་མཉམ”བཅས་ཀྱི་དབང་པོ་སྐྱོན་ཅན་ཨོ་རྩལ་འགྲན་ཚོགས་ཀྱི་རིན་ཐང་བརྒྱུད་སྤྲོད་བྱས་ནས་སྤྲོ་སེམས་འཁོལ་བའི་བརྡ་ལན་ཞིག་ཐོབ་རྒྱུ་དང་མི་རྣམས་ལ་དེའི་ཁྲོད་ནས་བསམ་པའི་རྒྱུ་ནོར་ཞིག་ཐོབ་རྒྱུར་སྐུལ་མ་བཏང་སྟེ། སྔར་བས་མཛེས་སྡུག་ལྡན་པའི་འཛམ་གླིང་ཞིག་གཏོད་ཆེད་ཐུན་མོང་ཐོག་འབད་བརྩོན་བྱས་ཡོད་པ་རེད།


text:
- མདུན་ངོས་སུ། »
-
- ནང་ཆོས་དང་ཚན་རིག
སྤེལ་མཁན། : tsenrig 3/31/2010
སེར་བྱེས་ཟླ་བ་རྡོ་རྗེ།
སྐབས་འདིར་ངས་གླེང་བར་བྱ་བའི་གཞི་ནི་ནང་ཆོས་དང་ཚན་རིག་གཉིས་ཀའི་གཞུང་ནས་བཤད་པའི་འདྲ་ཆོས་མཚན་གཞི་བྱེ་བྲག་ཅིག་གི་སྟེང་དུ་མཐུན་ཕྱོགས་ཀྱི་ཆ་བཤད་པ་དང་། མཚན་གཞི་གཞན་ཞིག་གི་སྟེང་དུ་འགལ་ཕྱོགས་ཀྱི་བཤད་པ་བྱེད་རྒྱུ་མིན་པར། རིག་གཞུང་ཆེན་མོ་གཉིས་ཀྱི་གཞི་རྩའི་སྒྲོམ་གཞིའི་སྟེང་གི་མཐུན་ཕྱོགས་དང་འགལ་ཕྱོགས་སྐོར་རང་གི་གང་བསམ་པ་ཞིག་འཆད་པར་བྱ་སྟེ།
མཐུན་ཕྱོགས།
ཚན་རིག་གི་རིག་གཞུང་འདི་ནི་ཐོག་མར་གོ་རྟོགས་སམ་ཤེས་ཡོན་ཞིག་ལས་འགོ་ཚུགས་པ་ནི་མིང་གི་འབྱུང་ཁུངས་ལས་ཤེས་ལ། དེ་ཡང་ལེ་ཊིན་གྱི་ཚིག་ scientia ཞེས་པའི་སྒྲ་ཟུར་ཆག་པས་སོ། ཕྱིས་སུ་རིག་གཞུང་དེས་དངོས་པོའི་གནས་ཚུལ་གཏན་ལ་འབེབས་པ་ལ་ཐུན་མོང་མ་ཡིན་པའི་དཔྱད་ཐབས་དང་སྒྲིག་གཞི་ཞིག་གཞི་རྩར་བཟུང་ནས་ཤེས་བྱ་གསར་པའི་གནས་ཚུལ་གཏན་ལ་ཕབ་པ་མ་ཟད། རང་འབྱུང་ཁམས་ཀྱི་གཟུགས་ཅན་གྱི་ཆོས་དང་དེའི་ཁྱད་ཆོས་ལ་སྔར་མེད་པའི་གསང་བརྟོལ་བྱས་པས་འཛམ་གླིང་སྟེང་གི་ཆོས་ལུགས་མང་པོའི་རྩ་བའི་ལངས་ཕྱོགས་དང་འགལ་ཟླར་གྱུར་ཏེ་དུས་རབས་བར་མ་ནས་ད་བར་ཆོས་ལུགས་ཀྱིས་རྒོལ་རྡུང་མུ་མཐུད་ཕོག་ཀྱང་། ད་བར་གནས་ཐུབ་པ་མ་ཟད་ད་ཆ་རིག་གཞུང་འདི་ནི་འཛམ་གླིང་སྤྱིའི་རིག་གཞུང་གི་ངོ་བོར་གྱུར་ཡོད།
རིག་གཞུང་གསར་པ་དེ་ནི་ཆོས་ལུགས་དང་སྲོལ་རྒྱུན་གྱི་རིག་གཞུང་དང་གོམས་སྲོལ་མཐའ་དག་གི་རྒོལ་བརྡུང་ལས་བརྒལ་ཐུབ་པའི་རྩ་བའི་ནུས་པ་གང་ལགས་ཤེ་ན། ཐོག་བརྩེགས་ཅན་གྱི་ཁང་ཆེན་ཞིག་བརྩིགས་པ་ལ་ཐོག་མར་རྩིག་རྨང་ཤིན་ཏུ་བརྟན་པོ་དགོས་པ་ལྟར། ཚན་རིག་གི་རིག་གཞུང་དེ་ལ་ཡང་དངོས་པོའི་གནས་ཚུལ་གཏན་ལ་འབེབས་པ་ལ་གོམ་པ་དང་པོ་ནས་ཐུན་མོང་མ་ཡིན་པའི་ཁྱད་ཆོས་ཤིག་མངོན་ཡོད། འོ་ན་རྒྱུ་མཚན་ལྡན་པའི་རྒྱུད་རིམ་དེ་གང་ཡིན་ཞེ་ན། ཡོད་དེ། དང་པོ། གནད་དོན་ཞིག་དང་དྲི་བ་ཞིག་ཚན་རིག་པའི་མདུན་དུ་ལྷག་དགོས། གཉིས་པ། དེ་ལ་ཚན་རིག་པས་དེ་ཡིན་པའི་དབང་དུ་བཏང་ན། ཞེས་པའི་ཚོད་དཔག་ཅིག་བྱེད་དགོས། གསུམ་པ། དེའི་ཕྱིར་རྗེས་འབྲས་འདི་ལྟར་ཡིན་དགོས་ཞེས་རིགས་པས་དཔོག་དགོས། བཞི་པ། དེ་ལྟར་ཚོད་དཔག་དང། རྗེས་སུ་དཔག་པ་གཉིས་ཀ་དོན་དངོས་དང་མཐུན་མིན་གྱི་བརྟག་དཔྱད་དང། དངོས་ཁྲིད་ཅིག་བྱེད་དགོས། ལྔ་པ། དེ་ལ་བརྟེན་ནས་གྲུབ་དོན་ཞིག་རྙེད་པ་བཅས་སོ། དེ་ལྟར་ཚན་རིག་གི་གྲུབ་དོན་ཡང་དག་པ་ཞིག་ཡིན་ན། དེང་གི་ཆར་གོང་གསལ་གོམ་པ་ལྔ་པོ་ཚང་དགོས་པར་ཚན་རིག་པ་རྣམས་མི་མཐུན་པ་མེད།
ཡང་ཁུངས་སྐྱེལ་མེད་པའམ་མི་དགོས་པའི་ཚན་རིག་མེད་དེ། ཚན་རིག་གི་གཏམ་བཤད་གང་ཡིན་པ་དེར་རྩིས་གྲངས་ཀྱི་རྒྱབ་གཉེར་ཡོད་དགོས། ཚན་རིག་ནང་གང་བཤད་པ་ཐམས་ཅད་དཔྱད་པ་བྱེད་རུང་ཡིན།
གོང་གསལ་གྱི་གནད་དོན་གསུམ་ནི་རིག་གཞུང་འདིའི་འབུར་དུ་ཐོན་པའི་ལེགས་ཆོས་ཤིག་ཡིན་པས་དད་པའི་རྗེས་འབྲངས་ཆོས་ལུགས་པའི་རྒོལ་རྡུང་ལས་བརྒལ་བའི་ནུས་པ་མང་བས་འཛམ་གླིང་སྤྱིའི་རིག་གཞུང་ཞིག་གི་ངོ་བོར་གྱུར་བའི་རྒྱུ་མཚན་དེ་ལ་ཐུག་ཡོད། ནང་ཆོས་ནི་ཚན་རིག་གི་རིག་གཞུང་དང་མི་འདྲ་བར་སྲོལ་རྒྱུན་གྱི་རིག་གཞུང་ཞིག་ཡིན། མ་ཟད་ཆོས་ལུགས་ཤིག་ཀྱང་ཡིན། འོན་ཀྱང་དེར་ཚན་རིག་དང་ཆེས་མཐུན་པའི་ཁྱད་ཆོས་ནི་ཐོག་མའི་འཇུག་སྒོ་ལྟ་བུ་ནས་ཡིན། དེ་ཡང་རྨོངས་པའི་དབང་དུ་སོང་བའི་དད་པས་གཞི་བྱས་པ་ཞིག་མ་ཡིན་པར་དངོས་བོའི་གནས་ཚུལ་གཏན་ལ་འབེབས་པ་ལ་རིགས་པ་དང་རྒྱུ་མཚན་གྱི་དཔྱད་པ་གཙོ་བོར་བྱས་ནས་བླང་དོར་གྱི་སྤུ་རིས་ཕྱེ་ནས་ཉམས་སུ་ལེན་པའི་རྣམ་གཞག་གཞི་ལ་བཞག་པའི་གཞུང་ལུགས་ཤིག་ཡིན་ཏེ། སྟོན་པའི་གསུང་ལས། །དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་པ་ཙམ་མ་ཟད་ཕྱིས་སུ་བྱོན་པའི་སྟོན་པའི་རྗེས་འབྲངས་པ་རྣམས་ལ་ཡང་གོང་གི་སྟོན་པའི་གསུང་གི་དགོངས་པ་ལྟར་ལུང་དང་རིགས་པ་གཉིས་ལས་རིགས་པ་ཡིད་ཆེས་དང་ལུང་དང་རྒྱུ་མཚན་གཉིས་ལས་རྒྱུ་མཚན་གཙོ་བོར་འཛིན་པའི་ལུགས་མཆོག་ཏུ་གྱུར་པ་ཕྱག་སོར་གྱི་སྙིང་པོར་གནས་པ་ཞིག་ཡིན་པ་ནི་གཞུང་ཆེན་པོར་བྱང་ཆུབ་པའི་མཁས་གྲུབ་གཉིས་ལྡན་གྱི་རྒྱ་བོད་སྐྱེས་ཆེན་མང་པོའི་གསུང་ལས་ཐོན་ཏེ། རྗེ་བཙུན་བྱམས་པས། ཆོས་བཟང་རིགས་པས་རྣམ་དཔྱད་བསམ་པ་ཅན། །རྟག་ཏུ་བདུད་ཀྱི་བར་ཆད་བྱེད་པ་མེད། ཅེས་དང་། ལྷ་ལས་ཕུལ་བྱུང་གི་བསྟོད་པ་ལས། བདག་ནི་སངས་རྒྱས་མཆོག་མི་འཛིན། །སེར་སྐྱ་སོགས་ལ་མི་སྡང་ཡང་། །གང་ཞིག་རིགས་པར་ལྡན་པའི་ཚིག །དེ་ཉིད་སྟོན་པར་ཡོངས་སུ་འཛིན། །ཞེས་དང་། འཇམ་དབྱངས་ས་པན་ཆེན་པོས། རིགས་པས་དཔྱད་ན་ཆོས་ལུགས་མི་འགལ་ཞིང་། །ཞེས་དང། རྗེ་ཙོང་ཁ་པ་ཆེན་པོས། རིགས་པ་དང་འགལ་བའི་གྲུབ་མཐའ་ཁས་ལེན་ན་སྨྲ་བ་པོ་ཚད་མའི་སྐྱེས་བུ་མི་རུང་བའི་ཕྱིར་དང་། ཞེས་པ་ལ་སོགས་པ་ཤིན་ཏུ་མང་བས་དེ་ལྟར་ཤེས་བྱ་ཡུལ་ལ་དཔྱད་པ་བྱེད་ཚུལ་ལ་ནང་པ་དང་ཚན་རིག་པ་གཉིས་ཤིན་ཏུ་མཐུན་ལ་ལྷག་པར་དུ་གོང་དུ་ཞུས་པའི་ཚན་རིག་གི་ནང་དུ་ངེས་པར་ཚང་དགོས་པའི་གནད་དོན་གསུམ་པོ་དེ་ཞིབ་པར་དཔྱད་ན་ནང་ཆོས་ཀྱི་ནང་དུའང་ཤིན་ཏུ་གལ་ཆེ་བས་ཚན་རིག་པ་རྣམས་ཀྱིས་ཚན་རིག་གི་ནང་དུ་ངེས་པར་དུ་གོང་གསལ་གྱི་གནད་དོན་ཕྱི་མ་གསུམ་ཚང་དགོས་པར་གསུངས་པ་བཞིན་དུ་གོང་གསལ་གྱི་གནད་དོན་གསུམ་ཚང་བའི་ཤེས་རིག་ཡིན་ན་ཚན་རིག་ཡིན་དགོས་པའམ་ཚིག་གཞན་གྱི་ཐོག་ནས་ཞུས་ན་གནད་དོན་གསུམ་གཙོ་བོར་འཛིན་པའི་གཞུང་ལུགས་ཤིག་ཡིན་ན་ཚན་རིག་ཡིན་དགོས་ན་ང་རང་ནང་པའི་རབ་བྱུང་བ་ཞིག་ཡིན་པའི་ཆ་ནས་ངས་ཚན་རིག་པ་རྣམས་ལ་ནང་ཆོས་དེ་དངོས་པོའི་གནས་ཚུལ་གཏན་ལ་འབེབས་པ་ལ་གོང་གསལ་གྱི་གནད་དོན་གསུམ་པོ་ཚང་བས་དོན་དེའི་སྟེང་ནས་ནང་ཆོས་དེ་ཚན་རིག་དང་མཐུན་པའམ་གོམ་པ་མཉམ་གཤིབ་ཀྱི་ཚུལ་དུ་གནས་འདུག་ཅེས་སྤོབས་པ་ཆེན་པོའི་སྒོ་ནས་ཞུ་བར་ནུས་ལ། ཡང་ཕྱོགས་གཞན་ནས་བཤད་ན། ང་རང་དེང་གི་དུས་སུ་ཚན་རིག་སྦྱངས་བཞིན་པའི་དགེ་འདུན་པའི་སྡེ་རུ་གནས་པའི་རྒྱུ་མཚན་གྱིས་བརྟག་དཔྱད་གཙོར་འཛིན་གྱི་ཚན་རིག་གི་རིག་གཞུང་འདིས་གཏན་ལ་ཕབ་པ་དང་། གསར་རྙེད་བྱུང་བ་རྣམས་རང་རེའི་གཞུང་ནས་བཤད་པའི་དངོས་སྟོབས་ཀྱི་རིགས་པས་གཏན་ལ་འབེབས་ཚུལ་དང་ཞིབ་པར་བསམ་ན་ཆེས་མཐུན་པ་མ་ཟད། རྩིས་གྲངས་ཀྱི་རྒྱབ་གཉེར་ཁ་གསལ་བ་ཞིག་ཡོད་པའི་ཆ་ནས་གོ་སླ་ལ་གནད་དོན་ཁ་ཤས་ཀྱི་སྟེང་དུ་ཞིབ་ཚགས་པ་ཡོད་པའི་སྣང་བ་བྱུང་བས་ནང་པའི་ཆོས་གྲོགས་རྣམས་ཀྱིས་ངེས་པར་དུ་དོ་སྣང་དང་སློབ་གཉེར་དགོས་པའི་འབོད་སྐུལ་ཞུ་བ་ལགས།
འགལ་ཕྱོགས།
གཞི་རྩའི་མཐུན་ཕྱོགས་དེ་ལྟར་ཆེ་བའི་རིག་གཞུང་གཉིས་ལ་འགལ་ཕྱོགས་ཀྱི་གནས་ཡོད་དམ་ཞེ་ན། ཡོད་དེ། དེ་ཡང་ཚན་རིག་ནི་རིག་པ་དང་རྒྱུ་མཚན་གཞི་ལ་བཞག་པའི་རིག་གཞུང་ཞིག་ཡིན་ཀྱང་དེས་ད་བར་དུ་ཀུན་སྤྱོད་ཀྱི་ཐོག་ལ་འགན་འཁྱེར་མེད་པ་དང་། དེ་ལས་ལྡོག་སྟེ་ནང་ཆོས་ནི་ཀུན་སྤྱོད་གཙོ་བོར་འཛིན་པའི་རིགས་པའི་རྗེས་འབྲང་གི་ཆོས་ལུགས་ཤིག་ཡིན། དེ་ཡང་བཤེས་སྤྲིངས་ལས། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་དང་། གཞུང་གཞན་ལས། སངས་རྒྱས་ཀྱི་བསྟན་པ་རིན་པོ་ཆེ་འཇིག་རྟེན་དུ་གནས་དང་མི་གནས་ནི་དགེ་འདུན་གྱི་སྡེ་ལ་ཐུག་ཅིང་། དགེ་འདུན་གྱི་སྡེ་གནས་དང་མི་གནས་ནི་དེ་འདྲ་བའི་དགེ་འདུན་གྱི་སྡེ་ལ་འདུལ་བའི་ཚུལ་ཁྲིམས་ཀྱི་ཉམས་ལེན་ཡོད་མེད་ལ་རག་ལས་པ་སོགས་ཉེས་སྤྱོད་ལ་འཛེམས་པའི་བརྟུལ་ཞུགས་ཏེ་ཀུན་སྤྱོད་ནི་ནང་པའི་གཞུང་དུ་ཤིན་ཏུ་གལ་ཆེ་ཡང་། ཚན་རིག་གི་གཞུང་དུ་རང་འབྱུང་ཁམས་ཀྱི་གསང་བ་བརྟོལ་བ་དང་གསར་རྙེད་ལ་གཙོ་བོར་དམིགས་པ་ལས་དེའི་མཇུག་འབྲས་བཟང་ངན་ལ་འགན་མི་ཁུར་བ་ནི་བཤད་སྲོལ་ཞིག་བདག་གིས་གོ་བ་ལྟར་དོན་ལ་གནས་ན་དེ་ནི་མི་མཐུན་པའི་ཕྱོགས་ཀྱི་གཞི་གཙོ་བོ་དེ་ཆགས་ཡོད་པར་བསམ།
འོན་ཀྱང་ཚན་རིག་པ་ཚང་མས་བཟང་སྤྱོད་ཀྱི་ཐོག་ལ་བསམ་གཞིག་མ་བྱས་པ་ནི་མ་ཡིན་ཏེ་ཨ་ཡིན་སེ་ཊན་གྱིས། ཚན་རིག་མེད་པའི་ཆོས་ལུགས་དེ་ཞ་བོ་དང་། ཆོས་ལུགས་མེད་པའི་ཚན་རིག་དེ་ལོང་བ་རེད། ཅེས་བཤད་ཡོད་པ་ནི་ཀུན་སྤྱོད་ལ་གཙིགས་སུ་བྱས་པའི་གཏམ་བཤད་དུ་མཐོང་ངོ།


text:
༢༠༡༧ ཟླ་ ༨ ཚེས་ ༢༥ རེས་གཟའ་པ་སངས།
༄༅། །དང་བླངས་སྤྱི་ཚོགས་ཞབས་ཞུ་ཚོགས་པའི་འགན་འཛིན་བསྟན་འཛིན་ཉི་མ་ལགས་ཀྱིས་ཕྱི་ཟླ་ ༨ ཚེས་ ༡༣ ནས་ ༢༣ བར་རྒྱ་གར་པན་ཇབ་ལུ་དི་ཡ་ན་ Ludhiana གྲོང་ཁྱེར་ནང་གི་སུད་ཚོང་སྦྱིན་བདག་ཁག་གཅིག་གི་ཚོགས་མི་རྣམས་ལ་ལག་དེབ་སྔོན་པོ་བརྒྱུད་བོད་དོན་ཐོག་རྒྱབ་སྐྱོར་གྱི་ལས་འགུལ་སྤེལ་ཐུབ་རྒྱུ་ཡིན་པའི་གོ་རྟོགས་ལས་འགུལ་རྒྱ་ཆེ་སྤེལ་འདུག
དེ་ཡང་འཕགས་བོད་སུད་ཚོང་ལྷན་ཚོགས་ཀྱི་ཚོགས་གཙོ་དང་ལུ་དི་ཡ་ན་ཚོང་པའི་ལྷན་ཚོགས་ཀྱི་ཚོགས་གཙོ་སྐུ་ཞབས་ན་ཝིན་སུཌ་ Mr. Navin Sood ལགས་ཀྱིས་གསུང་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཛམ་གླིང་ནང་འཚེ་མེད་ཞི་བདེའི་ཐད་སྔ་ཕྱིར་བཀའ་སློབ་ལམ་སྟོན་ཧ་ཅང་ཞལ་གསལ་པོ་སྩལ་ཡོད། བོད་མིའི་སྒྲིག་འཛུགས་ལ་མཚོན་ན་བོད་པ་མིན་པའི་མི་སེར་རྣམས་ཀྱི་ཆེད་ལག་དེབ་སྔོན་པོ་བཟོས་ཡོད། ལག་དེབ་སྔོན་པོའི་བརྒྱུད་ནས་བོད་མི་དང་བོད་དོན་ལ་རྒྱབ་སྐྱོར་གནང་ཆོག ང་རང་ལ་མཚོན་ན་ཐེངས་འདིར་ལག་དེབ་སྔོན་པོར་ཐོ་འགོད་བྱེད་སྟབས་ད་ཆ་ཁ་ཞེ་གཉིས་མེད་ཀྱི་བོད་དོན་རྒྱབ་སྐྱོར་བ་ཞིག་ཆགས་ཡོད། དེར་བརྟེན་ངས་བོད་མི་མ་ཡིན་པ་སྤྱི་དང་། ལྷག་པར་རྒྱ་གར་ཡུལ་མི་རྣམས་ལའང་དེ་མཚུངས་ལག་དེབ་སྔོན་པོ་བརྒྱུད་ནས་བོད་མི་དང་བོད་དོན་ལ་རྒྱབ་སྐྱོར་གནང་རོགས། ཞེས་འབོད་སྐུལ་ཞུ་རྒྱུ་དང་། ༸གོང་ས་ཏཱ་ལའི་བླ་མ་མཆོག་གི་ཐུགས་བཞེད་རྣམས་འབད་མེད་ལྷུན་འགྲུབ་ཡོང་བའི་སྨོན་འདུན་ཞུ་རྒྱུ་ཡིན། ཞེས་གསུངས།
ཕྱོགས་མཚུངས་ལོ་ངོ་ཉི་ཤུ་ལྷག་རིང་སུད་ཚོང་ལས་དོན་གཉེར་མཁན་སྐུ་ཞབས་ཧར་ཇིཏ་སིངྒ་ལགས་ཀྱིས་གསུང་དོན། མི་ཚང་མ་ཐོག་མར་མའི་མངལ་ནས་བཙའ་སྐབས་རང་དབང་ཐོག་ནས་ཡོང་བ་ཞིག་ཡིན། རྒྱལ་ཁབ་གཞན་ལ་ཁྲིམས་འགལ་ཐོག་ནས་དབང་སྒྱུར་བྱ་རྒྱུའི་ཐོབ་ཐང་སུ་ལའང་མེད། ༸གོང་ས་ཏཱ་ལའི་བླ་མ་མཆོག་ནི་དཀོན་མཆོག་མིའི་ཤ་ཚུགས་སུ་བྱོན་པ་ཞིག་ཡིན། བོད་མི་ཚོས་དྲང་བདེན་གཞི་རྩར་བཟུང་ནས་བོད་དོན་འཐབ་རྩོད་བྱེད་བཞིན་ཡོད་པར་བརྟེན་ངས་ཐེངས་འདིར་ལག་དེབ་སྔོན་པོར་ཐོ་འགོད་བྱེད་ནས་བོད་མིར་གདུང་སེམས་མཉམ་སྐྱེའི་རྒྱབ་སྐྱོར་ཞུ་རྒྱུ་ཡིན། ཞེས་གསུངས།
གཞན་ཡང་ལོ་ངོ་བཞི་བཅུ་ལྷག་རིང་བོད་མི་སུད་ཚོང་བ་དང་ལྷན་ཚོང་འབྲེལ་གནང་མྱོང་མཁན་སྐུ་ཞབས་ཨ་མིཏ་ཤརྨ་ Mr. Amit Sharma ལགས་ཀྱིས་གསུང་དོན། ང་ཚོས་བོད་མི་ཚོ་དང་ལྷན་ལོ་ངོ་བཅུ་ཕྲག་རིང་ཚོང་འབྲེལ་བྱས་ཡོད། དེར་བརྟེན་བོད་མི་རྣམས་དང་དམིགས་བསལ་འབྲེལ་བ་ཡོད། ང་ཚོར་ཕ་མེས་རྣམས་ཀྱིས་བོད་མི་རྣམས་ནི་ཧ་ཅང་དྲང་ཚུགས་བརྟན་ཞིང་ཡིད་ཆེད་འཕེར་བའི་མི་རིགས་ཤིག་ཡིན་སྐོར་གསུང་མྱོང་ཡོད། དེར་བརྟེན་བོད་མི་ཚོ་དང་ཚོང་འབྲེལ་བྱ་རྒྱུར་དམིགས་བསལ་སྤྲོ་སྣང་ཡོང་བཞིན་འདུག ཐེངས་འདིར་ངས་ལག་དེབ་སྔོན་པོར་ཐོ་འགོད་བྱས་པ་བརྒྱུད་བོད་དོན་ལ་གདུང་སེམས་མཉམ་སྐྱེའི་རྒྱབ་སྐྱོར་ཞུ་རྒྱུ་ཡིན། ཞེས་གསུངས།
ཐེངས་འདིར་རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པའི་མཐུན་འགྱུར་རོགས་རམ་འོག་སུད་ཚོང་སྦྱིན་བདག་རྣམས་ལ་བདུན་ཕྲག་གཉིས་ཙམ་རིང་ལག་དེབ་སྔོན་པོའི་སྐོར་ངོ་སྤྲོད་ཀྱི་ལས་འགུལ་རྒྱ་ཆེ་སྤེལ་ཐུབ་པ་བྱུང་འདུག །


text:
2013年4月16日星期二
བོད་དོན་གྱི་འགག་རྩའི་ཐ་སྙད་དང་ཆེད་དུ་སྤྱད་པའི་ཚིག་བརྗོད།
འདོན་སྤེལ། ༢༠༡༣/༠༤/༠༥
ཐང་
ཏང་ ཧུང་ གིས་ བརྩམས། ནགས་ ཤོད་ སད་ མིས་ བསྒྱུར།
(Tibet question)རྒྱ་
འགྱུར་ ལ “བོད་ ཀྱི་ གནད་ དོན “ རེད། འདི་ ནི་ ཐོན་ གྲངས་ ཧ་ ཅང་ མང་ བའི་ ཐ་ སྙད་ ཅིག་ རེད། ཐོག་ མའི་ བདག་ དབང་ གནད་ དོན་ ནས་ བོད་ ཀྱི་ འགྲོ་ མིའི་ ཐོབ་ ཐང་ དང༌། ཆོས་ ལུགས་ དད་ མོས་ རང་ དབང༌། མི་ རིགས་ གཉའ་ གནོན། གཏེར་ དངོས་ བཙན་ འཕྲོག འཁོར་ ཡུག་ རྩ་ གཏོར་ སོགས་ གནད་ དོན་ མང་ པོ་ ཚུད་ པའི་ བར་ རྒྱ་ སྐྱེད་ སོང་ སྟེ་ རྒྱལ་ སྤྱིའི་ གླེང་ གཞི་ ཞིག་ ཏུ་ གྱུར་ ཡོད། མ་ གཞི་ ད་ ཆ་ རྙོག་ འཛིང་ ཅན་ དང་ སྣེ་ མང་ ཅན་ ཞིག་ ཏུ་ འགྱུར་ བ་ སོང་ མོད། དོན་ གྱི་ མདོ་ རྩར་ གཏུགས་ ན། བོད་ ཀྱི་ གནད་ དོན་ ནི་ བོད་ ( ཐུ་ བྷོད་ དེ། བོད་ ཀྱི་ མདོ་ དབུས་ ཁམས་ གསུམ ) དང་ རྒྱ་ ནག་ བར་ གྱི་ གནད་ དོན་ རེད། ཆུ་ མགོ་ དེད་ ན། ཡོད་ ཚད་ བདག་ དབང་ གནད་ དོན་ ནས་ བྱུང་ བ་ ཁོ་ ན་ རེད། འདི་ ནི་ བོད་ ཀྱི་ གནད་ དོན་ གྱི་ གནད་ འགག་ ཐུག་ ས་ དེ་ རེད། གནད་ འགག་ ཐུག་ ས་ འདི་ ལ་ རྩ་ བའི་ ལྟ་ སྟངས་ གཉིས་ ཡོད་ དེ། དེ་ ནི་ བོད་ མི་ དང་ རྒྱ་ མིའི་ ངོས་ ཀྱི་ ལྟ་ སྟངས་ གཉིས་ རེད།
没有评论:
订阅: 博文评论 (Atom)


text:
ཀུན་དོན། (རྔ་བ) མི་ཞིག་གི་བསམ་པ་ཤིན་ཏུ་རྟོགས་དཀའ་སྟེ།ཏག་ཏག་དེ་ཡིས་སྡུག་བསྔལ་དང་སེམས་ཁུར་འབའ་ཞིག་བསྐྱལ་ལོ།།ངས་ནམ་ཡང་རང་ཉིད་ནི་གཙང་བའི་མཚོ་ཞིག་གམ་གཏིང་ཟབ་པའི་མཚེའུ་ཞིག་ཡིན་བསམས་ཅིང་།ཚེ་རིས་མཚོ་ནི་ངའི་ཕྱི་ནང་གསང་གསུམ་ལ་རྒྱུས་ཡོད་པའི་གཞི་བདག་རང་ཡིན་པར་འདོད།དོན་དངོས་སུ་ས་བོན་དཀར་པོ་ལ་འབྲས་བུ་དཀར་པོ་སྐྱེ་བའང་མ་ཡིན་ཏེ།དེ་ནི་ཞིང་ལ་འདེབས་པའི་ལྡུམ་ཚལ་མང་པོ་ཞིག་དང་འདྲའོ།། ད་ནངས་ཞོགས་སྔ་ངས་རང་གི་སྔས་འགྲམ་གྱི་ཉིན་ཐོ་འབྲི་དེབ་མི་འདུག་པ་ཤེས་རྗེས།འཚབ་འཚུབ་དང་བློང་བློང་བོར་གཡས་གཡོན་གང་དུ་བཙལ་ཀྱང་རྙེད་མ་སོང་།ངས་ཞིབ་ཏུ་བསམས་རྗེས།དེ་ནི་རང་གི་བཞག་བརྗེད་ཅིག་ཡིན་པའི་སེམས་གསོ་བྱས་ཙང་།ཉིན་ཐོ་ནི་མ་གཞི་ནས་གསང་བ་ཞིག་ཡིན་པས།བློ་བདེ་ལ་འབབ་ཐབས་རང་མ་བྱུང་མོད།ཅི་བྱ་གཏོལ་མེད་དུ་གྱུར་ཏོ།།
ཚངས་དབྱངས་རྒྱ་མཚོ་དང་དགའ་རི་སྤྱང་གཉིས་ཀྱིས་བརྩམས། གཅིག ཁ་བ་ལེབ་མོའི་འཕུར་ལྡིང་རྩེན་པའི་ནངས་ཞོགས་ཤིག་ལ། དགེ་རྒན་སྣང་གསལ་ཡེ་ཤེས་ལགས་ནམ་རྒྱུན་དང་འདྲ་བར་སྔ་མོ་ནས་ཡར་ལངས་ཏེ་ཕྱི་རོལ་དུ་དཔེ་གཟིགས་ལ་སོང་། དྭངས་གཙང་གི་ཁ་བའི་འདབ་མ་རེ་རེ་ཁོའི་གནག་ཅིང་འཁྱིལ་བའི་སྐྲ་ལོའི་གསེང་ལ་འཐིམས། ཁོས་གདོང་ལ་མནབས་བའི་ཤེལ་མིག་དཀར་པོ་དེ་མཛུབ་མོས་ཡར་འདེད་ཙམ་བྱས་ནས་མདུན་དུ་བསྐྱོད།
ཁ་བ་བྷ་ཐ་ཡ་ཚོའུ་ན་ལེ་ཡིས་བརྩམས། ༼ འཇར་པན། ༽ གཙང་ཨ་ཚེས་བསྒྱུར། ༼ བོད། ༽ སྟོན་གྱི་ཟམ་ཟིམ་གྱི་ཆར་བས་རློན་པར་གཏོང་མི་ཐུབ་ན་ཡང་མིའི་སྐྱི་པགས་ལ་རློན་ཤ་དོད་ཐུབ།སྒོ་ཕྱིར་བུད་དེ་ཡོང་བཞིན་པའི་གཞོན་མས་གཞོན་པའི་ཆར་གདུགས་མཐོང་རྗེས། “ཨ།ཆར་འབབ་བཞིན་འདུག་ཨང་”ཞེས་གཟོད་ཆར་བ་འབབ་བཞིན་པ་ཚོར། སྐབས་དེར་གཞོན་པས་ཆར་གདུགས་བཀར་བྱུང་། སྤྱིར་བཏང་ཆར་བ་འགོག་བྱེད་དུ་ཆར་གདུགས་བཀར་བ་ཡིན་མོད།ཁོས་བྱེད་ཚུལ་ལ་བལྟས་ཏེ་བཤད་ན་གཞོན་མ་དེའི་གམ་དུ་རང་ཉིད་ཁ་སྐྱེངས་བཞིན་པ་འགེབས་བྱེད་ཡིན་པ་འདྲ།
བརྩམས་སྒྲུང་། — རྣོ་སྦྲེང་། 1 “ཡུགས་ས་མ་ཚང་ལ་འགྲོ་མི་རུང་། སྣ་ནག་མ་དེ” “ཡུགས་ས་མའི་ཉེ་སར་མ་བཏུད། གྲིབ་ཕོག་འགྲོ” ཆུང་ཆུང་བྱིས་པའི་དུས་ནས་ཡུལ་མི་དག་གིས་ཁོ་མོ་བས་མཐའ་རུ་དེད་ཡོད་པས། ངས་ཁོ་མོ་བཀྲ་མི་ཤིས་པའི་མཚོན་བྱེད་ཅིག་ཡིན་པ་ལས་ཅི་ཞིག་ལ་ཡུགས་ས་མ་ཟེར་བ་དང་ཡུགས་ས་མ་ཟེར་བ་ཅི་ཞིག་ཡིན་པ་མི་ཤེས། ལན་རེར།
ཙག་སྒྲ། ཚུལ་ཁྲིམས་གོམ་པ་ཡང་མོས་གྲྭ་ཤག་ལས་ཐོན་པ་ན། ནམ་ད་དུང་ཡོངས་སུ་གསལ་མི་འདུག་ལ། ཤར་ཕྱོགས་ཀྱི་རི་རྒྱུད་མཐོན་པོ་དག་རྡང་ལ་བཏགས་པའི་གཡག་རྒོད་ཁྱུ་ཞིག་དང་འདྲ་བར་ནག་ཡོར་ཡོར་དུ་མངོན། དགོན་པའི་མདུན་རིའི་དངོས་ཀྱི་མགོན་ཁང་ལས་གསལ་ལ་མི་གསལ་བའི་རྔ་སྦུག་གྱི་སྒྲ་ཞིག་གྲགས་འོང་བ་དང་སྟུན། ཆེས་གདོད་མའི་བསང་བསུར་གྱི་དྲི་མ་སྟུག་པོ་དེ་ཚུལ་ཁྲིམས་ཀྱི་སྣ་ལམ་བརྒྱུད་ནས་ཡིད་ཀྱི་གཏིང་དུ་སིམ་པ་ན། ཁོ་ལ་བཤད་མི་ཤེས་བའི་ཚོར་སྣང་ལྕི་མོ་ཞིག་སྐྱེས། དགོན་པའི་གླིང་གཞུང་རྒྱུད་ནས་འབབ་པའི་ཆུ་ཕྲན་དེས་དགུན་འཁྱགས་ཀྱི་སྐྱོ་ངལ་རིང་བོ་ཞིག་དྲུད་ནས་མདུན་དུ་བཞུར་ཀྱིན་བདའ། སྐྱ་རེངས་རབ་རིབ་ཁྲོད་ནག་སྒུར་སེ་འགྱིང་བའི་འདུ་ཁང་ཆེན་མོ་དེ་ཚུལ་ཁྲིམས་ ཀྱི་ཕ་མ་གཉིས་ཀྱི་རྒྱབ་གཟུགས་བཞིན་རྒས་ཁོག་གི་ངང་ནས་གནས་འདུག ཚུལ་ཁྲིམས་ཀྱི་ཡིད་ལ་སྐྱོ་སྣང་ཞིག་སྐྱེས་ནས་འདུ་ཁང་ཆེན་མོར་ཕྱག་གསུམ་འཚལ་ རྗེས་ལྗིད་ཏིག་ཏིག་གོམ་པ་དེ་རླངས་འཁོར་ས་ཚིགས་ཀྱི་ཕྱོགས་སུ་བསྒྱུར།
སྙུག་བཅུད་ལེན། ཏག་ཏག་ང་རང་ཕ་ཡུལ་ནས་ཡོང་ཁར། སྨུག་སྤྲིན་གྱི་རི་མོ་གོས་སུ་གྱོན་པའི་ཕ་ཡུལ་གྱི་རི་བོ་དག་གི་ཉག་ག་ནས་ངས་ རང་གི་གྲིབ་གཟུགས་མཐོང་གིན་འདུག་ཅིང་། གྲིབ་གཟུགས་ངོས་སུ་འགུལ་བཞིན་པའི་ང་ཡི་བློ་དཀར་གྱི་བྱེའུ་དེ་ཕ་ཡུལ་གྱི་ནམ་མཁའ་རུ་ལྡིང་སྐོར་རྒྱག་གིན་འདུག དེ་ལྟར་ང་རང་རེས་འཁོར་གྱི་སྒེའུ་ཁུང་འགྲམ་དུ་བསྡད་དེ་མར་མར་ཡོང་བ་ན། ངས་རླངས་འཁོར་གྱི་སྒེའུ་ཡོལ་གསེང་ནས་ཕ་ཡུལ་གྱི་འཇམ་ཀླས་པའི་དྲི་མ་དྭངས་མོ་དག་ཀྱང་སྣ་མདོའི་བུ་ག་བརྒྱུད་དེ་སེམས་ཀྱི་གཏིང་རིམ་ནས་ཚོར་ཐུབ་པར་མ་ཟད། ཕ་ཡུལ་དང་བར་ཐག་སྤྱི་ལེ་གཅིག་ཙམ་སོང་བའི་མཚམས་ཤིག་ཏུ། ངས་མགོ་བོ་སྒེའུ་ཁུང་ཕྱི་རོལ་དུ་ཇི་ལྟར་བུད་པའང་མ་ཤེས་པར་ཕ་ཡུལ་ཕྱོགས་སུ་ཅེར་ནས་ཡོད་ལ། དེ་དུས་ཀྱི་ངའི་ཕྱིར་མིག་ཁྲོད་ཀྱི་ཕ་ཡུལ་ནི་ཏག་ཏག་ཉིན་ཤས་ཡར་སྔོན་གྱི་ཞོགས་ པ་ཞིག་ལ་ང་རང་གནས་དེར་བསྡད་དེ་Ganonཔར་ཆས་ཀྱིས་བསྒྲོན་པའི་འདྲ་པར་ལྷོད་ཤ་ལྡན་པ་དེ་དང་གཅིག་པ་གཅིག་རྐྱང་རེད་འདུག
རྩོམ་པ་པོ། ཁ་ཧྥོ་ཁ། [འཇར་མན།] ཁྲིམས་ཀྱི་སྒོ་ཁ་རུ་སོ་ལྟ་བ་ཞིག་འགྲེངས་ཏེ་འདུག་ཅིང་ཉིན་ཞིག་གྲོང་གསེབ་པ་ཞིག་ཁྲིམས་ཀྱི་སྒོ་ཁ་རུ་ཡོང་སྟེ་སོ་ལྟ་བ་དེར་ཁྲིམས་ཀྱི་སྒོ་ནང་དུ་འགྲོ་རུ་འཇུག་པར་རེ་བ་ཞུས། སོ་ལྟ་བས་ཁོ་ལ་ད་ལྟ་ནང་དུ་སོང་མི་ཆོག་ཅེས་བཤད་ཅིང་གྲོང་གསེབ་པ་དེས་བསམ་བློ་འཁྱུག་ཙམ་བཏང་རྗེས་ཅུང་ཙམ་འགོར་རྗེས་སོང་ཆོག་པ་ཡིན་ནམ་
རྣོ་སྦྲེང་། ་ “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” གསར་བུ་ཞིག་ཁོ་མོའི་སྒེའུ་ཁུང་འགྲམ་ནས་ནག་སྒོང་ངེར་འགྲེང་ནས་དེ་སྐད་སྨྲས། ཁོ་མོས་ཅི་ཡང་མ་སྨྲས། གསར་བུ་དེར་སྡུག་ལ་སུན་པ་མེད་པར་ཡང་བསྐྱར་སྒེའུ་ཁུང་རྡུང་ཞོར་དུ་”ལྷ་མོ་ཡག སྒོ་ཕྱེ་རོགས་”ཞེས་སྨྲས། “སུ་ཡིན། ” “་ང་རང་ད་ཅི་ཉིན་གུང་ཁྱེད་ཀྱི་སྐྲ་བཞར་ཁང་ལ་ཡོང་བ་ཡིན།
ཁྱེད་ཀྱིས་སྒོ་ཕྱེ་དང་སུ་ཡིན་ཤེས་སོང་བ་མིན་ནམ།”
གཙང་ཨ་ཚེ། གཅིག ཁོང་གཉིས་མདུན་ཅོག་གི་གཡས་གཡོན་དུ་ཁ་གཏད་དུ་བསྡད་ཅིང་མཚམས་མཚམས་སུ་སྒྲོལ་དཀར་གྱིས་རིག་འཛིན་གྱི་ངོ་ལ་མིག་ཟུར་གྱིས་བལྟ་ཙམ་བྱེད་པ་ལས་མགོ་སྒུར་ནས་ཕྲེང་བའི་ཕྲེང་རྡོ་རེ་རེ་ཕར་འདེད་ཚུར་འདེད་བྱས་ཏེ་སྐད་ཆ་གཅིག་ཀྱང་མི་བཤད།རིག་འཛིན་གྱིས་ཅི་ཞིག་བཤད་རྩིས་ཐེངས་འགར་བྱས་མོད།ཁོའི་མགྲིན་པ་འགགས་འདུག་པ་ལྟར་ཅི་ཡང་མ་བཤད།ཁོང་གཉིས་ཀྱི་བར་དུ་ཡོད་པའི་མདུན་ཅོག་དཀྱིལ་བརྡོལ་བ་དེའི་སྟེང་གི་བ་མའི་ནང་དུ་ཆུ་ལྷོག་ལྷོག་ཏུ་གདུ་ཞིང་ཆུའི་རླངས་པ་ཡར་ཡར་འཕྱོ་བ་ལས་དྲི་མ་ཞིམ་པོ་ཞིག་ཁོང་གཉིས་ཀྱི་སྣ་སྒོ་རུ་འཚང་འོངས།དེ་ལྟར་ཁོང་གཉིས་ཀྱིས་སུ་ཞིག་ལ་སྒུག་ཡོད་པ་ནང་བཞིན་དུས་ཚོད་ཕྱེད་ཙམ་འགོར་ལ་ཉེ།
གདུ་བུ། སྔོ་ཞིང་དྭངས་པའི་ནམ་མཁའ་ནི་རས་ཡུག་སྔོན་པོ་ཞིག་དང་འདྲ་བར་མཐའ་མེད་པར་རྒྱང་ནས་རྒྱང་དུ་བསྲིངས་འདུག་ཅིང་།
གཙང་ཨ་ཚེ། ང་ནི་ས་འདིར་ཡུལ་སྐོར་ལ་ཡོང་བ་ཡིན་ལ་སྒོར་ཁུག་རྐུན་མས་བརྐུས་སོང་བས་ཕྱིར་ཕ་ཡུལ་དུ་འགྲོ་བའི་ལམ་གླར་སྒོར་ལྔ་ཆད་པས་བྱམས་དང་ལྡན་པ་གང་གིས་སྙིང་རྗེའི་ཕྱག་ཟུང་ཕྱེས་ཏེ་སྒོར་ལྔའི་སྦྱིན་པ་ཞིག་གནང་བར་བཀའ་དྲིན་ལན་བརྒྱར་ཞུ་ཞུ། སྣ་འཛོམས་ཚོང་རའི་རྒྱ་སྒོ་རུ་སློང་མོ་བས་སྒོར་ཁུག་རྐུན་མས་བརྐས་སོང་ཕྱིར་ཕ་ཡུལ་དུ་འགྲོ་བ་ལ་ལམ་གླར་སྒོར་ལྔ་ཆད་པས་ཡར་འགྲོ་མར་འགྲོ་བྱེད་བཞིན་པའི་མི་རེ་རེར་མཐེ་བོང་སྐམ་ལ་རུལ་བ་ཞིག་བསྒྲེང་ནས་སློང་མོ་བྱེད་ཀྱིན་འདུག སྐབས་དེར་གསར་བུ་ལོ་ན་བཅུ་དྲུག་ཡས་མས་ཙམ་ཞིག་ཀྱང་སྣ་འཛོམས་ཚོང་རའི་སྒོ་ཁ་དེ་རུ་རྒྱུད་ནས་འགྲོ་བཞིན་ཡོད་ལ་ཁོ་ལ་ཡང་སློང་མོ་བས་མཐེ་བོང་བསྒྲེང་ནས་སྒོར་མོ་སློང་བས་སྒོར་ལྔ་གོ་ཡི་ཁུག་མ་འོད་འཁྱུག་པ་ཞིག་ ལས་བླངས་ཏེ་ཕྱིན། སློང་མོ་བས་མགོ་བོ་སྨད་དེ་བཀའ་དྲིན་ཞུས་པར་ཡང་ཁ་ཡ་ཙམ་ཡང་མི་བྱེད་པར་ཤར་སེ་སོང་།
གདུ་བུ། གཅིག ངས་ཉིན་གུང་གི་ཚ་གདུག་ཁྲོད་ནས་རེབ་གོང་གི་ཡུལ་ལྗོངས་མཐོང་བྱུང་། ཉི་ཟེར་གྱིས་བརྒྱན་པའི་གསལ་ལྷང་ལྷང་གི་ཁོར་ར་ཁོར་ཡུག་གི་གཟུགས་བརྙན་དག་ནི་སྐྱོ་ངལ་གྱིས་དུབ་སྟེ་ཁུ་སིམ་མེར་ངའི་མིག་མདངས་ལ་ཅེར་འདུགམོས་ངའི་མིག་མདངས་སུ་འཁྱིལ་བའི་སྐྱོ་ངལ་མཐོང་བ་ཨེ་ཡིན་ནམ། ང་ཇི་ལྟར་ཁེར་རྐྱང་དང་སྟོང་འཇགས། དངངས་འཚབ་དང་དྲན་གདུང་གིས་གཟིར་ནའང་མི་མེད་ས་སྟོང་ཞིག་ནས་ཁ་རོག་གེར་མིག་ཆུ་འབྱིན་པ་ལས་སུ་ཞིག་ལའང་རང་གི་ཉམ་ཆུང་དང་སྙི་ས་དེ་མཐོང་དུ་བཅུག་མ་མྱོང་། དེ་ནི་སྐྱེས་པ་ཁོ་ནར་དབང་བའི་ཁེར་རྐྱང་གི་སྐྱོ་ངལ་ཞིག་ཡིན་པ་འདྲ་ཨང་། དེ་ནི་ཟླ་འོད་མེད་པའི་མཚན་མོ་ཞིག་ཡིན། དགོང་མོ་དེར་ང་དང་མོ་གཉིས་མགྲོན་ཁང་སྟབས་བདེ་ཞིག་ན་ཉལ་ཡོད་ཅིང་། གཉིས་སྦྱོར་གྱི་བདེ་བས་ངེད་གཉིས་ཀྱི་སྣང་བ་འོ་ཆུ་བཞིན་དུ་འདྲེས་སུ་བཅུག མོ་ག་ལེར་ངའི་བྲང་གཞུང་དུ་མགོ་བོ་བསྙེས་པའི་རྣམ་པ་ནི།
གྲ་གཉེན་ཚེ་རྒྱལ། བོད་ཟླ་དང་པོའི་ཚེས་གཅིག་ནས་བཅོ་ལྔའི་བར་ཆོ་འཕྲུལ་དུས་ཆེན་དུ་གྲགས་ཤིང་། སྔོན་རྒྱ་གར་འཕགས་པའི་ཡུལ་དུ་བདག་ཅག་གི་སྟོན་པ་ཤྰཀྱ་ཐུབ་པས་ཆོ་འཕྲུལ་སྣ་ཚོགས་ཀྱི་སྒོ་ནས་བདུད་དང་མུ་སྟེགས་པ་ཚར་བཅད་པ་དང་།
མི་རྐྱང་། སློབ་གྲོགས་སུས་བཤད་ཀྱང་ང་ནི་མི་རྐྱང་ཤ་ཐང་ཞིག་རེད་ཟེར། དེ་ལ་རྒྱུ་མཚན་མེད་པ་མ་ཡིན་ཏེ།


text:
ཀྲུང་གོའི་བོད་ལྗོངས་དྲ་བའི་འཕྲིན། “དེ་རིང་ང་ཚོ་མཉམ་དུ་སླེབས་པའི་ས་ཆ་འདི་ནི། གནའ་བོའི་ཕོ་བྲང་འདིའི་ཆེས་ལྐོག་གྱུར་དང་ངོ་མཚར་ཆེ་བའི་ཁུལ་ཞིག་ཡིན་ཞིང་། གཅིག་ནི། འདི་ནི་ཕྱི་ལོགས་སུ་སྒོ་འབྱེད་ཀྱི་མེད་པས། སྤྱིར་བཏང་གི་གཟིགས་སྐོར་བར་མཇལ་བའི་བགོ་སྐལ་མེད། གཉིས་ནི། འདི་ནི་ཕོ་བྲང་རྙིང་པའི་བོད་བརྒྱུད་ནང་བསྟན་གྱི་ལས་འགུལ་སྤེལ་སའི་ལྟེ་བའི་ས་ཁོངས་ཤིག་ཡིན་ལ། ཆིང་རྒྱལ་རབས་ཀྱི་གོང་མས་བོད་བརྒྱུད་ནང་བསྟན་གྱི་ཆོ་ག་ཕྱག་ལེན་ཞུ་སའི་གནས་ཡུལ་ནི་འདི་ག་རང་དུ་འདུག”ཅེས་ཟླ་12ཚེས་12ཉིན། གནས་ཡུལ་དངོས་ཀྱི་སློབ་ཁྲིད་ཅིག་གིས་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་ནས་ཕེབས་པའི་འབྲིང་རིམ་མམ། མཐོ་རིམ་ཡོན་གནས་འཛིན་གྲྭའི་སློབ་མ་80ལྷག་གི་ཡིད་ཀྱི་བརྟན་པ་འཕྲོག་ཅིང་། གོང་མའི་ཕོ་བྲང་འདིར་ཞབས་ཀྱིས་བཅག་སྟེ། རྔམས་མཐུག་པའི་བོད་བརྒྱུད་ནང་བསྟན་གྱི་ལོ་རྒྱུས་དེབ་ཐེར་ཞིག་ལ་ཀློག་པ་དང་ཨ་ན་མ་ན་རེད།
ཁྲུན་ཧྭ་སྒོ་ཆེན་བརྒལ་ཏེ། ཆར་གྱི་མེ་ཏོག་ཐོག་ཁང་ལྟེ་བར་བྱས་པའི་སྒོ་རའི་ནང་དུ། གོང་མའི་ཕོ་བྲང་བཤམས་སྟོན་གླིང་གི་ཕོ་བྲང་སྡེ་ཁག་གི་ཆོས་ལུགས་རིག་དངོས་ཁོ་ཡི་ཁོ་ཀྲང་ཝིན་མིང་གིས་སློབ་གཉེར་བ་ཚོར་གསུངས་པར། “ཆར་གྱི་མེ་ཏོག་ཐོག་ཁང་ནི་གོང་མའི་ཕོ་བྲང་ནང་གི་བོད་བརྒྱུད་ནང་བསྟན་གྱི་ཚབ་མཚོན་འཛུགས་སྐྲུན་དེ་ཡིན་པ་དང་། ཆིའན་ལུང་ཁྲི་ལོ་བཅུ་བཞི(1749)པར་བསྐྲུན་ཞིང་། ཐོག་ཁང་གི་ཕྱི་ལོགས་ནས་བལྟས་ཚེ། ཐོག་བརྩེགས་གསུམ་གྱི་རྣམ་པར་མངོན་ཡང་། དོན་དུ་འདི་ཉིད་ནི་ཐོག་བརྩེགས་བཞིའི་བདག་ཉིད་ཅན་དུ་གྲུབ་གཤིས། ལྐོག་ཆེ་མངོན་ཆུང་གི་སྒྲིག་གཞི་ཞིག་ཏུ་གྲུབ་ཡོད། ཆར་པའི་མེ་ཏོག་ཐོག་ཁང་ནི་བོད་ལྗོངས་མངའ་རིས་མཐོ་ལྡིང་དགོན་གྱི་གསེར་གྱི་འདུ་ཁང་ལ་དཔེ་བལྟས་ཏེ་གྲུབ་གཤིས། མཚོ་སྔོན་གྱི་ལྕང་སྐྱ་སྐུ་ཕྲེང་གསུམ་པའི་མཛུབ་སྟོན་འོག་བཞེངས་སྐྲུན་བྱས་པ་ཞིག་རེད”ཅེས་གསུངས། ཁོང་ནས་ངོ་སྤྲོད་གནང་བར། ཆར་གྱི་མེ་ཏོག་ཐོག་ཁང་གི་ཐོག་བརྩེགས་བཞི་ཡིན་པ་དེའི་མཚོན་དོན་ནི་བོད་བརྒྱུད་ནང་བསྟན་གསང་སྔགས་ཉམས་ལེན་བྱེད་པའི་ལམ་གྱི་རིམ་པ་བཞི་བརྒྱུད་དགོས་པའི་དོན་མཚོན་ཞིང་། དེའང་། བྱ་རྒྱུད། སྤྱོད་རྒྱུད། རྣལ་སྦྱོར་རྒྱུད། རྣལ་སྦྱོར་བླ་མེད་ཀྱི་རྒྱུད་བཅས་སོ། ། ད་ལྟའང་འདི་གར་སྤྱིའི་ཆ་ནས་ཆའན་ལུང་དུས་སྐབས་ཀྱི་རྣམ་པ་རང་དུ་གནས་ཡོད་ཅིང་། ཆིང་རྒྱལ་རབས་དུས་ཀྱི་དགོན་ཁང་གི་རྣམ་པ་རྣལ་མ་སོར་འཇོག་བྱས།
སྒོ་ར་འདི་གར་མངོན་གསལ་དོད་པའི་འཛུགས་སྐྲུན་གཉིས་ཡོད་པ་སྟེ། སོ་སོར་ཆར་པའི་མེ་ཏོག་ཐོག་ཁང་གི་ཤར་རྩེ་དགོན་ཁང་དང་ནུབ་རྩེ་དགོན་ཁང་གཉིས་སོ།། ཝིན་མིང་ནས་འགྲེལ་བརྗོད་གནང་བར། ཤར་རྩེའི་དགོན་ཁང་དུ་ལྕང་སྐྱ་སྐུ་ཕྲེང་གསུམ་པའི་སྐུ་འདྲ་དང་། ནུབ་རྩེའི་དགོན་ཁང་དུ་པཎ་ཆེན་སྐུ་ཕྲེང་དྲུག་པའི་སྐུ་འདྲ་བཅས་བཞུགས་སུ་གསོལ་ཡོད། སྐུ་འདྲའི་དགོན་ཁང་ནི་ཆེད་དུ་སྐུ་གཤེགས་ཟིན་པའི་སྐྱེས་ཆེན་དམ་པར་སྐུ་འདྲ་དང་འདྲ་པར་བཞུགས་གསོལ་དུ་ཕྱག་བཏབ་པ་དང་། “འདི་ལས་ཆའན་ལུང་དུས་སྐབས་ཀྱི་དགེ་ལུགས་པའི་ཆེས་གལ་ཆེ་བའི་བླ་ཆེན་གཉིས་ལ་འདི་གར་ཟང་ཟིང་གི་བདག་རྐྱེན་དཔག་མེད་ཐོབ་པ་གསལ་བཤད་བྱས་ཡོད།”ཅེས་གསུངས།
འབྲེལ་ཡོད་ཀྱི་ལོ་རྒྱུས་རྒྱུ་ཆ་ལས་གསལ་བར། དཀྱིལ་གྱི་འདུ་ཁང་འདི་ཉིད་ལྟེ་བར་བྱས་ཏེ། ལྷོ་ནས་བྱང་དུ་སོ་སོར་གནས་པ་དག་ནི་ཆར་གྱི་མེ་ཏོག་ཐོག་ཁང་། སྔགས་ཆོས་ཐོག་ཁང་། པའོ་ཧྭ་དགོན་ཁང་བཅས་བོད་བརྒྱུད་ནང་བསྟན་གྱི་དགོན་པ་བཅུ་གྲངས་ཡོད་པ་དང་། འདི་ཉིད་ནི་གོང་མའི་ཕོ་བྲང་ནང་གི་དགོན་ཁང་རྐྱང་པ་ལས་གྲུབ་པའི་འཛུགས་སྐྲུན་གྱི་ཚོགས་དེ་ཡིན། ཆིང་རྒྱལ་རབས་ཀྱི་ཡིག་ཚགས་ནང་དུ་ཡོངས་ཁྱབ་ཏུ“དགོན་ཁང་དཀྱིལ་མ”ཞེས་སུ་འབོད། གོང་མའི་ཕོ་བྲང་རྙིང་པའི་ནང་གི་ད་ཡོད་ནང་བསྟན་དགོན་ཁང་དག་རྒྱུན་རིང་སྒོ་གཏན་པའི་ཚུལ་གནས་ཤིང་། དེ་དག་ཁྲོད་ཀྱི་དགོན་ཁང་དགུའི་ནང་གི་བཀོད་པ་ཡོད་ཚད་སྔར་གྱི་རྣམ་པ་ཇི་ལྟ་བ་བཞིན་བཞག་ཡོད་པས་མིང་ཡང“སྔར་སོར་དགོན་ཁང”ཞེས་སུ་འབོད། ཆར་གྱི་མེ་ཏོག་ཐོག་ཁང་ནི་དེ་དག་ཁྲོད་ཀྱི་གཅིག་ཡིན་ཞིང་། ཕོ་བྲང་ནང་གི་སྔགས་ཁང་ཆེ་ཤོས་དེར་བགྲང་འོས།
དེ་རིང་ལས་དོན་མི་སྣའི་སྣེ་ཁྲིད་འོག་ཏུ་སློབ་གཉེར་བ་རྣམས་པའོ་ཧྭ་འདུ་ཁང་གི་ཐང་ཆུང་ངུའི་ཐོག་ཏུ་ཐོན་ཡོད་པ་རེད། “འདི་གར་དུས་ཡུན་ཤིན་ཏུ་རིང་པོའི་ནང་དུ་དེ་རིང་ལྟར་བླ་སྤྲུལ་མང་པོ་འདི་འདྲ་སླེབས་མ་མྱོང་། དེ་རིང་འདི་གར་འཆད་ཉན་དུ་ཕེབས་པ་ནི་ཤིན་ཏུ་ལེགས་པའི་ལོ་རྒྱུས་ཀྱི་རྟོག་ཞིབ་ཐེངས་ཤིག་རེད”ཅེས་ཝིན་མིང་ནས་ངོ་སྤྲོད་གནང་ཞོར། ཆིང་རྒྱལ་རབས་ཀྱི་སྐབས་སུ་ལོ་ལྟར་ལུགས་རྙིང་གི་ཟླ་བ་བཅུ་གཉིས་པའི་ནང་དུ་འདི་གར་སྦྲ་གུར་མང་པོ་ཕུབ་སྟེ། པེ་ཅིང་དུ་བརྟན་བཞུགས་མཛད་པའི་བླ་མ་ནས་ཆོ་ག་སྤེལ་ཞིང་།གོང་མའི་ཚེ་བསོད་ཞབས་པད་བརྟན་པའི་སྨོན་ལམ་འདེབས་པ་རེད། དེར་བརྟེན་འདི་གར་ལོ་རྒྱུས་ཀྱི་ངོས་ནས་གོང་མ་དང་བླ་ཆེན་རྣམས་གདན་བཞུགས་མཛད་དེ་ཆོས་ལུགས་ཆོ་ག་སྤེལ་ས་ཆེས་གལ་ཆེན་ཞིག་ཏུ་གྱུར་ཡོད་གསུངས།
“1923ལོར་གོང་མའི་ཕོ་བྲང་རྙིང་མར་མེ་སྐྱོན་ཆེན་པོ་ཞིག་ཐེབས་ཏེ། བདེ་འཛུགས་ཕོ་བྲང་ནས་འདིའི་བར་དུ་བསྲེགས་པས། ང་ཚོའི་མིག་མདུན་གྱི་ཤིང་སྡོང་གི་ཤུལ་དག་ཀྱང་དེ་དུས་མེ་སྐྱོན་གྱི་ཤུལ་རྗེས་རེད་ཟེར། འདི་གར་པའོ་ཧྭ་འདུ་ཁང་བདག་ཉར་ཐུབ་པ་མ་གཏོགས། གཞན་བྱང་ཕྱོགས་ཀྱི་འཛུགས་སྐྲུན་ཡོད་ཚད་ས་སྟོང་དུ་བཏང་བ་རེད། སྤྲིན་ངད་སྡིངས་ཁང་གི་མཐོ་ཚད་ལ་རྨིད་2ལྷག་ཡོད་པའི་གསེར་གྱི་མཆོད་རྟེན་ཡང་སྲེག་ཟའི་དབང་དུ་གྱུར་བས། ནང་ལོགས་ཀྱི་གྱོང་གུད་ཐེབས་པའི་བོད་བརྒྱུད་ནང་བསྟན་གྱི་རིག་དངོས་གྲངས་འབོར་འབུམ་གཅིག་ལྷག་ཟིན་ཡོད།”ཅེས་གསུངས། ཁོང་ནས་གསུངས་པར། “མིག་སྔར་ང་ཚོས་མཐོང་ཐུབ་པའི་འཛུགས་སྐྲུན་འདི་དག་སྤྱི་ལོ་2006ལོ་ནས་སྤྱི་ལོ་2012ལོའི་བར་དུ་བསྐྱར་བཞེངས་བྱས་པ་ཤ་སྟག་ཡིན་ཞིང་། འདི་གར་གོང་མའི་ཕོ་བྲང་རྙིང་མའི་བཤམས་སྟོན་གླིང་གི་བོད་བརྒྱུད་ནང་བསྟན་གྱི་རིག་དངོས་ཞིབ་འཇུག་ཁང་གསར་དུ་དབུ་བརྙེས་ཤིང་། དཔེ་མཛོད་ཁང་དང་། གྲོས་ཚོགས་ཁང་། འགྲེམ་སྟོན་ཁང་བཅས་གསུམ་ལས་གྲུབ་ཡོད།”
ཟླ་12ཚེས་8ནས་ཚེས་9ཉིན་བར། སྐབས་གསུམ་པའི་དགོན་སེར་དཔྱད་གླེང་ཚོགས་འདུ་པེ་ཅིང་གི་ནུབ་གནས་དགོན་སེར་དུ་འཚོགས་ཤིང་། ཐེངས་འདིའི་དགོན་སེར་གླེང་སྟེགས་ནི་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དང་། པེ་ཅིང་གོང་མའི་ཕོ་བྲང་རྙིང་མའི་བཤམས་སྟོན་གླིང་གཉིས་ནས་མཉམ་དུ་གཙོ་སྒྲུབ་བྱས་ཤིང་། དེའང“བོད་བརྒྱུད་ནང་བསྟན་གྱི་རིག་གནས། དགོན་སེར་དང་གོང་མའི་ཕོ་བྲང་།”ཞེས་པའི་བརྗོད་གཞིའི་ཐོག་ནས་བགྲོ་གླེང་བྱས་པས།དོན་སྙིང་ཤིན་ཏུ་ཆེན་པོ་ལྡན་པར་སེམས། དེའི་སྔོན་དུ་ཕོ་བྲང་རྙིང་མའི་བཤམས་སྟོན་གླིང་གི་གླིང་གཙོ་ཏེན་ཆི་ཞང་ནས་ཀྱང་བརྗོད་མྱོང་བར། ང་ཚོས་ཕོ་བྲང་རྙིང་མའི་བཤམས་སྟོན་ཁང་འདི་ཉིད་རང་རྒྱལ་གྱི་བོད་རིག་པའི་ཞིབ་འཇུག་ལྟེ་གནས་ཤིག་ཏུ་འཛུགས་སྐྲུན་བྱས་ཏེ། རྒྱལ་ཁབ་ཕྱི་ནང་གི་ལས་འབྲེལ་མི་སྣ་དག་དང་གཏིང་ཟབ་པའི་ངང་ནས་བསམ་བློ་སྤེལ་རེས་དང་། གཞི་རྒྱ་ཆེ་བའི་ངང་ནས་མཉམ་ལས་བསྒྲུབ་སྟེ། ཕོ་བྲང་རྙིང་མའི་ཡིག་ཚགས་རིག་དངོས་དང་། གལ་ཆེའི་རྒྱུ་ཆ་སྔོག་འདོན་བྱས་ཏེ། གྲུབ་འབྲས་གསར་པ་མུ་ནས་མུ་རུ་འགྲེམ་སྤེལ་བྱེད་དགོས་ཞེས་གསུངས་སོ། །